## Pravilnik o certifikaciji zrakoplova te projektnih i proizvodnih organizacija

### NN 134/2009 (9.11.2009.), Pravilnik o certifikaciji zrakoplova te projektnih i proizvodnih organizacija

MINISTARSTVO MORA, PROMETA I INFRASTRUKTURE

3259

Na temelju članka 142. točka 5. Zakona o zračnom prometu (»Narodne novine«, broj 69/09) ministar mora, prometa i infrastrukture, donosi

PRAVILNIK

O CERTIFIKACIJI ZRAKOPLOVA TE PROJEKTNIH I PROIZVODNIH ORGANIZACIJA

Područje primjene

Članak 1.

(1) Ovim Pravilnikom propisuju se tehnički zahtjevi i upravni postupci za certifikaciju proizvoda, dijelova i uređaja s obzirom na plovidbenost i zaštitu okoliša te se propisuje:

(a) izdavanje certifikata tipa, ograničenog certifikata tipa, dopunskih certifikata tipa te izmjene navedenih certifikata;

(b) izdavanje svjedodžbi o plovidbenosti zrakoplova, ograničenih svjedodžbi o plovidbenosti zrakoplova, dopuštenja za letenje i potvrda o puštanju u uporabu;

(c) izdavanje odobrenja projekta popravka;

(d) dokazivanje sukladnosti zahtjevima za zaštitu okoliša;

(e) izdavanje potvrda o buci;

(f) identifikacija proizvoda, dijelova i uređaja;

(g) certifikacija određenih dijelova i uređaja;

(h) certifikacija projektnih i proizvodnih organizacija;

(i) izdavanje naredbi o plovidbenosti.

(2) Ovaj Pravilnik ne primjenjuje se na zrakoplove, druge proizvode, dijelove i uređaje uključene u vojne, carinske, policijske ili slične službe te na sve zrakoplove navedene u Aneksu II Uredbe 216/2008. objavljene kao Dodatak Pravilnika o zajedničkim pravilima u području civilnog zrakoplovstva i opsegu djelovanja Europske agencije za sigurnost zračnog prometa.

Pojmovi

Članak 2.

(1) Definicije pojmova iz ovog Pravilnika nalaze se u članku 1. stavku 2. Uredbe iz Dodatka I ovoga Pravilnika.

(2) Iznimno od stavka 1. ovog članka, pojmovi »Zajednica«, »pravo Zajednice«, »Ugovor o osnivanju Europske zajednice«, »Službeni list Europske Unije« i »država članica«, iz Uredbe iz Dodatka I ovog Pravilnika, čitat će se u skladu sa točkama 2. i 3. Dodatka II ECAA Sporazuma.

(3) U smislu tumačenja pojma »nadležno tijelo« (»Competent Authority«) iz Uredbi iz Dodataka I do VII ovoga Pravilnika, nadležno tijelo u Republici Hrvatskoj je Agencija za civilno zrakoplovstvo.

Obavijesti obvezne za kontinuiranu plovidbenost

Članak 3.

(1) Na temelju odredaba ovoga Pravilnika, naredbe o plovidbenosti (Airworthiness Directive – AD) koje objavi EASA, smatraju se obveznim za provođenje, ako su primjenjive na zrakoplove upisane u Hrvatski registar civilnih zrakoplova te na njihove komponente.

(2) Naredbe o plovidbenosti iz stavka 1. ovoga članka obvezujuće su za zrakoplove u Hrvatskom registru civilnih zrakoplova, ukoliko su primjenjive na te modele zrakoplova ili na njih ugrađene komponente.

(3) Iznimno od stavka 2. ovoga članka, u slučaju hitne potrebe Agencija za civilno zrakoplovstvo može izdati i na svojoj internetskoj stranici objaviti vlastitu Hitnu naredbu o plovidbenosti (Emergency Airworthiness Directive) o čemu će izvijestiti EASA-u.

(4) Zahtjevi za provjeru sukladnosti i/ili način povratka u sukladnost s odobrenim projektom koje EASA objavi putem hitnih obavijsti o sukladnosti (Emergency Conformity Information – ECI) smatraju se prihvaćenima od strane Agencije za civilno zrakoplovstvo i obveznim za provođenje, ako su primjenjivi na zrakoplove upisane u Hrvatski registar civilnih zrakoplova te na njihove komponente.

Sadržaj slobodnih polja Svjedodžbe o plovidbenosti

Članak 4.

(1) U slobodno polje u lijevom gornjem kutu Svjedodžbe o plovidbenosti zrakoplova (EASA Form 25) upisuje se redni broj zrakoplova u Hrvatskom registru civilnih zrakoplova.

(2) U slobodno polje u desnom gornjem kutu Svjedodžbe o plovidbenosti zrakoplova iz stavka 1. ovoga članka upisuje se primijenjeni propis o plovidbenosti (Airworthiness Code).

Dozvola za letenje (Permit to Fly)

Članak 5.

(1) Zrakoplov kojem se na temelju ovoga Pravilnika izda Dozvola za letenje ne smije se koristiti za prijevoz osoba uz naplatu ili drugu vrstu naknade.

(2) Za vrijeme leta u zrakoplovu se smiju nalaziti samo osobe nužne za svrhu tog leta, a one moraju biti obaviještene o sadržaju Dozvole za letenje te statusu plovidbenosti zrakoplova.

(3) Zrakoplovom smije upravljati samo posada koja je svjesna svrhe leta i svih nametnutih ograničenja te koja posjeduje odgovarajuće dozvole izdane ili validirane u Republici Hrvatskoj.

(4) Dozvola za letenje se izdaje samo za zrakoplov osiguran sukladno Zakonu o obveznim osiguranjima u prometu (»Narodne novine«, broj 151/05, 36/09 i 75/09). Na polici osiguranja ili posebnoj potvrdi osiguravajuće društvo mora naznačiti da polica vrijedi za zrakoplov koji leti temeljem Dozvole za letenje.

Svjedodžbe, dozvole, potvrde i obrasci

Članak 6.

(1) Agencija za civilno zrakoplovstvo će izraditi svjedodžbe, dozvole, potvrde i obrasce u skladu sa predlošcima svjedodžaba, dozvola, potvrda i obrazaca iz Uredaba iz Dodataka I do VII ovoga Pravilnika kao dio svojih internih dokumenata te obrasce koje ispunjavaju stranke objaviti na svojim službenim internetskim stranicama.

(2) Svjedodžbe, dozvole, potvrde i obrasci iz stavka 1. ovoga članka će na odgovarajućim mjestima i u odgovarajućem padežu sadržavati riječi »Republika Hrvatska« i »Agencija za civilno zrakoplovstvo«.

(3) Do početka izdavanja svjedodžbi, dozvola, potvrda i obrazaca iz stavka 1. ovoga članka, iste svjedodžbe, dozvole, potvrde i obrasci izdavat će se u obliku koji je važeći u trenutku stupanja na snagu ovoga Pravilnika.

Dodaci

Članak 7.

(1) Dodaci I do VII tiskani su uz ovaj Pravilnik i čine njegov sastavni dio.

(2) Dodatke iz stavka 1. ovoga članka čine:

a) Dodatak I: Uredba Komisije (EZ-a) br. 1702/2003 od 24. rujna 2003. kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija;

b) Dodatak II: Uredba Komisije (EZ-a) br. 381/2005 od 7. ožujka 2005. kojom se izmjenjuje i dopunjuje Uredba (EZ-a) br. 1702/2003 kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija;

c) Dodatak III: Uredba Komisije (EZ-a) br. 706/2006 od 8. svibnja 2006. kojom se izmjenjuje i dopunjuje Uredba (EZ-a) br. 1702/2003 u vezi s razdobljem tijekom kojega države članice mogu izdavati odobrenja ograničenoga roka valjanosti;

d) Dodatak IV: Uredba Komisije (EZ-a) br. 335/2007 od 28. ožujka 2007. kojom se izmjenjuje i dopunjuje Uredba (EZ-a) br. 1702/2003 vezano za provedbena pravila za ekološku certifikaciju zrakoplova i s njima povezanih proizvoda, dijelova i uređaja;

e) Dodatak V: Uredba Komisije (EZ-a) br. 375/2007 od 30. ožujka 2007. kojom se izmjenjuje i dopunjuje Uredba (EZ-a) br. 1702/2003 kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija;

f) Dodatak VI: Uredba Komisije (EZ-a) br. 287/2008 od 28. ožujka 2008. o produženju razdoblja valjanosti iz članka 2.c stavka 3. Uredbe (EZ-a) br. 1702/2003;

g) Dodatak VII: Uredba Komisije (EZ-a) br. 1057/2008 od 27. listopada 2008. kojom se izmjenjuje i dopunjuje Prilog II. Aneksa Uredbi (EZ-a) br. 1702/2003 o potvrdi o provjeri plovidbenosti (Obrazac EASA 15a).

Tumačenje i prihvatljivi načini udovoljavanja

Članak 8.

U slučaju nedostataka, nejasnoća u tumačenju ili načinu udovoljavanja odredbama ovoga Pravilnika koristit će se tekst Uredbi iz Dodataka I do VII ovoga Pravilnika na engleskom jeziku, kako su objavljene u Službenom listu EU, te tekst zadnje revizije »AMC and GM to Part-21«, dodatka Odluke ED 2003/1/RM o prihvatljivim načinima usklađivanja i smjernicama za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija.

Prijelazne i završne odredbe

Članak 9.

(1) Danom stupanja na snagu ovoga Pravilnika prestaje važiti Pravilnik o certifikaciji zrakoplova te projektnih i proizvodnih organizacija (»Narodne novine«, broj 40/08).

(2) Svjedodžbe, dozvole i potvrde izdane ili prihvaćene na temelju Pravilnika iz stavka 1. ovoga članka, a koje su važeće u trenutku stupanja na snagu ovoga Pravilnika, ostaju na snazi do isteka, odnosno do zamjene novim svjedodžbama i potvrdama izdanima prema odredbama ovoga Pravilnika.

(3) Projekti pojedinih zrakoplova upisanih u Hrvatski registar civilnih zrakoplova prije stupanja na snagu ovoga Pravilnika, te njima pripadajuće liste podataka o buci, smatrati će se prihvatljivima do 01. ožujka 2010.

(4) Nakon stupanja na snagu ovoga Pravilnika, zrakoplovima koji se ne upotrebljavaju za komercijalni prijevoz, a kojima je na dan 28. rujna 2008. bila važeća Svjedodžba o plovidbenosti, koja je izdana ili prihvaćena na temelju Pravilnika iz stavka 1. ovoga članka, može se ponovno izdati ili produžiti potvrda o provjeri plovidbenosti u skladu s člankom 3. stavkom 4. Uredbe Komisije (EZ) br. 2042/2003 kako je dopunjen člankom 1. stavkom 2. Uredbe Komisije (EZ-a) br. 1056/2008, objavljenima u Dodacima I i IV Pravilnika o kontinuiranoj plovidbenosti zrakoplova i aeronautičkih proizvoda, dijelova i uređaja, te o ovlaštenju organizacija i osoblja uključenih u te poslove (»Narodne novine«, broj 115/09).

Stupanje na snagu

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/125

Urbroj: 530-09-09-2

Zagreb, 22. listopada 2009.

Ministar
mora, prometa i infrastrukture
Božidar Kalmeta, v. r.

DODATAK I

UREDBA KOMISIJE (EZ-a) br. 1702/2003
od 24. rujna 2003.

kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskog parlamenta i Vijeća od 15. srpnja 2002. o zajedničkim propisima na području civilnog zrakoplovstva kojom je uspostavljena Europska agencija za zrakoplovnu sigurnost[[1]](#footnote-29081-1) (u daljnjem tekstu: »temeljna Uredba»), prilagođena Uredbom (EZ-a) br. 1701/2003[[2]](#footnote-29081-2), a posebno njezinim člancima 5. i 6.,

budući da:

(1) Temeljnom Uredbom predviđeni su zajednički temeljni zahtjevi za osiguranje visoke i ujednačene razine sigurnosti civilnog zrakoplovstva i zaštite okoliša; budući da se u njoj od Komisije traži da donese potrebne provedbene propise kako bi se zajamčila njihova ujednačena primjena; njome je uspostavljena »Europska agencija za zrakoplovnu sigurnost« (u daljnjem tekstu: »Agencija») radi pomaganja Komisiji u izradi navedenih provedbenih propisa.

(2) Postojeći zahtjevi vezani uz zrakoplovstvo na području plovidbenosti, a koji su navedeni u Aneksu II. Uredbe Vijeća (EEZ) br. 3922/91[[3]](#footnote-29081-3), koja je posljednji put izmijenjena i dopunjena Uredbom Komisije (EZ-a) br. 2871/2000[[4]](#footnote-29081-4), opozivaju se od 28. rujna 2003.

(3) Potrebno je donijeti zajedničke tehničke zahtjeve i upravne postupke kako bi se zajamčila plovidbenost i ekološka kompatibilnost zrakoplovnih proizvoda, dijelova i uređaja koji podliježu temeljnoj Uredbi; ti bi zahtjevi i postupci trebali odrediti uvjete izdavanja, zadržavanja, uvođenja izmjena i dopuna, privremenog ukidanja ili opozivanja odgovarajućih certifikata.

(4) Od organizacija koje se bave projektiranjem i proizvodnjom proizvoda, dijelova i uređaja treba zatražiti da se usklade s određenim tehničkim zahtjevima kako bi dokazale svoju sposobnost i sredstva za ispunjavanje obveza i s njima povezanih povlastica; Komisija treba donijeti mjere kojima se utvrđuju uvjeti izdavanja, zadržavanja, izmjena, privremenog ukidanja ili opozivanja certifikata kojima se dokazuje navedena usklađenost.

(5) Pri donošenju mjera za provedbu zajedničkih temeljnih zahtjeva iz područja plovidbenosti Komisija mora voditi računa o tome da odražavaju posljednja dostignuća i najbolje prakse, uzeti u obzir globalno iskustvo u području zrakoplovstva, znanstveni i tehnički napredak te omogućiti brzu reakciju na utvrđene uzroke nesreća i ozbiljnih incidenata.

(6) Zbog potrebe da se osigura ujednačenost u primjeni zajedničkih zahtjeva vezanih uz plovidbenost i okoliš, a koji se odnose na zrakoplovne proizvode, dijelove i uređaje, nadležna tijela država članica i, prema potrebi, Agencija moraju slijediti zajedničke procedure radi procjene usklađenosti s navedenim zahtjevima; Agencija bi trebala izraditi certifikacijske specifikacije i priručnike radi lakšeg ujednačivanja propisa.

(7) U tom smislu potrebno je omogućiti neometanu tranziciju u novi regulatorni okvir Agencije koji osigurava održavanje visoke i ujednačene razine sigurnosti civilnog zrakoplovstva u Zajednici; budući da je potrebno dati dovoljno vremena kako bi se zrakoplovna industrija i uprave država članica prilagodile tom novom okviru i priznale trajnu valjanost certifikata izdanih prije stupanja na snagu ove Uredbe, u skladu s člankom 57. temeljne Uredbe.

(8) Mjere predviđene ovom Uredbom temelje se na mišljenju koje je Agencija[[5]](#footnote-29081-5) izdala u skladu s člankom 12. stavkom 2. točkom (b) i člankom 14. stavkom 1. temeljne Uredbe.

(9) Mjere predviđene ovom Uredbom usklađene su s mišljenjem Odbora Europske agencije za zrakoplovnu sigurnost osnovanim prema članku 54. stavku 3. temeljne Uredbe,

DONIJELA JE OVU UREDBU:

Članak 1.

PODRUČJE PRIMJENE I DEFINICIJE

1. Ovom su Uredbom predviđeni, u skladu s člankom 5. stavkom 4. i člankom 6. stavkom 3. temeljne Uredbe, zajednički tehnički zahtjevi i upravni postupci za certifikaciju proizvoda, dijelova i uređaja s obzirom na plovidbenost i zaštitu okoliša te se navodi:

(a) izdavanje certifikata tipa, certifikata tipa s ograničenjima, dodatnih certifikata tipa i izmjene navedenih certifikata;

(b) izdavanje svjedodžaba o plovidbenosti zrakoplova, svjedodžaba o plovidbenosti zrakoplova s ograničenjima, dozvola za letenje i potvrda o puštanju u uporabu;

(c) izdavanje odobrenja projekta popravka;

(d) dokazivanje usklađenosti sa zahtjevima vezanim uz zaštitu okoliša;

(e) izdavanje potvrda o buci;

(f) identifikacija proizvoda, dijelova i uređaja;

(g) certifikacija određenih dijelova i uređaja;

(h) certifikacija projektnih organizacija i proizvodnih organizacija;

(i) izdavanje direktiva o plovidbenosti.

2. Za potrebe ove Uredbe primjenjuju se sljedeće definicije:

(a) »JAA« označuje Joint Aviation Authorities («Zajedničke zrakoplovne vlasti«).

(b) »JAR« označuje Joint Aviation Requirements »Zajedničke zrakoplovne zahtjeve«).

(c) »Part 21.« označuje zahtjeve i postupke za certifikaciju zrakoplova i s njima povezanih proizvoda, dijelova i uređaja te projektnih organizacija i proizvodnih organizacija priloženih ovoj Uredbi.

(d) »Part M« označuje odgovarajuće zahtjeve za kontinuiranu plovidbenost koji su doneseni u skladu s temeljnom Uredbom.

Članak 2.

CERTIFIKACIJA PROIZVODA, DIJELOVA I UREĐAJA

1. Certifikati za proizvode, dijelove i uređaje izdaju se kao što je navedeno u Part u 21.

2. Odstupajući od stavka 1., iz odredaba pododjeljaka H i I Part a 21. izuzimaju se zrakoplovi, uključujući ugrađene proizvode, dijelove i uređaje, koji nisu registrirani u državi članici,

3. Za proizvode čiji je certifikat tipa izdala država članica prije 28. rujna 2003. primjenjuju se sljedeće odredbe:

(a) Smatra se da proizvod ima certifikat tipa izdan u skladu s ovom Uredbom, ako:

(i) je osnova temeljem koje je dobio certifikaciju tipa:

– JAA osnova za certifikaciju tipa, za proizvode koji su certificirani prema procedurama JAA-a, definiranim u njihovu obrascu za upis podataka JAA-a; ili,

– osnova za certifikaciju tipa koja je navedena u obrascu za upis podataka certifikata tipa države u kojoj je proizvod projektiran za ostale proizvode, ako se kao država u kojoj je proizvod projektiran navodi:

– država članica, osim ako Agencija, posebno vodeći računa o primijenjenim kodovima plovidbenosti i iskustvu u službi, ne utvrdi da navedena osnova za certifikaciju tipa ne jamči razinu sigurnosti koja odgovara razini predviđenoj temeljnom Uredbom i ovom Uredbom; ili

– država s kojom je određena država članica sklopila bilateralni sporazum o plovidbenosti ili sličan sporazum prema kojem su navedeni proizvodi certificirani na temelju kodova plovidbenosti države u kojoj su proizvodi projektirani, osim ako Agencija ne utvrdi da ti kodovi plovidbenosti ili iskustvo u službi ili sigurnosni sustav navedene države ne jamče razinu sigurnosti koja odgovara razini predviđenoj temeljnom Uredbom i ovom Uredbom;

– da Agencija provodi prvu procjenu učinaka navedenih dviju odredaba s ciljem podnošenja mišljenja Komisiji, uključujući moguće izmjene i dopune ove Uredbe;

(ii) se na proizvod odnose zahtjevi vezani uz zaštitu okoliša koji su navedeni u Aneksu 16. Čikaške konvencije;

(iii) se na njega odnose naredbe o plovidbenosti države projektiranja.

(b) Projekti pojedinih zrakoplova, koji su uneseni u registar određene države članice prije 28. rujna 2003., smatraju se odobrenima u skladu s ovom Uredbom, ako:

(i) je njihov osnovni projekt tipa dio certifikata tipa koji je naveden u stavku (a);

(ii) su sve izmjene osnovnog projekta tipa, za koje nositelj certifikata tipa nije odgovoran odobrene; i

(iii) se poštuju naredbe o plovidbenosti koje je država članica registracije izdala ili usvojila prije 28. rujna 2003., uključujući sve izmjene naredaba o plovidbenosti države projektiranja, koje je usuglasila država članica registracije.

(c) Agencija utvrđuje izgled certifikata tipa za proizvode koji do 28. ožujka 2007. nisu usklađeni s odredbama stavka (a).

(d) Agencija utvrđuje pregled podataka o buci koji se predaje uz certifikat tipa za sve proizvode obuhvaćene stavkom (a) do 28. ožujka 2007. Sve dok Agencija ne utvrdi navedeno, države članice mogu nastaviti izdavati potvrde o buci u skladu s važećim nacionalnim propisima.

4. Za proizvode za koje se postupak certifikacije tipa provodi kroz sustav JAA-a ili u određenoj državi članici na datum 28. rujna 2003.:

(a) ako se za određeni proizvod postupak certifikacije provodi u više država članica, kao referenca uzima se projekt koji je najviše uznapredovao;

(b) ne primjenjuju se točke 21A.15(a), (b) i (c) Part a 21.;

(c) odstupajući od točke 21A.17(a) Part a 21., osnovu za certifikaciju tipa određuju JAA ili, gdje je potrebno, država članica na datum podnošenja zahtjeva za odobrenje;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.20(a) i (b) Part a 21.;

5. Za proizvode s nacionalnim ili s njemu jednakovrijednim certifikatom tipa i za koje postupak odobrenja izmjene koji provodi određena država članica nije dovršen u trenutku kad se certifikat tipa određuje u skladu s ovom Uredbom:

(a) ako postupak odobrenja provodi nekoliko država članica, kao referenca uzima se projekt koji je najviše uznapredovao;

(b) ne primjenjuje se točka 21A.93 Part a 21.;

(c) odgovarajuća osnova za certifikaciju tipa je ona koju odredi JAA ili, gdje je to potrebno, država članica na datum podnošenja zahtjeva za odobrenje izmjene;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.103(a)(2) i (b) Part a 21.

6. Za dodatne certifikate tipa za koje na datum 28. rujna 2003. postupak certifikacije tipa provodi država članica u skladu s odgovarajućim postupcima JAA-a za dodatne certifikate tipa; te za veće izmjene proizvoda, koje predlože osobe koje nisu nositelji certifikata tipa za proizvod, za koji je na datum 28. rujna 2003. u tijeku postupak certifikacije koji provodi određena država članica u skladu s nacionalnim postupcima koji su na snazi;

(a) ako postupak certifikacije provodi nekoliko država članica, kao referenca uzima se projekt koji je najviše uznapredovao;

(b) ne primjenjuju se točke 21A.113 (a) i (b) Part a 21.;

(c) primjenjiva osnova za certifikacije je osnova koju odredi JAA ili, gdje je to potrebno, država članica na datum podnošenja zahtjeva za izdavanje dodatnog certifikata tipa ili odobrenja veće izmjene;

(d) smatra se da zaključke o usklađenosti, koji su dobiveni prema postupcima JAA-a ili države članice, donosi Agencija radi usklađivanja s točkom 21A.115(a) Part a 21.

7. Za proizvode s nacionalnim ili s njemu jednakovrijednim certifikatom tipa za koje postupak odobrenja projekta većeg popravka koji provodi određena država članica nije završen u trenutku kad se certifikat tipa definira u skladu s ovom Uredbom, smatra se da zaključke o usklađenosti, koji su dobiveni prema postupcima JAA-a ili države članice, donosi Agencija radi usklađivanja s točkom 21A.433(a) Part a 21.

8. Za dijelove i uređaj za koje određena država članica provodi postupak odobrenja ili ovlašćivanja na datum 28. rujna 2003.:

(a) ako postupak ovlašćivanja provodi nekoliko država članica, kao referenca uzima se projekt koji je najviše uznapredovao;

(b) ne primjenjuje se točka 21A.603 Part a 21.;

(c) odgovarajući zahtjevi vezani uz podatke u skladu s točkom 21A.605 Part a 21. zahtjevi su koje određuje odgovarajuća država članica na datum podnošenja zahtjeva za odobrenje ili ovlaštenje;

(d) smatra se da je zaključke o usklađenosti, do kojih je došla odgovarajuća država članica, donijela Agencija radi usklađivanja s točkom 21A.606(b) Part a 21.

9. Smatra se da je svjedodžba o plovidbenosti zrakoplova koju izda određena država članica i kojom se potvrđuje usklađenost s certifikatom tipa iz stavka 3. usklađena s ovom Uredbom.

10. Dok Agencija ne donese odluku iz stavka 3. točke (c), vrste zrakoplova kojima određena država članica dopušta letjeti prije 28. rujna 2003. i kojima se ne može izdati certifikat tipa u skladu sa stavkom 3., ostaju pod odgovornošću države članice registracije u skladu s nacionalnim propisima koji su na snazi.

11. Do 28. ožujka 2007. države članice utvrđuju da zrakoplov i s njim odgovarajuće povezana ograničenja kojima se nadomješta odstupanje od temeljnih zahtjeva, omogućuju zrakoplovu da sigurno leti. U tom slučaju dozvole za letenje sadrže ograničenje korištenja zračnog prostora države članice čije nadležno tijelo izdaje dozvolu. Za letove izvan navedenoga zračnog prostora potrebna je ovjera dozvole nadležnih tijela država o kojima je riječ.

Zrakoplov kojem je određena država članica dozvolila da leti prije 28. rujna 2003., bez svjedodžbe o plovidbenosti, može ostati pod odgovornošću države članice u skladu s važećim nacionalnim propisima do 28. ožujka 2007. Takav zrakoplov smije letjeti samo u zračnom prostoru odgovarajuće države članice. Za letove izvan navedenoga zračnog prostora potrebna je dozvola nadležnog tijela države o kojoj je riječ.

12. Pri upućivanju u Partu 21. na primjenu i/ili poštivanje odredaba iz Parta M, a taj Part nije na snazi, umjesto njega primjenjuju se odgovarajući nacionalni propisi.

13. Odobrenja dijelova i uređaja koja izda određena država članica i koja vrijede na datum 28. rujna 2003. smatraju se izdanima u skladu s ovom Uredbom.

14. Za dodatne certifikate tipa koje je izdala određena država članica prema procedurama JAA-a ili primjenjivim nacionalnim procedurama i za izmjene proizvoda koje predlažu osobe koje nisu nositelji certifikata tipa za proizvod koji je određena država članica odobrila u skladu s primjenjivim nacionalnim procedurama, ako dodatni certifikat tipa ili izmjena važi na datum 28. rujna 2003, dodatni certifikat tipa ili izmjena smatraju se izdanima u skladu s ovom Uredbom.

Članak 3.

PROJEKTNE ORGANIZACIJE

1. Organizacija koja je odgovorna za projektiranje proizvoda, dijelova i uređaja ili za izmjene ili popravke na njima mora dokazati svoju sposobnost u skladu s Partom 21.

2. Odstupajući od stavka 1. organizacija čije je glavno poslovno sjedište u državi koja nije članica Europske unije može dokazati svoju sposobnost na temelju certifikata koji je izdala navedena država za proizvod, dio i uređaj za koji podnosi zahtjev ako:

(a) je u toj državi proizvod i projektiran; i

(b) je Agencija utvrdila da je sustavom te države predviđena neovisna razina provjere usklađenosti jednaka onoj koja je predviđena ovom Uredbom i koja se provodi putem jednakovrijednog sustava odobrenja organizacija ili neposrednim uključivanjem nadležnog tijela te države.

3. Odobrenja projektne organizacije koja je određena država članica izdala ili priznala u skladu sa zahtjevima i procedurama JAA-a koja su bila na snazi prije 28. rujna 2003. smatraju se usklađenima s ovom Uredbom. U tom slučaju rok za donošenje zaključaka druge razine iz pododjeljka J Parta 21. ne smije biti dulji od jedne godine ako se ti zaključci odnose na razlike u odnosu na JAR koji je prethodno bio na snazi.

4. Nositelj certifikata tipa koji 28. rujna 2003. ne posjeduje odgovarajuće odobrenje projektne organizacije izdano prema odgovarajućim postupcima JAA-a dokazuje svoju sposobnost u skladu sa zahtjevima koji su predviđeni u točki 21A.14 Parta 21., prije 28. rujna 2005.

5. Organizacija koja je zatražila dodatni certifikat tipa, odobrenje projekta većeg popravka ili odobrenje projekta pomoćne pogonske jedinice, a kojoj na datum 28. rujna država članica nije izdala odgovarajuće odobrenje projektne organizacije prema odgovarajućim procedurama JAA-a, dokazuje svoju sposobnost prije 28. rujna 2005. u skladu s Partom 21. točkom 21A.112, 21A.432B ili, u slučaju pomoćne pogonske grupe, točkom 21A.602B.

6. Za organizacije za koje određena država članica provodi postupak odobrenja projektne organizacije 28. rujna 2003., prema odgovarajućim procedurama JAA-a:

1. ne primjenjuje se točka 21A.234 Parta 21.;

2. smatra se da je zaključke o usklađenosti, u skladu s postupcima JAA-a, donijela Agencija radi usklađivanja s točkom 21A.245 Parta 21.

Članak 4.

PROIZVODNE ORGANIZACIJE

1. Organizacija koja je odgovorna za proizvodnju proizvoda, dijelova i uređaja mora dokazati svoju sposobnost u skladu s odredbama Parta 21.

2. Odstupajući od stavka 1., proizvođač čije je glavno poslovno sjedište u državi koja nije članica Europske unije može dokazati svoju sposobnost na temelju certifikata koji je izdala navedena država za proizvod, dio i uređaj za koji je podnesen zahtjev, ako:

(a) je proizvod proizveden u toj državi; i

(b) je Agencija utvrdila da je sustavom te države predviđena neovisna razina provjere usklađenosti jednaka onoj, koja je predviđena ovom Uredbom, i koja se provodi putem jednakovrijednog sustava odobrenja organizacija ili neposrednim uključivanjem nadležnog tijela te države.

3. Odobrenja proizvodne organizacije koja je određena država članica izdala ili priznala u skladu sa zahtjevima i procedurama JAA-a i koja su važila prije 28. rujna 2003. smatraju se usklađenima s ovom Uredbom. U tom slučaju rok za donošenje zaključaka druge razine iz pododjeljka G Parta 21. ne smije biti dulji od jedne godine ako se ti zaključci odnose na razlike u odnosu na JAR koji je prethodno bio na snazi.

4. Organizacija dokazuje svoju sposobnost u skladu s ovom Uredbom prije 28. rujna 2005. godine.

5. Dok proizvodna organizacija ne dokaže svoju sposobnost u skladu s pododjeljcima F i G Parta 21., izjave o sukladnosti i potvrde o puštanju u uporabu, koje je navedena organizacija izdala u skladu s nacionalnim propisima na snazi, smatraju se izdanima u skladu s ovom Uredbom.

6. Za organizacije za koje određena država članica provodi postupak odobrenja proizvodne organizacije 28. rujna 2003., prema odgovarajućim procedurama JAA-a:

(a) ne primjenjuje se točka 21A.134 Parta 21.;

(b) smatra se da je zaključke o usklađenosti, koji su doneseni u skladu s postupcima JAA-a, donijela Agencija radi usklađivanja s točkom 21A.145 Parta 21.

Članak 5.

STUPANJE NA SNAGU

1. Ova Uredba stupa na snagu 28. rujna 2003., osim točke 21A.804(a)(3) Parta 21. koja stupa na snagu 28. ožujka 2004. i pododjeljka H Parta 21. koji stupa na snagu 28. rujna 2004. godine.

2. Odstupajući od točke 21A.159 Parta 21., države članice mogu izdati odobrenja s ograničenim rokom valjanosti do 28. rujna 2005. godine.

3. Odstupajući od točke 21A.181 Parta 21., države članice mogu izdati certifikate s ograničenim rokom valjanosti do 28. rujna 2008. godine.

4. Ako država članica primjenjuje odredbe stavaka 2. i 3., o tome mora obavijestiti Komisiju i Agenciju.

5. Agencija pravodobno procjenjuje učinak odredaba ove Uredbe na rok valjanosti odobrenja kako bi Komisiji dostavila mišljenje, uključujući moguće izmjene i dopune Uredbe.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 24. rujna 2003.

Za Komisiju
Loyola DE PALACIO
Potpredsjednica

ANEKS

PART 21.

Certifikacija zrakoplova i s njima povezanih proizvoda, dijelova i uređaja te projektnih i proizvodnih organizacija

21.1 Opće napomene

Za potrebe ovog Parta »nadležno tijelo« je:

(a) za organizacije čije je glavno poslovno sjedište u državi članici tijelo koje je imenovala navedena država članica; ili Agencija, ako to zatraži navedena država članica; ili

(b) za organizacije čije je glavno poslovno sjedište u državi koja nije članica Europske unije, Agencija.

Odjeljak A
UVJETI ZA PODNOSITELJE ZAHTJEVA TE STEČENA PRAVA I OBVEZE

Pododjeljak A
OPĆE ODREDBE

21A.1 Područje primjene

U ovom su Odjeljku utvrđene opće odredbe kojima se uređuju prava i obveze podnositelja zahtjeva za uvjerenje i nositelja uvjerenja koje je izdano ili treba biti izdano u skladu s ovim Odjeljkom.

21A.2 Obveze osoba koje nisu podnositelji zahtjeva za certifikat ili nositelji certifikata

Mjere koje treba poduzeti i obveze koje treba preuzeti podnositelj zahtjeva za certifikat ili nositelj certifikata za određeni proizvod, dio ili uređaj u skladu s ovim Odjeljkom može u njegovo ime poduzeti ili preuzeti bilo koja druga fizička ili pravna osoba ako podnositelj zahtjeva za certifikat ili nositelj certifikata može dokazati da je s drugom osobom sklopio dogovor, prema kojem se obveze nositelja na odgovarajući način izvršavaju ili će se izvršavati.

21A.3 Neispravnosti, pogreške u funkcioniranju i kvarovi

(a) Sustav za skupljanje, provjeru i analizu podataka. Nositelj certifikata tipa, certifikata tipa s ograničenjima, dodatnog certifikata tipa, ovlaštenja prema naredbi Europske tehničke norme (ETSO ovlaštenja), odobrenja projekta većeg popravka ili drugoga odgovarajućeg odobrenja za koje se smatra da je izdano u skladu s ovom Uredbom ima sustav za skupljanje, provjeru i analizu izvješća i podataka vezanih uz neispravnosti, smetnje u funkcioniranju, kvarove ili druge događaje koji se negativno odražavaju ili bi se mogli negativno odraziti na kontinuiranu plovidbenost proizvoda, dijela ili uređaja na koji se odnosi certifikat tipa, ograničeni certifikat tipa, dodatni certifikat tipa, ETSO ovlaštenje, odobrenje projekta većeg popravka ili drugo odgovarajuće odobrenje za koje se smatra da je izdano u skladu s ovom Uredbom. Podaci o navedenom sustavu stavljaju se na raspolaganje svim poznatim operatorima proizvoda, dijelova ili uređaja i na zahtjev bilo kojoj drugoj osobi koja je ovlaštena temeljem drugih srodnih provedbenih propisa.

(b) Izvještavanje Agencije

1. Nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugoga odgovarajućeg odobrenja za koje se smatra da je izdano u skladu s ovom Uredbom prijavljuje Agenciji svaku neispravnost, pogrešku u funkcioniranju, kvar ili drugi događaj za koji zna, a koji se odnosi na proizvod, dio ili uređaj za koji je izdan certifikat tipa, certifikat tipa s ograničenjima, dodatni certifikat tipa, ETSO ovlaštenje, odobrenje projekta većeg popravka ili drugo odgovarajuće odobrenje koje se smatra izdanim u skladu s ovom Uredbom i koje je prouzročilo ili bi moglo prouzročiti opasne uvjete rada.

2. Navedena se izvješća podnose što prije, u obliku i na način koji utvrdi Agencija, a obvezatno najkasnije 72 sata nakon što se utvrdi moguća opasnost, ako to ne spriječe izvanredne okolnosti.

(c) Provjera prijavljenih događaja

1. Ako je događaj koji je prijavljen u skladu sa stavkom (b), ili s točkom 21A.129(f)(2) ili 21A.165(f)(2) prouzročio nedostatak u projektu ili proizvodnji, nositelj certifikata tipa, certifikata tipa s ograničenjima, dodatnog certifikata tipa, ETSO ovlaštenja, odobrenja projekta većeg popravka ili drugoga odgovarajućeg odobrenja za koje se smatra da je izdano u skladu s ovom Uredbom, ili proizvođač, ovisno o kome je riječ, provjerava koji je razlog nedostatka i Agenciju obavještava o rezultatima svoje istrage te o mjerama koje poduzima ili predlaže da se poduzmu radi ispravljanja navedenog nedostatka.

2. Ako Agencija utvrdi da je potrebno poduzeti određene mjere radi ispravljanja nedostatka, nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugog odgovarajućeg odobrenja za koje se smatra da je izdano u skladu s ovom Uredbom, ili proizvođač, ovisno o kome je riječ, dostavlja Agenciji odgovarajuće podatke.

21A.3B Direktive o plovidbenosti

(a) Direktiva o plovidbenosti dokument je koji je izdala ili usvojila Agencija i u kojem su navedene mjere koje treba poduzeti na zrakoplovu kako bi se ponovno uspostavila prihvatljiva razina sigurnosti ako dokazi ukazuju na to da bi inače sigurnosna razina navedenog zrakoplova bila dovedena u pitanje.

(b) Agencija izdaje direktivu o plovidbenosti, ako:

1. utvrdi da postoji opasnost u zrakoplovu koja je posljedica nedostatka zrakoplova, ili motora, propelera, dijela ili uređaja koji je instaliran na tom zrakoplovu; i

2. ta opasnost vjerojatno postoji ili se može pojaviti na drugom zrakoplovu.

(c) Ako Agencija odluči izdati direktivu o plovidbenosti kako bi uklonila opasnost navedenu u stavku (b) ili kako bi zatražila inspekcijski pregled, nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugoga odgovarajućeg odobrenja za koje se smatra da je izdano u skladu s ovom Uredbom dužan je:

1. predložiti odgovarajuće korektivne mjere ili potrebne inspekcijske preglede, ili oboje, te pojedinosti o tim prijedlozima poslati Agenciji na odobrenje;

2. nakon što Agencija odobri prijedloge navedene u podstavku 1., staviti na raspolaganje svim poznatim operatorima ili vlasnicima proizvoda, dijelova ili uređaja, i na zahtjev bilo koje od osoba koje moraju poštovati direktivu o plovidbenosti, odgovarajuće opisne podatke i upute za njihovu realizaciju.

(d) Direktiva o plovidbenosti mora sadržavati barem sljedeće podatke:

1. opis stanja opasnosti;

2. opis pogođenog zrakoplova;

3. potrebnu mjeru (potrebne mjere);

4. rok za provedbu potrebne mjere (potrebnih mjera);

5. datum stupanja na snagu.

21A.4 Usklađivanje projekta i proizvodnje

Svaki nositelj certifikata tipa, certifikata tipa s ograničenjima, dodatnog certifikata tipa, ETSO ovlaštenja, odobrenja izmjene projekta tipa ili odobrenja projekta popravka prema potrebi surađuje s proizvodnom organizacijom kako bi osigurao:

(a) zadovoljavajuće usklađivanje projekta i proizvodnje u skladu s točkom 21A.122 ili 21A.133 ili 21A.165(c)(2), ovisno o čemu je riječ,

i

(b) odgovarajuću podršku kontinuiranoj plovidbenosti proizvoda, dijela ili uređaja.

Pododjeljak B
CERTIFIKATI TIPA I CERTIFIKATI TIPA S OGRANIČENJIMA

21A.11 Područje primjene

U ovom je Pododjeljku utvrđen postupak izdavanja certifikata tipa za proizvode i certifikata tipa s ograničenjima za zrakoplove te su utvrđena prava i obveze podnositelja zahtjeva za navedene certifikate i nositelja tih certifikata.

21A.13 Prihvatljivost

Svaka fizička i pravna osoba koja je dokazala ili je u postupku dokazivanja svoje sposobnosti, ima pravo, u skladu s točkom 21A.14, podnijeti zahtjev za certifikat tipa ili certifikat tipa s ograničenjima prema uvjetima koji su predviđeni u ovom Pododjeljku.

21A.14 Dokazivanje sposobnosti

(a) Svaka organizacija koja podnosi zahtjev za izdavanje certifikata tipa ili ograničenog certifikata tipa dokazuje svoju sposobnost odobrenjem projektne organizacije koje je izdala Agencija u skladu s pododjeljkom J.

(b) Odstupajući od stavka (a), kao alternativni postupak dokazivanja sposobnosti, podnositelj zahtjeva može zatražiti pristanak Agencije za primjenu postupaka kojima se utvrđuje posebna projektna praksa, sredstva i slijed aktivnosti koji je potreban za usklađivanje s ovim Partom, ako je proizvod jedan od sljedećih:

1. vrlo lagani zrakoplov ili rotokopter, jedrilica ili motorna jedrilica, balon, zračni brod; ili

2. mali zrakoplov koji ima sve sljedeće elemente:

(i) jedan klipni motor, prirodno aspiriran, najveće uzletne snage (MTOP) od najviše 250 konjskih snaga;

(ii) konvencionalnu konfiguraciju;

(iii) konvencionalni materijal i strukturu;

(iv) letove prema vizualnim pravilima letenja, izvan uvjeta zaleđivanja;

(v) najviše 4 sjedišta, uključujući pilotovo, najveću dopuštenu uzletnu masu ograničenu na 3000 lb. (1361 kg);

(vi) kabinu koja nije pod pritiskom;

(vii) komande bez servopodrške;

(viii) osnovne akrobatske letove ograničene na +6/-3g; ili

3. klipni motor; ili

4. motor ili propeler koji je prošao certifikaciju tipa prema primjenjivom kodu plovidbenosti za motorne jedrilice; ili

5. propeler s fiksnim ili promjenjivim korakom.

21A.15 Zahtjev

(a) Zahtjev za certifikat tipa ili ograničeni certifikat tipa podnosi se u obliku i na način koji utvrđuje Agencija.

(b) Zahtjevu za certifikat tipa ili certifikat tipa s ograničenjima za zrakoplove prilaže se trodimenzionalni nacrt zrakoplova o kojemu je riječ i preliminarni osnovni podaci, uključujući predložene operativne karakteristike i ograničenja.

(c) Zahtjevu za certifikat tipa motora ili propelera prilaže se opći konstrukcijski nacrt, opis projektnih obilježja, operativna obilježja i predložena operativna ograničenja motora ili propelera.

21A.16A Kodovi plovidbenosti

U skladu s člankom 14. temeljne Uredbe Agencija izdaje kodove plovidbenosti kao standardno sredstvo dokazivanja usklađenosti proizvoda, dijelova i uređaja s osnovnim zahtjevima Aneksa I. temeljne Uredbe. Navedeni kodovi dovoljno su podrobni i specifični da podnositeljima zahtjeva ukažu na uvjete za izdavanje potvrda.

21A.16B Posebni uvjeti

(a) Agencija za proizvod propisuje posebne podrobne tehničke specifikacije, pod nazivom posebni uvjeti ako odgovarajući kodovi plovidbenosti ne sadržavaju primjerene ili odgovarajuće sigurnosne norme za proizvod jer:

1. proizvod ima nova ili neobična svojstva s obzirom na praksu projektiranja na kojoj se temelji važeći kod plovidbenosti; ili

2. je predviđena namjena proizvoda nekonvencionalna; ili

3. su iskustva s drugim sličnim proizvodima u uporabi ili proizvodima koji imaju slična projektna svojstva pokazala da bi mogle nastupiti opasne okolnosti.

(b) Posebne okolnosti uključuju sigurnosne norme koje Agencija smatra potrebnima za uspostavljanje sigurnosne razine koja odgovara razini iz odgovarajućeg koda plovidbenosti.

21A.17 Osnova za certifikaciju tipa

(a) Osnova certifikacije tipa koju treba prijaviti pri izdavanju certifikata tipa ili certifikata tipa s ograničenjima sastoji se od:

1. koda plovidbenosti koji je utvrdila Agencija i koji je na snazi na datum podnošenja zahtjeva za navedeni certifikat, osim ako:

(i) Agencija ne utvrdi drukčije; ili

(ii) se podnositelj zahtjeva ne odluči uskladiti s naknadno uvedenim izmjenama i dopunama ili se to zatraži u stavku (c) i (d);

2. svih posebnih uvjeta propisanih u skladu s točkom 21A.16B(a).

(b) Zahtjev za izdavanje certifikata tipa za velike zrakoplove i velike rotokoptere vrijedi pet godina, a zahtjev za izdavanje bilo kojega drugog certifikata tipa vrijedi tri godine, osim ako podnositelj zahtjeva u trenutku podnošenja zahtjeva ne dokaže da je za njegov proizvod potrebno više vremena za projektiranje, razvoj i ispitivanje, a Agencija odobri dulje razdoblje.

(c) U slučaju da certifikat tipa nije izdan ili je jasno da neće biti izdan u roku koji je utvrđen u stavku (b); podnositelj zahtjeva može:

1. podnijeti novi zahtjev za izdavanje certifikata tipa i pridržavati se svih odredaba iz stavka (a) koje vrijede za prvotni zahtjev; ili

2. zatražiti produljenje prvotnog zahtjeva i uskladiti se s kodovima plovidbenosti koji su bili na snazi na određeni datum koji odabire podnositelj zahtjeva, a koji ne dolazi prije datuma koji prethodi datumu izdavanja certifikata tipa, u roku koji je za prvotni zahtjev utvrđen u stavku (b).

(d) Ako se podnositelj zahtjeva odluči uskladiti s izmjenama kodova plovidbenosti koji su stupili na snagu nakon podnošenja zahtjeva za certifikat tipa, on se mora uskladiti i sa svakom drugom izmjenom i dopunom za koju Agencija smatra da je neposredno povezana s tim izmjenama.

21A.18 Određivanje odgovarajućih zahtjeva vezanih uz zaštitu okoliša i certifikacijskih specifikacija

(a) Zahtjevi na snazi koji se odnose na buku i koji se uzimaju u obzir pri izdavanju certifikata tipa za zrakoplov, propisani su u skladu s odredbama poglavlja 1. Aneksa 16. sveska I. dijela II. Čikaške konvencije i to:

1. za podzvučne mlazne zrakoplove u svesku I. dijelu II. poglavlju 2., 3. i 4., prema potrebi;

2. za propelerske zrakoplove u svesku I. dijelu II. poglavlju 3., 4., 5., 6. i 10., prema potrebi;

3. za helikoptere u svesku I. dijelu II. poglavlju 8. i 11., prema potrebi; i

4. za nadzvučne zrakoplove u svesku I. dijelu II. poglavlju 12., prema potrebi.

(b) Primjenjivi zahtjevi koji se odnose na emisije, i koji se uzimaju u obzir pri izdavanju certifikata tipa za zrakoplove i motore, propisani su u Aneksu 16. Čikaške konvencije:

1. za sprečavanje namjernog ispuštanja goriva, u svesku II. dijelu II. poglavlju 2.;

2. za emisije turbomlaznih i turboelisnih motora namijenjenih pogonu samo pri nadzvučnim brzinama u svesku II. dijelu III. poglavlju 2.; i

3. za emisije turbomlaznih i turboelisnih motora namijenjenih pogonu samo pri nadzvučnim brzinama u svesku II. dijelu III. poglavlju 3.

(c) U skladu s člankom 14. temeljne Uredbe Agencija izdaje certifikacijske specifikacije i tako osigurava prihvatljiva sredstva za dokazivanje usklađenosti sa zahtjevima koji se odnose na buku i emisije i koji su propisani u stavcima (a) i (b).

21A.19 Izmjene zbog kojih je potreban novi certifikat tipa

Svaka fizička ili pravna osoba koja predloži izmjenu proizvoda mora zatražiti izdavanje novog certifikata tipa ako Agencija smatra da je izmjena projekta, snage, potiska ili mase toliko velika da je potrebno temeljito ispitati usklađenost s odgovarajućom osnovom za certifikaciju tipa.

21A.20 Usklađenost s osnovom za certifikaciju tipa i zahtjevima vezanim uz zaštitu okoliša

(a) Podnositelj zahtjeva za izdavanje certifikata tipa ili certifikata tipa s ograničenjima dokazuje usklađenost s odgovarajućom osnovom za certifikaciju tipa i zahtjevima vezanim uz zaštitu okoliša te Agenciji predstavlja sredstva kojima je dokazana ta usklađenost.

(b) Podnositelj zahtjeva daje izjavu da je dokazao usklađenost sa svim primjenjivim osnovama za certifikaciju tipa i zahtjevima vezanim uz zaštitu okoliša.

(c) Ako podnositelj zahtjeva ima odgovarajuće odobrenje projektne organizacije, izjava iz stavka (b) daje se u skladu s odredbama pododjeljka J.

21A.21 Izdavanje certifikata tipa

Podnositelj zahtjeva ima pravo da mu Agencija izda certifikat tipa za proizvod nakon što:

(a) dokaže svoju sposobnost u skladu s točkom 21A.14;

(b) podnese izjavu navedenu u točki 21A.20(b); i

(c) se dokaže da:

1. je proizvod koji treba certificirati usklađen s odgovarajućom osnovom za certifikaciju tipa i zahtjevima vezanim uz zaštitu okoliša koji su utvrđeni u skladu s točkom 21A.17 i 21A.18;

2. se sve neispunjene odredbe o plovidbenosti nadomještaju čimbenicima koji pružaju istu razinu sigurnosti;

3. ni zbog jednog svojstva ili značajke proizvod nije opasan za uporabu za koju je zatražena certifikacija; i

4. je podnositelj zahtjeva za izdavanje certifikata tipa izričito izjavio da je spreman pridržavati se točke 21A.44.

(d) U slučaju certifikata tipa za zrakoplov, motor ili propeler, ili oba, ako su ugrađeni u zrakoplov, imaju certifikat tipa koji je izdan ili potvrđen u skladu s ovom Uredbom.

21A.23 Izdavanje certifikata tipa s ograničenjima

(a) Za zrakoplov koji ne ispunjava odredbe iz točke 21A.21(c), podnositelj zahtjeva ima pravo od Agencije dobiti certifikat tipa s ograničenjima, nakon što:

1. se uskladi s odgovarajućom osnovom za certifikaciju tipa, koju utvrđuje Agencija i zajamči odgovarajuću razinu sigurnosti u vezi s predviđenom namjenom zrakoplova, te sa zahtjevima vezanim uz zaštitu okoliša koji su na snazi;

2. izričito izjavi da je spreman postupati u skladu s točkom 21A.44.

(b) Motor ili propeler ugrađen u zrakoplov, ili i jedan i drugi moraju:

1. imati certifikat tipa koja je izdan ili utvrđen u skladu s ovom Uredbom; ili

2. je dokazano da su usklađeni s certifikacijskim specifikacijama koje su potrebne da se zajamči siguran let zrakoplova.

21A.31 Projekt tipa

(a) Projekt tipa sastoji se od:

1. nacrta i specifikacija te popisa navedenih nacrta i specifikacija potrebnih za utvrđivanje konfiguracijskih i projektnih svojstava proizvoda, koja dokazuju da je proizvod usklađen s odgovarajućom osnovom za certifikaciju tipa i zahtjevima vezanim uz zaštitu okoliša;

2. podataka o materijalima i postupcima te o metodama proizvodnje i montaže proizvoda koji su potrebni kako bi se osigurala sukladnost proizvoda;

3. odobrenog odjeljka u uputama za kontinuiranu plovidbenost o ograničenjima plovidbenosti, kako je određeno u mjerodavnom kodu plovidbenosti;

4. svih drugih podataka koji su potrebni kako bi se usporedbom mogla utvrditi plovidbenost, značajke buke, ispuštanje goriva i ispušnih plinova (prema potrebi) naknadnih proizvoda istog tipa.

(b) Svaki projekt tipa odgovarajuće se označuje.

21A.33 Provjere i ispitivanja

(a) Podnositelj zahtjeva provodi sve provjere i ispitivanja koja su potrebna, kako bi se dokazala usklađenost s primjenjivom osnovom certifikacije tipa i zahtjevima vezanim uz zaštitu okoliša.

(b) Prije svakog ispitivanja koje je predviđeno stavkom (a) podnositelj zahtjeva mora utvrditi:

1. za probni uzorak:

(i) da su materijali i postupci na odgovarajući način sukladni specifikacijama za predloženi projekt tipa;

(ii) da su dijelovi proizvoda na odgovarajući način sukladni nacrtima u predloženom projektu tipa;

(iii) da su proizvodni postupci, projekt i montaža na odgovarajući način sukladni onima koji su navedeni u predloženom projektu tipa; i

2. da oprema za ispitivanje i svi mjerni uređaji koji se upotrebljavaju odgovaraju potrebama ispitivanja i da su primjereno umjereni.

(c) Podnositelj zahtjeva dopušta Agenciji da provede sve oblike inspekcije koji su potrebni kako bi se provjerila usklađenost sa stavkom (b).

(d) Podnositelj zahtjeva dopušta Agenciji da pregleda sva izvješća i provede sve oblike inspekcije te da izvede bilo koji probni let ili testiranje na zemlji, koje je potrebno radi provjere valjanosti izjave o sukladnosti koju podnositelj zahtjeva podastire u skladu s točkom 21A.20(b) i radi potvrđivanja da proizvod zbog nijednog svojstva ili značajke nije opasan za namjene za koje je zatražena certifikacija, ili da nazoči takvom letu ili testiranju.

(e) Za ispitivanja koja provede ili kojima nazoči Agencija u skladu sa stavkom (d):

1. podnositelj zahtjeva Agenciji podnosi izjavu o usklađenosti sa stavkom (b); i

2. od trenutka kad se dokaže usklađenost sa stavkom (b) do trenutka kad se Agenciji predloži testiranje, na proizvodu, dijelu ili uređaju ne smije se napraviti nikakva izmjena vezana uz testiranje koja bi utjecala na izjavu o usklađenosti.

21A.35 Probni letovi

(a) Probni letovi za potrebe dobivanja certifikata tipa provode se u skladu s uvjetima koje za potrebe takvih ispitivanja utvrđuje Agencija.

(b) Podnositelj zahtjeva mora izvršiti sve probne letove koje Agencija smatra potrebnima:

1. kako bi se utvrdila usklađenost s odgovarajućom osnovom za certifikaciju tipa i zahtjevima vezanim uz zaštitu okoliša te

2. kako bi se za zrakoplove koje treba certificirati u skladu s ovim Odjeljkom, osim jedrilica i motornih jedrilica te zrakoplova s najvećom dopuštenom uzletnom masom od 2 722 kg ili manjom, utvrdilo postoji li pouzdano jamstvo da su zrakoplov, njegovi dijelovi i uređaji pouzdani i da ispravno funkcioniraju.

(c) (Pridržano)

(d) (Pridržano)

(e) (Pridržano)

(f) Probni letovi propisani u pododjeljku (b)(2) uključuju:

1. za zrakoplove s ugrađenim turbinskim motorima tipa koji prethodno nije upotrijebljen u certificiranom tipu zrakoplova, najmanje 300 sati rada sa svim motorima koji su usklađeni s certifikatom tipa; i

2. najmanje 150 sati rada za sve druge zrakoplove.

21A.41 Certifikat tipa

Smatra se da certifikat tipa i certifikat tipa s ograničenjima sadrže projekt tipa, operativna ograničenja, pregled podataka za plovidbenost i emisije uz certifikat tipa, primjenjivu osnovu za certifikaciju tipa i zahtjeve vezane uz zaštitu okoliša, s kojima Agencija bilježi usklađenost, i sve druge uvjete ili ograničenja propisana za proizvod u odgovarajućim certifikacijskim specifikacijama i zahtjevima vezanim uz zaštitu okoliša. Osim toga, certifikat tipa i certifikat tipa s ograničenjima za zrakoplov uključuju pregled podataka o buci uz certifikat tipa. Pregled podataka o motoru uz certifikat tipa uključuje evidenciju usklađenosti s obzirom na emisije.

21A.44 Obveze nositelja

Svaki nositelj certifikata tipa ili certifikata tipa s ograničenjima dužan je:

(a) preuzeti obveze predviđene u točki 21A.3, 21A.3B, 21A.4, 21A.55, 21A.57 i 21A.61; te, s tim ciljem, nastaviti djelovati kako bi ispunio zahtjeve za kvalifikacije iz točke 21A.14; i

(b) navesti oznaku u skladu s pododjeljkom Q.

21A.47 Prenosivost

Certifikat tipa ili certifikat tipa s ograničenjima može se prenijeti samo na fizičku ili pravnu osobu koja je u stanju preuzeti obveze iz točke 21A.44 i koja je dokazala svoju sposobnost da se kvalificira u skladu s kriterijima iz točke 21A.14.

21A.51 Trajanje i kontinuirana valjanost

(a) Certifikat tipa i certifikat tipa s ograničenjima izdaju se na neograničeno vrijeme. Oni nastavljaju vrijediti, ako:

1. nositelj nastavi djelovati u skladu s ovim Partom; i

2. certifikat nije oduzet ili opozvan u skladu s primjenjivim upravnim postupcima koje utvrđuje Agencija.

(b) Nakon oduzimanja ili opozivanja, certifikat tipa i certifikat tipa s ograničenjima potrebno je vratiti Agenciji.

21A.55 Vođenje evidencije

Nositelj certifikata tipa ili certifikata tipa s ograničenjima sve podatke o projektu, nacrte i izvješća o ispitivanju, uključujući evidenciju o inspekcijskim pregledima za testirani proizvod, stavlja na raspolaganje Agenciji i čuva ih radi pružanja podataka koji su potrebni te kako bi se zajamčila kontinuirana plovidbenost i usklađenost proizvoda s primjenjivim zahtjevima vezanim uz zaštitu okoliša.

21A.57 Priručnici

Nositelj certifikata tipa ili certifikata tipa s ograničenjima izrađuje, čuva i ažurira izvornike svih priručnika koji su potrebni u skladu s primjenjivom osnovom certifikacije tipa i zahtjevima vezanim uz zaštitu okoliša za proizvod te Agenciji na zahtjev daje kopije.

21A.61 Upute za kontinuiranu plovidbenost

(a) Nositelj certifikata tipa ili certifikata tipa s ograničenjima svakom vlasniku jednog ili više zrakoplova, motora ili propelera nakon njihove dostave ili nakon izdavanja prve svjedodžbe o plovidbenosti za predmetni zrakoplov, što god nastupi kasnije, dostavlja najmanje jedan komplet iscrpnih uputa za kontinuiranu plovidbenost koje uključuju opisne podatke i upute o realizaciji pripremljene u skladu s odgovarajućom osnovom za certifikaciju tipa, a nakon toga navedene upute stavlja na raspolaganje na zahtjev svim drugim osobama koje se moraju uskladiti s bilo kojim od uvjeta iz navedenih uputa. Neki priručnici ili dijelovi uputa za kontinuiranu plovidbenost koji se tiču obnove ili drugih oblika velikih radova održavanja mogu se staviti na raspolaganje tek kasnije, nakon što je proizvod pušten u uporabu, ali moraju biti dostupni prije nego što bilo koji od proizvoda dosegne odgovarajuću starost ili potrebne sate/cikluse rada.

(b) Osim toga, izmjene uputa za kontinuiranu plovidbenost stavljaju se na raspolaganje svim poznatim operatorima proizvoda i na zahtjev svim osobama koje se moraju uskladiti s bilo kojom od navedenih uputa. Agenciji se podnosi program u kojem se prikazuje na koji se način distribuiraju izmjene uputa za kontinuiranu plovidbenost.

(Pododjeljak C
NE PRIMJENJUJE SE)

Pododjeljak D
IZMJENE CERTIFIKATA TIPA I CERTIFIKATA TIPA S OGRANIČENJIMA

21A.90 Područje primjene

U ovom je Pododjeljku utvrđena procedura za odobravanje izmjena projekta tipa i svjedodžaba o plovidbenosti te prava i obveze podnositelja zahtjeva za navedena odobrenja i nositelje tih odobrenja. U ovom Pododjeljku pozivanja na certifikate tipa uključuju certifikate tipa i certifikate tipa s ograničenjima.

21A.91 Klasifikacija izmjena projekta tipa

Izmjene projekta tipa klasificiraju se kao manje i veće. »Manja izmjena« je izmjena koja nema znatnog učinka na masu, ravnotežu, izdržljivost strukture, pouzdanost, operativne značajke, buku, ispuštanje goriva, ispušne emisije ili druge značajke koje utječu na plovidbenost proizvoda. Ne dovodeći u pitanje točku 21A.19, sve su druge izmjene u skladu s ovim Pododjeljkom »veće izmjene». Veće i manje izmjene odobravaju se u skladu s točkom 21A.95 ili 21A.97, ovisno o kojoj je riječ, te se identificiraju na odgovarajući način.

21A.92 Prihvatljivost

(a) Samo nositelj certifikata tipa može podnijeti zahtjev za odobrenje veće izmjene projekta tipa u skladu s ovim Pododjeljkom; svi drugi podnositelji zahtjeva za veću izmjenu projekta tipa moraju podnijeti zahtjev u skladu s pododjeljkom E.

(b) Sve fizičke ili pravne osobe mogu podnijeti zahtjev za odobrenje manje izmjene projekta tipa u skladu s ovim Pododjeljkom.

21A.93 Zahtjev

Zahtjev za odobrenje izmjene projekta tipa podnosi se u obliku i na način koji utvrđuje Agencija i uključuje:

(a) opis izmjene u kojem su utvrđeni

1. svi dijelovi projekta tipa i odobreni priručnici na koje utječe izmjena; i

2. certifikacijske specifikacije i zahtjevi vezani uz zaštitu okoliša koje u skladu s točkom 21A.101 uzima u obzir projektirana izmjena;

(b) identifikaciju svih ponovnih provjera koje su potrebne radi dokazivanja usklađenosti izmijenjenog proizvoda s odgovarajućim certifikacijskim specifikacijama i uvjetima vezanim uz zaštitu okoliša.

21A.95 Manje izmjene

Manje izmjene projekta tipa klasificira i odobrava:

(a) Agencija; ili

(b) propisno ovlaštena projektna organizacija u skladu s procedurom koja je dogovorena s Agencijom.

21A.97 Veće izmjene

(a) Podnositelj zahtjeva za odobrenje veće izmjene:

1. Agenciji dostavlja podatke koji dokazuju da je izmjena potrebna, zajedno sa svim opisnim podacima koje treba uključiti u projekt tipa;

2. dokazuje da je izmijenjeni proizvod usklađen s odgovarajućim certifikacijskim specifikacijama i zahtjevima vezanim uz zaštitu okoliša koji su navedeni u točki 21A.101;

3. izjavljuje da je dokazao usklađenost s odgovarajućom osnovom za certifikaciju tipa i zahtjevima vezanim uz zaštitu okoliša te dostavlja Agenciji elemente na kojima se temelji navedena izjava; i

4. daje izjavu iz podstavka (a)(3) u skladu s odredbama pododjeljka J ako ima odgovarajuće odobrenje projektne organizacije;

5. usklađuje se s točkom 21A.33 i, prema potrebi, točkom 21A.35.

(b) Odobrenje veće izmjene projekta tipa ograničeno je na specifičnu konfiguraciju ili specifične konfiguracije projekta tipa na koji se odnosi izmjena.

21A.101 Utvrđivanje odgovarajućih certifikacijskih specifikacija i zahtjeva vezanih uz zaštitu okoliša

(a) Podnositelj zahtjeva za izmjenu certifikata tipa mora dokazati da je izmijenjeni proizvod usklađen s kodom plovidbenosti koji se odnosi na izmijenjeni proizvod i koji je na snazi na datum podnošenja zahtjeva za izmjenu te da je usklađen s odgovarajućim zahtjevima vezanim uz zaštitu okoliša koji su utvrđeni u točki 21A.18.

(b) Odstupajući od stavka (a), podnositelj zahtjeva može dokazati da je izmijenjeni proizvod usklađen s prethodnom izmjenom koda plovidbenosti definiranog u stavku (a) i bilo kojom drugom certifikacijskom specifikacijom koju Agencija s tim kodom smatra neposredno povezanom. Međutim, prethodno izmijenjeni kod plovidbenosti ne smije prethoditi odgovarajućem kodu plovidbenosti na koji se certifikat tipa poziva. Podnositelj zahtjeva može dokazati usklađenost s prijašnjom izmjenom koda plovidbenosti u sljedećim slučajevima:

1. Izmjenom za koju Agencija smatra da nije važna. Kako bi utvrdila je li pojedina izmjena važna, Agencija je razmatra u kontekstu svih prethodnih važnih izmjena projekta i svih revizija odgovarajućih certifikacijskih specifikacija koje su obuhvaćene certifikatom tipa proizvoda. Izmjene koje ispunjavaju jedan od sljedećih kriterija automatski se smatraju važnima:

(i) opća konfiguracija ili načela projektiranja nisu zadržana;

(ii) pretpostavke korištene za certifikaciju proizvoda koji treba izmijeniti više nisu na snazi.

2. Svako područje, sustav, dio ili uređaj za koji Agencija smatra da na njega izmjena ne utječe.

3. Svako područje, sustav, dio ili uređaj na koji izmjena utječe, a za koji Agencija smatra da usklađenost s kodom plovidbenosti opisanim u stavku (a) ne bi bitno pridonijela razini sigurnosti izmijenjenog proizvoda ili ne bi imala smisla.

(c) Podnositelj zahtjeva za izmjenu zrakoplova (osim rotokoptera) najveće dopuštene uzletne mase od 2 722 kg (6 000 lb), ili manje, ili rotokoptera bez turbine najveće dopuštene uzletne mase od 1 361 kg (3 000 lb), ili manje, može dokazati da je izmijenjeni proizvod usklađen s osnovom za certifikaciju tipa na koju se certifikat tipa poziva. Međutim, ako Agencija smatra da je izmjena u određenom području važna, ona može odrediti usklađivanje s izmjenom osnove za certifikaciju tipa na koju se certifikat tipa poziva, koja je na snazi na datum podnošenja zahtjeva i sa svim certifikacijskim specifikacijama koje Agencija smatra neposredno povezanima, osim ako i Agencija također smatra da usklađivanje s navedenom izmjenom ili certifikacijskom specifikacijom ne bi bitno pridonijelo razini sigurnosti izmijenjenog proizvoda ili ne bi imalo smisla.

(d) Ako Agencija smatra da kôd plovidbenosti koji je na snazi na datum podnošenja zahtjeva za izmjenu ne osigurava odgovarajuće standarde u odnosu na predloženu izmjenu, podnositelj zahtjeva se također usklađuje sa svakim posebnim uvjetom te izmjenama i dopunama navedenih posebnih uvjeta koji su propisani u skladu s odredbama točke 21A.16B kako bi se osigurala razina sigurnosti koja odgovara razini utvrđenoj u kôdu plovidbenosti koji je na snazi na datum podnošenja zahtjeva za izmjenu.

(e) Zahtjev za izmjenu certifikata tipa vrijedi pet godina za velike zrakoplove i velike rotokoptere, a zahtjev za izmjenu bilo kojega drugog certifikata tipa vrijedi tri godine. U slučaju da promjena nije odobrena ili je jasno da neće biti odobrena u roku koji je utvrđen u ovom podstavku, podnositelj zahtjeva može:

1. Podnijeti novi zahtjev za izmjenu certifikata tipa i uskladiti se sa svim odredbama stavka (a) koje se odnose na prvotni zahtjev za izmjenu; ili

2. Zatražiti produljenje prvotnog zahtjeva i uskladiti se s odredbama stavka (a) s obzirom na ispravan datum podnošenja zahtjeva, koji odabire podnositelj zahtjeva, a koji ne dolazi prije datuma koji prethodi datumu odobrenja izmjene, u roku koji je za prvotni zahtjev za izmjenu utvrđen u ovom podstavku.

21A.103 Izdavanje odobrenja

(a) Podnositelj zahtjeva ima pravo izvršiti veću izmjenu na projektu tipa koji je odobrila Agencija, nakon:

1. podnošenja izjave navedene u točki 21A.97(a)(3); i

2. nakon što se dokaže da:

(i) je izmijenjeni proizvod usklađen s odgovarajućim certifikacijskim specifikacijama i zahtjevima vezanim uz zaštitu okoliša koji su navedeni u točki 21A.101;

(ii) se sve odredbe o plovidbenosti s kojima nije usklađen nadomještaju čimbenicima koji pružaju istu razinu sigurnosti; i

(iii) niti jedna njegova značajka ili svojstvo ne čini proizvod opasnim za namjene za koje je zatražena certifikacija.

(b) Manja izmjena projekta tipa odobrava se samo sukladno točki 21A.95, ako se dokaže da je izmijenjeni proizvod usklađen s primjenjivim certifikacijskim specifikacijama, navedenim u točki 21A.101.

21A.105 Vođenje evidencije

Za svaku izmjenu sve odgovarajuće podatke o projektu, nacrte i izvješća o ispitivanju, uključujući evidenciju o izmijenjenom proizvodu koji je podvrgnut ispitivanju, podnositelj zahtjeva čuva tako da su na raspolaganju Agenciji i da može pružiti potrebne podatke kako bi se za izmijenjeni proizvod zajamčila stalna plovidbenost i usklađenost s primjenjivim zahtjevima vezanim uz zaštitu okoliša.

21A.107 Upute za kontinuiranu plovidbenost

(a) Nositelj odobrenja manje izmjene projekta tipa dostavlja najmanje jedan cjelovit niz povezanih varijanata uputa, ako postoje, za kontinuiranu plovidbenost proizvoda na kojem treba izvršiti manju izmjenu, pripremljenih u skladu s odgovarajućom osnovom za certifikaciju tipa, svakomu poznatom vlasniku jednog ili više zrakoplova, motora ili propelera na koje se odnosi manja izmjena, pri dostavi proizvoda ili pri izdavanju prve svjedodžbe o plovidbenosti za zrakoplov o kojem je riječ, što god nastupi kasnije, a nakon toga navedene varijante uputa na zahtjev stavlja na raspolaganje svim drugim osobama koje se moraju uskladiti s bilo kojim uvjetom iz navedenih uputa.

(b) Osim toga, izmjene navedenih varijanata uputa za kontinuiranu plovidbenost moraju se staviti na raspolaganje svim poznatim korisnicima proizvoda na kojem je izvršena manja izmjena te se moraju staviti na raspolaganje na zahtjev svim osobama koje se moraju uskladiti s navedenim uputama.

21A.109 Obveze i oznake EPA-a

Nositelj odobrenja manje izmjene projekta tipa mora:

(a) preuzeti obveze iz točke 21A.4, 21A.105 i 21A.107; te

(b) navesti oznaku, uključujući slova EPA (»European Part Approval« Europsko odobrenje za dijelove), u skladu s točkom 21A.804(a).

Pododjeljak E
DODATNI CERTIFIKATI TIPA

21A.111 Područje primjene

U ovom su Pododjeljku utvrđene procedure za odobravanje većih izmjena projekta tipa prema postupcima za dodatne certifikate tipa te su utvrđena prava i obveze podnositelja zahtjeva za navedene certifikate i nositelje istih.

21A.112 Prihvatljivost

Bilo koja fizička ili pravna osoba («organizacija») koja je dokazala ili je u postupku dokazivanja svoje sposobnosti u skladu s točkom 21A.112B ima pravo na podnošenje zahtjeva za dodatni certifikat tipa u skladu s uvjetima koji su navedeni u ovom Pododjeljku.

21A.112B Dokazivanje sposobnosti

(a) Svaka organizacija koja zatraži dodatni certifikat tipa mora dokazati svoju sposobnost posjedovanjem odobrenja projektne organizacije, koje je izdala Agencija u skladu s pododjeljkom J.

(b) Odstupajući od stavka (a), kao alternativni postupak dokazivanja vlastite sposobnosti, podnositelj zahtjeva može zatražiti suglasnost Agencije za primjenu postupaka kojima se utvrđuju pojedine projektne prakse, resursi i slijed djelatnosti potrebnih za usklađivanje s ovim Pododjeljkom.

21A.113 Podnošenje zahtjeva za dodatni certifikat tipa

(a) Zahtjev za dodatni certifikat tipa podnosi se u obliku i na način koji utvrđuje Agencija.

(b) Zahtjev za dodatni certifikat tipa uključuje opise i identifikaciju zatražene u točki 21A.93. Osim toga, navedeni zahtjev uključuje i dokaz o tome da su podaci na kojima se navedene identifikacije temelje odgovarajući, bilo na temelju vlastitih sredstava podnositelja zahtjeva, bilo na temelju dogovora s nositeljem certifikata tipa.

21A.114 Dokazivanje usklađenosti

Svaki podnositelj zahtjeva za dodatni certifikat tipa mora se uskladiti s točkom 21A.97.

21A.115 Izdavanje dodatnog certifikata tipa

Podnositelj zahtjeva ima pravo na dodatni certifikat tipa koji izdaje Agencija:

(a) nakon što se uskladi s točkom 21A.103(a);

(b) nakon što dokaže svoju sposobnost u skladu s točkom 21A.112B;

(c) ako je prema točki 21A.113(b) podnositelj zahtjeva sklopio sporazum s nositeljem certifikata tipa,

1. nakon što je nositelj certifikata tipa izjavio da nema tehničkih primjedaba na podatke podnesene u skladu s točkom 21A.93; i

2. nakon što je nositelj certifikata tipa pristao surađivati s nositeljem dodatnog certifikata tipa kako bi se zajamčilo ispunjavanje svih obveza za kontinuiranu plovidbenost izmijenjenog proizvoda temeljem usklađivanja s točkom 21A.44 i 21A.118A.

21A.116 Prenosivost

Dodatni certifikat tipa smije se prenijeti isključivo na fizičku ili pravnu osobu koja je sposobna preuzeti obveze iz točke 21A.118A te koja je dokazala svoju sposobnost da ispuni kriterije iz točke 21A.112B.

21A.117 Izmjene onog dijela proizvoda za koji vrijedi dodatni certifikat tipa

(a) Manje izmjene dijela proizvoda koji je obuhvaćen dodatnim certifikatom tipa klasificiraju se i odobravaju u skladu s pododjeljkom D.

(b) Svaka veća izmjena onog dijela proizvoda koji je obuhvaćen dodatnim certifikatom tipa odobrava se kao odvojeni dodatni certifikat tipa u skladu s ovim Pododjeljkom.

(c) Odstupajući od stavka (b), veća izmjena onog dijela proizvoda, koji je obuhvaćen dodatnim certifikatom tipa i koju predloži sam nositelj dodatnog certifikata tipa može se odobriti kao izmjena postojećega dodatnog certifikata tipa.

21A.118A Obveze i oznake EPA-a

Svaki nositelj dodatnog certifikata tipa mora:

(a) preuzeti obveze:

1. propisane u točki 21A.3, 21A.3B, 21A.4, 21A.105, 21A.119 i 21A.120;

2. koje proizlaze iz suradnje s nositeljem certifikata tipa prema točki 21A.115(c)(2);

i s tim ciljem nastaviti ispunjavati kriterije iz točke 21A.112B;

(b) navesti oznaku, uključujući slova EPA, u skladu s točkom 21A.804(a).

21A.118B Trajanje i kontinuirana valjanost

(a) Dodatni certifikat tipa izdaje se na neodređeno vrijeme. Nastavlja vrijediti pod uvjetom da:

1. nositelj nastavi poštovati odredbe ovog Parta; i

2. certifikat nije oduzet ili opozvan u skladu s odgovarajućim upravnim postupcima koje utvrđuje Agencija.

(b) Nakon oduzimanja ili opozivanja, dodatni certifikat tipa potrebno je vratiti Agenciji.

21A.119 Priručnici

Nositelj dodatnog certifikata tipa izrađuje, čuva i ažurira izvornike varijanata priručnika koji su potrebni sukladno odgovarajućoj osnovi certifikacije tipa i zahtjevima vezanim uz zaštitu okoliša za proizvod te Agenciji na zahtjev dostavlja kopije navedenih priručnika.

21A.120 Upute za kontinuiranu plovidbenost

(a) Nositelj dodatnog certifikata tipa za zrakoplov, motor ili propeler dostavlja najmanje jedan niz odgovarajućih varijanata uputa za kontinuiranu plovidbenost, pripremljenih u skladu s primjenjivom osnovom za certifikaciju tipa, svakom poznatom vlasniku jednog ili više zrakoplova, motora ili propelera čije su značajke navedene u dodatnom certifikatu tipa, nakon njihove dostave ili nakon izdavanja prve svjedodžbe o plovidbenosti za predmetni zrakoplov, što god nastupi kasnije, a nakon toga navedene varijante uputa na zahtjev stavlja na raspolaganje svim drugim osobama koje se moraju uskladiti s bilo kojim uvjetom navedenih uputa. Neki priručnici ili dijelovi varijanata uputa za kontinuiranu plovidbenost koji se tiču obnove ili drugih oblika velikih radova održavanja mogu se staviti na raspolaganje tek kasnije, nakon što je proizvod pušten u pogon, ali moraju biti dostupni prije nego što bilo koji od proizvoda dosegne odgovarajuću starost ili dovrši potrebne sate/cikluse rada.

(b) Osim toga, izmjene navedenih varijanata uputa za kontinuiranu plovidbenost stavljaju se na raspolaganje svim poznatim korisnicima proizvoda na koje se odnosi dodatni certifikat tipa i na zahtjev svim osobama koje se moraju uskladiti s kojom od uputa. Agenciji se podnosi program u kojem se pokazuje na koji se način distribuiraju izmjene varijanata uputa za kontinuiranu plovidbenost.

Pododjeljak F
PROIZVODNJA BEZ ODOBRENJA PROIZVODNE ORGANIZACIJE

21A.121 Područje primjene

(a) U ovom je Pododjeljku utvrđen postupak dokazivanja sukladnosti s odgovarajućim projektnim podacima o proizvodu, dijelu i uređaju koji se namjerava proizvesti bez odobrenja proizvodne organizacije navedenog u pododjeljku G.

(b) U ovom su Pododjeljku utvrđeni propisi kojima se uređuju obveze proizvođača proizvoda, dijelova ili uređaja proizvedenih u skladu s ovim Pododjeljkom.

21A.122 Prihvatljivost

Svaka fizička ili pravna osoba ima pravo zatražiti dokazivanje sukladnosti pojedinih proizvoda, dijelova ili uređaja prema ovom Pododjeljku, ako;

(a) posjeduje ili je zatražila odobrenje koje se odnosi na projekt navedenog proizvoda, dijela ili uređaja, ili

(b) je zajamčila zadovoljavajuće usklađivanje proizvodnje i projektiranja putem odgovarajućeg dogovora s podnositeljem zahtjeva za odobrenje navedenog projekta ili nositeljem takvog odobrenja.

21A.124 Zahtjev

(a) Svaki zahtjev za suglasnost za dokazivanje sukladnosti pojedinih proizvoda, dijelova i uređaja prema ovom Pododjeljku podnosi se u obliku i na način koji utvrdi nadležno tijelo.

(b) Navedeni zahtjev sadrži:

1. po potrebi dokaze koji pokazuju da:

(i) bi izdavanje odobrenja proizvodne organizacije u skladu s pododjeljkom G bilo neprimjereno; ili

(ii) je certifikacija ili odobrenje proizvoda, dijela ili uređaja u skladu s ovim Pododjeljkom potrebna za izdavanje odobrenja proizvodne organizacije u skladu s pododjeljkom G.

2. pregled podataka koji su potrebni u skladu s točkom 21A.125(b).

21A.125 Izdavanje pisma o suglasnosti

Podnositelj zahtjeva ima pravo na to da mu nadležno tijelo izda pismo o suglasnosti temeljem kojeg ono pristaje na dokazivanje sukladnosti pojedinih proizvoda, dijelova ili uređaja u skladu s ovim pododjeljkom, nakon što:

(a) uspostavi sustav kontrole proizvodnje koji jamči da je svaki proizvod, dio ili uređaj usklađen s odgovarajućim projektnim podacima te je u stanju funkcionirati sigurno;

(b) nabavi priručnik koji sadržava:

1. opis sustava kontrole proizvodnje zatraženog u stavku (a),

2. opis načina kontrole vezanih uz sustav kontrole proizvodnje,

3. opis ispitivanja iz točke 21A.127 i 21A.128 te imena osoba ovlaštenih za potrebe točke 21A.130(a).

(c) dokaže da je u stanju osigurati podršku u skladu s točkom 21A.3 i 21A.129(d).

21A.125B Zaključci

(a) U slučaju pronalaženja objektivnih dokaza o tome da nositelj pisma o suglasnosti ne zadovoljava odgovarajuće zahtjeve ovog Parta, zaključak se razvrstava kako slijedi:

1. zaključak prve razine svaka je neusklađenost s ovim Partom koja bi mogla prouzročiti nepredvidive neusklađenosti s odgovarajućim podacima o projektu i koja bi moga utjecati na sigurnost zrakoplova;

2. zaključak druge razine svaka je neusklađenost s ovim Partom koja nije razvrstana kao neusklađenost prve razine.

(b) zaključak treće razine odnosi se na okolnosti koje prema objektivnim dokazima sadržavaju potencijalne probleme koji bi mogli dovesti do neusklađenosti iz stavka (a).

(c) Nakon primitka obavijesti o zaključcima u skladu s točkom 21B.143:

1. u slučaju zaključka prve razine nositelj pisma o suglasnosti mora poduzeti korektivne mjere koje nadležno tijelo smatra zadovoljavajućima u roku od najviše 21 radnog dana nakon primitka pisane potvrde o zaključku;

2. u slučaju zaključka druge razine razdoblje za poduzimanje korektivnih mjera, koje određuje nadležno tijelo, odgovara prirodi zaključka, ali u svakom slučaju prvotno ne smije biti dulje od šest mjeseci. U određenim okolnostima i ovisno o prirodi zaključka nadležno tijelo može produljiti to razdoblje ako postoji zadovoljavajući plan korektivnih mjera dogovoren s nadležnim tijelom.

3. Zaključak treće razine zahtijeva žurnu korektivnu mjeru nositelja pisma o suglasnosti.

(d) U slučaju zaključka prve ili druge razine pismo o suglasnosti može se djelomično ili potpuno ograničiti, privremeno ukinuti i opozvati u skladu s točkom 21B.145. Nositelj pisma o suglasnosti mora pravodobno potvrditi primitak obavijesti o ograničenju, privremenom ukidanju ili opozivanju pisma o suglasnosti.

21A.125C Trajanje i kontinuirana valjanost

(a) Pismo o suglasnosti izdaje se na ograničeni rok od najviše godine dana. Ono nastavlja vrijediti, osim ako:

1. nositelj pisma o suglasnosti ne uspije dokazati usklađenost s odgovarajućim zahtjevima ovog Pododjeljka; ili

2. postoje dokazi o tome da proizvođač ne može održati zadovoljavajuću razinu kontrole proizvodnje proizvoda, dijelova ili uređaja iz sporazuma; ili

3. proizvođač više ne ispunjava zahtjeve iz točke 21A.122; ili

4. je pismo o suglasnosti oduzeto, opozvano prema točki 21B.145 ili mu je istekla valjanost.

(b) Nakon oduzimanja, opozivanja ili isteka valjanosti, pismo o suglasnosti potrebno je vratiti nadležnom tijelu.

21A.126 Sustav kontrole proizvodnje

(a) Zahvaljujući sustavu kontrole proizvodnje zatraženom u točki 21A.125 zajamčena su sredstva koja su potrebna kako bi se utvrdilo jesu li:

1. primljeni materijali te kupljeni dijelovi ili proizvodi kooperanata, koji se koriste u gotovim proizvodima oni koji su navedeni u odgovarajućim podacima o projektu;

2. primljeni materijali te kupljeni dijelovi ili proizvodi kooperanata pravilno označeni.

3. postupci, proizvodne tehnike i metode montaže koje utječu na kvalitetu i sigurnost gotovog proizvoda provedeni u skladu sa specifikacijama koje je prihvatilo nadležno tijelo;

4. izmjene projekta, uključujući zamjene materijala, odobrene u skladu s pododjeljkom D ili E i pregledane prije ugradnje u konačni proizvod.

(b) Sustav kontrole proizvodnje zatražen u točki 21A.125(a) mora biti takav da također osigura da:

1. se sukladnost dijelova i postupaka s odgovarajućim podacima o projektu provjerava u fazama proizvodnje u kojima je moguće točno utvrditi činjenice;

2. su materijali koji se lako oštećuju ili kvare uskladišteni na odgovarajući način i primjereno zaštićeni;

3. postojeći projektni nacrti stoje na raspolaganju radnicima u proizvodnji i kontroli te da se upotrebljavaju po potrebi;

4. su vraćeni materijali i dijelovi odvojeni i označeni na način koji onemogućuje ugradnju u konačni proizvod;

5. su materijali i dijelovi koji su zadržani zbog odstupanja od podataka ili specifikacija o projektu, a koje treba uzeti u obzir za ugradnju u gotovi proizvod podvrgnuti odobrenom postupku provjere tehničke i proizvodne usklađenosti. Oni materijali i dijelovi za koje se u navedenom postupku utvrdi da se mogu upotrijebiti moraju se propisno označiti i, ako je potrebna prerada ili popravak, ponovno pregledati. Materijali i dijelovi koji budu odbačeni u postupku označavaju se i odbacuju kako bi se zajamčilo da neće biti ugrađeni u konačni proizvod;

6. proizvođač čuva evidenciju izrađenu u okviru sustava za kontrolu proizvodnje, označuje ju na takav način da ju je, ako je to moguće, moguće povezati s gotovim proizvodom ili dijelom, i pohranjuje ju radi davanja podataka koji su potrebni, kako bi se zajamčila kontinuirana plovidbenost proizvoda.

21A.127 Ispitivanja: zrakoplovi

(a) Svaki proizvođač zrakoplova koji je proizveden u skladu s ovim Pododjeljkom utvrđuje odobreni postupak ispitivanja na zemlji i u zraku i obrasce za provjeru te u skladu s navedenim obrascima ispituje svaki proizvedeni zrakoplov i procjenjuje relevantne aspekte usklađenosti s točkom 21A.125(a).

(b) Svaki postupak provjere proizvodnje uključuje barem sljedeće:

1. provjeru karakteristika rukovanja;

2. provjeru performanse u letu (uz uporabu uobičajenih instrumenata zrakoplova);

3. provjeru pravilnog funkcioniranja cjelokupne opreme i sustava zrakoplova;

4. određivanje jesu li svi instrumenti pravilno označeni i jesu li nakon probnih letova postavljeni svi natpisi i zatraženi priručnici za letenje;

5. provjeru radnih značajka zrakoplova na zemlji;

6. provjeru svih drugih elemenata koji se odnose na zrakoplov koji je podvrgnut ispitivanju.

21A.128 Ispitivanja: motori i propeleri

Svaki proizvođač motora ili propelera koji su proizvedeni u skladu s ovim Pododjeljkom mora svaki motor ili propeler s promjenjivim korakom podvrći prihvatljivu funkcionalnom testu koji je naveden u dokumentima nositelja certifikata tipa kako bi utvrdio funkcionira li pravilno u svim operacijama za koje posjeduje certifikat tipa i na taj način procijenio relevantne aspekte usklađenosti s točkom 21A.125(a).

21A.129 Obveze proizvođača

Svaki proizvođač proizvoda, dijela ili uređaja koji je proizveden u skladu s ovim Pododjeljkom mora:

(a) svaki proizvod, dio ili uređaj staviti na raspolaganje nadležnom tijelu radi kontrole;

(b) u mjestu proizvodnje zadržati tehničke podatke i nacrte koji su potrebni kako bi se utvrdilo je li proizvod sukladan s odgovarajućim podacima o projektu;

(c) održavati sustav kontrole proizvodnje koji jamči da je svaki proizvod sukladan s odgovarajućim podacima o projektu i da je u stanju funkcionirati sigurno;

(d) pružiti pomoć nositeljima certifikata tipa, certifikata tipa s ograničenjima ili odobrenja projekata pri provođenju radnji vezanih uz plovidbenost, koje se odnose na proizvode, dijelove ili uređaje koji su proizvedeni;

(e) u interesu sigurnosti uspostaviti i održati sustav obavještavanja o unutarnjim događajima radi skupljanja i procjene izvješća o događajima s ciljem pronalaženja negativnih trendova ili uklanjanja nedostataka i izdvajanja događaja koje treba prijaviti. Navedeni sustav uključuje procjenu važnih podataka vezanih uz događaje i objavljivanje povezanih informacija;

(f) 1. nositelju certifikata tipa, certifikata tipa s ograničenjima ili odobrenja projekta prijaviti sve slučajeve u kojima je proizvođač pustio u uporabu proizvode, dijelove ili uređaje za koje je kasnije utvrđeno da odstupaju od odgovarajućih podataka o projektu i, s nositeljem certifikata tipa, certifikata tipa s ograničenjima ili odobrenja projekta, navesti odstupanja koja bi mogla prouzročiti opasno stanje;

2. Agenciji i nadležnom tijelu države članice prijaviti odstupanja koja bi mogla prouzročiti opasno stanje i koja su utvrđena u skladu s podstavkom (1). Navedena izvješća podnose se u obliku i na način koji utvrdi Agencija u skladu s točkom 21A.3(b)(2) ili prihvati nadležno tijelo države članice;

3. ako proizvođač djeluje kao dobavljač druge proizvodne organizacije, prijaviti i navedenoj drugoj organizaciji sve slučajeve u kojima je toj organizaciji dostavio proizvode, dijelove ili uređaje za koje je kasnije utvrđeno da možda odstupaju od odgovarajućih podataka o projektu.

21A.130 Izjava o sukladnosti

(a) Svaki proizvođač proizvoda, dijela ili uređaja koji su proizvedeni u skladu s ovim Pododjeljkom mora izdati izjavu o sukladnosti, tj. EASA obrazac 52 za cijeli zrakoplov ili EASA obrazac 1 za druge proizvode, dijelove ili uređaje (vidi Prilog). Navedenu izjavu potpisuje ovlaštena osoba na odgovornom položaju u proizvodnoj organizaciji.

(b) Izjava o sukladnosti uključuje:

1. za svaki proizvod, dio ili uređaj izjavu da je proizvod, dio ili uređaj usklađen s odobrenim podacima o projektu i da je u stanju funkcionirati sigurno;

2. za svaki zrakoplov izjavu da je zrakoplov podvrgnut provjerama na zemlji i u letu u skladu s točkom 21A.127(a); i

3. za svaki motor, ili propeler s promjenjivim korakom izjavu da je proizvođač podvrgnuo motor ili propeler konačnomu funkcionalnom testu u skladu s točkom 21A.128 i, osim toga, u slučaju motora, izjavu u skladu s podacima koje je dao nositelj certifikata tipa za motor, prema kojoj svaki gotovi motor zadovoljava zahtjeve povezane s emisijom, koji se primjenjuju na datum proizvodnje motora.

(c) Svaki proizvođač navedenog proizvoda, dijela ili uređaja:

1. pri prvom prijenosu vlasništva proizvoda, dijela ili uređaja; ili

2. pri podnošenju zahtjeva za prvo izdavanje svjedodžbe o plovidbenosti zrakoplova; ili

3. pri podnošenju zahtjeva za prvo izdavanje dokumenta o puštanju u uporabu za određeni motor, propeler, dio ili uređaj,

nadležnom tijelu podnosi na ovjeru postojeću izjavu o sukladnosti.

(d) Nadležno tijelo supotpisom ovjerava izjavu o sukladnosti ako nakon provjere utvrdi da je proizvod, dio ili uređaj sukladan s odgovarajućim podacima o projektu te je u stanju funkcionirati sigurno.

Pododjeljak G
ODOBRENJE PROIZVODNE ORGANIZACIJE

21A.131 Područje primjene

Ovaj Pododjeljak utvrđuje:

(a) postupak izdavanja odobrenja proizvodne organizacije za proizvodnu organizaciju koja je dokazala sukladnost proizvoda, dijelova i uređaja s odgovarajućim podacima o projektu;

(b) propise koji uređuju prava i obveze podnositelja zahtjeva za navedena odobrenja i nositelja istih.

21A.133 Prihvatljivost

Svaka fizička ili pravna osoba (»organizacija«) ispunjava uvjete za podnošenje zahtjeva za izdavanje odobrenja u skladu s ovim Pododjeljkom. Podnositelj zahtjeva mora:

(a) dokazati da bi, za određeni opseg rada, odobrenje u skladu s ovim Pododjeljkom služilo dokazivanju sukladnosti s određenim projektom; i

(b) imati ili zatražiti odobrenje toga određenog projekta; ili

(c) osigurati, temeljem odgovarajućeg dogovora s podnositeljem zahtjeva za odobrenje određenog projekta ili nositeljem toga odobrenja, zadovoljavajuće usklađivanje proizvodnje i projektiranja.

21A.134 Zahtjev

Zahtjevi za izdavanje odobrenja proizvodne organizacije podnose se nadležnom tijelu u obliku i na način koji utvrdi navedeno tijelo te uključuju pregled podataka zatraženih u točki 21A.143 i uvjete odobrenja u skladu s točkom 21A.151.

21A.135 Izdavanje odobrenja proizvodne organizacije

Organizacija ima pravo da joj nadležno tijelo izda odobrenje proizvodne organizacije, ako dokaže usklađenost s primjenjivim zahtjevima iz ovog Pododjeljka.

21A.139 Sustav kvalitete

(a) Proizvodna organizacija mora dokazati da je uspostavila sustav kvalitete i da ga je u stanju održati. Sustav kvalitete mora biti dokumentiran. Taj sustav mora organizaciji omogućiti da zajamči da je svaki proizvod, dio ili uređaj koji izradi organizacija ili njezini partneri, ili koji dostave vanjski partneri ili koji su dani kooperantima po ugovoru, sukladan s odgovarajućim podacima o projektu te je u stanju funkcionirati sigurno kako bi organizacija mogla ostvarivati povlastice navedene u točki 21A.163.

(b) Sustav kvalitete uključuje:

1. koliko je to potrebno u okviru područja primjene odobrenja, kontrolne postupke za:

(i) izdavanje, odobravanje ili izmjenu dokumenata;

(ii) reviziju i kontrolu ocjene dobavljača i kooperanata;

(iii) provjeru da su ulazni proizvodi, dijelovi, materijali i oprema, uključujući nove elemente ili one koje su već rabili kupci proizvoda, jednaki onima koji su navedeni u odgovarajućim podacima o projektu;

(iv) označivanje i sljedivost;

(v) proizvodne postupke;

(vi) inspekciju i provjere, uključujući probne letove tijekom proizvodnje;

(vii) umjeravanje alata, šablona i opreme za testiranje;

(viii) kontrolu nesukladnih elemenata;

(ix) koordinaciju plovidbenosti s podnositeljem zahtjeva za odobrenje projekta ili nositeljem istog;

(x) vođenje i održavanje evidencije;

(xi) stručnost i kvalifikacije zaposlenika;

(xii) izdavanje dokumenata o puštanju u uporabu;

(xiii) rukovanje, skladištenje i pakiranje;

(xiv) interne kontrole kvalitete i proizašle korektivne mjere;

(xv) radove u okviru uvjeta odobrenja na bilo kojoj lokaciji koja ne spada među odobrene objekte;

(xvi) radove provedene nakon dovršenja proizvodnje, ali prije dostave, radi održavanja zrakoplova u stanju koje mu omogućuje sigurno funkcioniranje.

Kontrolni postupci moraju sadržavati posebne odredbe za sve kritične dijelove;

2. Neovisnu funkciju osiguranja kvalitete radi praćenja usklađenosti s dokumentiranim postupcima sustava kvalitete i njihove prikladnosti. Navedeni nadzor mora obuhvaćati sustav povratnog informiranja osobe ili skupine osoba iz točke 21A.145(c)(2) i, naposljetku, rukovoditelja iz točke 21A.145 (c)(1) kako bi se po potrebi zajamčila provedba korektivnih mjera.

21A.143 Priručnik (proizvodne organizacije)

(a) Organizacija nadležnom tijelu predlaže priručnik koji se odnosi na nju i koji sadržava sljedeće:

1. izjavu u kojoj se potvrđuje da će se postupati u skladu s priručnikom proizvodne organizacije i s njim povezanim priručnicima koji definiraju usklađenost odobrene organizacije s ovim Pododjeljkom koju je potpisao odgovorni rukovoditelj;

2. funkciju (funkcije) i imena rukovoditelja koje je nadležno tijelo prihvatilo u skladu s točkom 21A.145(c)(2);

3. obveze i odgovornosti rukovoditelja u skladu s točkom 21A.145(c)(2), uključujući pitanja o kojima mogu neposredno pregovarati s nadležnim tijelom u ime organizacije;

4. organigram u kojem su prikazani povezani lanci odgovornosti rukovoditelja u skladu s točkom 21A.145(c)(1) i (2);

5. popis certifikacijskog osoblja u skladu s točkom 21A.145(d);

6. opći opis ljudskih resursa;

7. opći opis objekata koji se nalaze na adresama navedenim u potvrdi o odobrenju proizvodne organizacije;

8. opći opis područja rada proizvodne organizacije koji se odnosi na uvjete odobrenja;

9. postupak prijavljivanja organizacijskih promjena nadležnom tijelu;

10. postupak izmjene i dopune priručnika proizvodne organizacije;

11. opis sustava kvalitete i postupaka iz točke 21A.139(b)(1);

12. popis vanjskih organizacija iz točke 21A.139(a).

(b) Priručnik proizvodne organizacije po potrebi se izmjenjuje i dopunjuje, kako bi opis organizacije uvijek bio ažuriran, a kopije izmjena i dopuna dostavljaju se nadležnom tijelu.

21A.145 Zahtjevi za odobrenje

Proizvodna organizacija na temelju podataka predstavljenih u skladu s točkom 21A.143 mora dokazati da:

(a) su u vezi s općim zahtjevima za odobrenje, objekti, radni uvjeti, oprema i alati, postupci i odgovarajući materijali, broj i stručnost osoblja te opća organizacija dovoljni za ispunjavanje obveza iz točke 21A.165.

(b) u vezi sa svim potrebnim podacima o plovidbenosti, buci, ispuštanju goriva i emisijama ispušnih plinova:

1. proizvodna organizacija prima navedene podatke od Agencije i od nositelja ili podnositelja zahtjeva za certifikat tipa, certifikat tipa s ograničenjima ili odobrenje projekta kako bi provjerila usklađenost s odgovarajućim podacima o projektu;

2. proizvodna organizacija određuje postupak kako bi osigurala pravilno integriranje podataka o plovidbenosti, buci, ispuštanju goriva i emisijama ispušnih plinova u podatke o proizvodnji;

3. navedeni se podaci ažuriraju i stavljaju na raspolaganje svim zaposlenicima kojima je potreban pristup navedenim podacima radi izvršavanja vlastitih dužnosti;

(c) u vezi s upravom i zaposlenicima:

1. proizvodna organizacija imenuje rukovoditelja koji odgovara nadležnom tijelu; on/ona je u organizaciji odgovoran/odgovorna za to da se cjelokupna proizvodnja odvija u skladu sa zatraženim standardima i da je proizvodna organizacija stalno usklađena s podacima i postupcima navedenim u priručniku iz točke 21A.143;

2. proizvodna organizacija imenuje osobu ili skupinu osoba kako bi osigurala da organizacija ispunjava zahtjeve ovog Parta i da je utvrđen opseg njihovih ovlaštenja. Navedena osoba ili osobe neposredno su podređene odgovornom rukovoditelju iz podstavka (1). Imenovane osobe moraju biti sposobne dokazati odgovarajuće znanje, obrazovanje i iskustvo za ispunjavanje svojih odgovornosti;

3. zaposlenici na svim razinama imaju odgovarajuća ovlaštenja koja im omogućuju ispunjavanje odgovornosti koje su im dodijeljene te postoji potpuna i učinkovita koordinacija unutar proizvodne organizacije s obzirom na povezanost s plovidbenošću, bukom, ispuštanjem goriva i emisijom;

(d) u vezi s certifikacijskim osobljem koje je proizvodna organizacija ovlastila za potpisivanje dokumenata izdanih u skladu s točkom 21A.163 u okviru područja primjene i uvjeta odobravanja:

1. certifikacijsko osoblje ima odgovarajuće znanje, obrazovanje (uključujući druge funkcije u organizaciji) i iskustvo za izvršavanje dodijeljenih odgovornosti;

2. proizvodna organizacija vodi evidenciju o svom certifikacijskom osoblju, koja uključuje podrobnosti o opsegu njihovih ovlasti;

3. certifikacijsko osoblje mora dobiti dokument o opsegu svojih ovlasti.

21A.147 Izmjene odobrene proizvodne organizacije

(a) Nakon izdavanja odobrenja proizvodne organizacije svaku izmjenu odobrene proizvodne organizacije, koja je važna za dokazivanje sukladnosti ili za plovidbenost i značajke povezane s bukom, ispuštanjem goriva i emisijom ispušnih plinova proizvoda, dijela ili uređaja, pogotovo izmjene u sustavu kvalitete, odobrava nadležno tijelo. Zahtjev za odobrenje treba u pisanom obliku dostaviti nadležnom tijelu, a organizacija mora nadležnom tijelu prije uvođenja izmjene dokazati da će nastaviti poštovati odredbe ovog Pododjeljka.

(b) Nadležno tijelo utvrđuje uvjete pod kojima proizvodna organizacija koja je odobrena u skladu s ovim Pododjeljkom može djelovati tijekom navedenih izmjena, osim ako nadležno tijelo ne utvrdi da je potrebno privremeno ukinuti odobrenje.

21A.148 Izmjene lokacije

Smatra se da je izmjena lokacije proizvodnih objekata odobrene proizvodne organizacije važna i zbog toga mora biti usklađena s točkom 21A.147.

21A.149 Prenosivost

Osim kao posljedica promjene u vlasništvu, koju se smatra važnom za potrebe točke 21A.147, odobrenje proizvodne organizacije nije prenosivo.

21A.151 Uvjeti odobrenja

U uvjetima odobrenja utvrđeni su opseg rada, proizvodi ili kategorije dijelova i uređaja, ili oboje, u vezi s kojima nositelj ima pravo ostvariti povlastice u skladu s točkom 21A.163.

Navedeni se uvjeti izdaju u sklopu odobrenja proizvodne organizacije.

21A.153 Izmjene uvjeta odobrenja

Svaku izmjenu uvjeta odobrenja odobrava nadležno tijelo. Zahtjev za unošenje izmjene u uvjete odobrenja podnosi se u obliku i na način koji utvrdi nadležno tijelo. Podnositelj zahtjeva mora ispuniti odgovarajuće zahtjeve ovog Pododjeljka.

21A.157 Provjere

Proizvodna organizacija uspostavlja mehanizme kako bi nadležno tijelo moglo provesti u djelo sve potrebne provjere, uključujući provjere partnera i kooperanata, radi utvrđivanja sukladnosti i stalnog ispunjavanja odgovarajućih zahtjeva ovog Pododjeljka.

21A.158 Zaključci

(a) U slučaju pronalaženja objektivnih dokaza o tome da nositelj odobrenja proizvodne organizacije nije usklađen s odgovarajućim zahtjevima ovog Parta, zaključak se razvrstava kako slijedi:

1. zaključak prve razine svaka je neusklađenost s ovim Dijelom koja bi mogla prouzročiti nepredvidive neusklađenosti s odgovarajućim projektnim podacima i koja bi moga utjecati na sigurnost zrakoplova;

2. zaključak druge razine svaka je neusklađenost s ovim Dijelom koja nije razvrstana kao neusklađenost prve razine.

(b) Zaključak treće razine odnosi se na okolnosti koje prema objektivnim dokazima sadržava potencijalne probleme koji bi mogli dovesti do neusklađenosti iz stavka (a).

(c) Nakon primitka obavijesti o zaključcima u skladu s točkom 21B.225,

1. u slučaju zaključka prve razine nositelj odobrenja proizvodne organizacije mora poduzeti korektivne mjere koje nadležno tijelo smatra zadovoljavajućima u roku od najviše 21 radnog dana nakon primitka pisane potvrde o zaključku;

2. u slučaju zaključka druge razine razdoblje za poduzimanje korektivnih mjera, koje utvrdi nadležno tijelo, odgovara prirodi zaključka, ali u svakom slučaju prvotno ne smije biti dulje od šest mjeseci. U određenim okolnostima i ovisno o prirodi zaključka nadležno tijelo može produljiti to razdoblje, ako postoji zadovoljavajući plan korektivnih mjera dogovoren s nadležnim tijelom.

3. Zaključak treće razine ne zahtijeva žurnu korektivnu mjeru nositelja odobrenja proizvodne organizacije.

(d) U slučaju zaključka prve ili druge razine odobrenje proizvodne organizacije može se djelomično ili potpuno ograničiti, privremeno ukinuti i opozvati u skladu s točkom 21B.245. Nositelj odobrenja proizvodne organizacije mora pravodobno potvrditi primitak obavijesti o ograničenju, privremenom ukidanju ili opozivanju odobrenja proizvodne organizacije.

21A.159 Trajanje i kontinuirana valjanost

(a) Odobrenje proizvodne organizacije izdaje se na neograničeno vrijeme. Ono nastavlja vrijediti, osim ako:

1. proizvodna organizacija ne propusti dokazati usklađenost s odgovarajućim zahtjevima ovog Pododjeljka; ili

2. nositelj ili njegovi partneri ili kooperanti onemogućuju nadležnom tijelu da poduzme provjere u skladu s točkom 21A.157; ili

3. postoje dokazi o tome da proizvodna organizacija ne može održati zadovoljavajuću razinu kontrole proizvodnje proizvoda, dijelova ili uređaja obuhvaćenih odobrenjem; ili

4. proizvodna organizacija više ne ispunjava zahtjeve iz točke 21A.133; ili

5. je certifikat oduzet ili opozvan u skladu s točkom 21B.245.

(b) Nakon oduzimanja ili opozivanja certifikat je potrebno vratiti nadležnom tijelu.

21A.163 Povlastice

Prema uvjetima odobrenja izdanim u skladu s točkom 21A.135 nositelj odobrenja proizvodne organizacije može:

(a) obavljati proizvodne djelatnosti u skladu s ovim Dijelom;

(b) za cijeli zrakoplov i nakon predočenja izjave o sukladnosti (EASA obrazac 52) prema točki 21A.174, dobiti svjedodžbu o plovidbenosti zrakoplova i potvrdu o buci bez dodatnog dokazivanja;

(c) za druge proizvode, dijelove ili uređaje izdati potvrde o puštanju u uporabu (EASA obrazac 1) u skladu s točkom 21A.307, bez dodatnog dokazivanja;

(d) održavati novi zrakoplov koji je proizveo i izdati certifikat za puštanje u uporabu (EASA obrazac 53) koji se odnosi na navedeno održavanje.

21A.165 Obveze nositelja

Nositelj odobrenja proizvodne organizacije:

(a) jamči da se priručnik proizvodne organizacije dostavljen u skladu s točkom 21A.143 i dokumenti na koje se odnosi upotrebljavaju kao temeljni radni dokumenti unutar organizacije;

(b) održava proizvodnu organizaciju u skladu s podacima i postupcima koji su odobreni za odobrenje proizvodne organizacije;

(c) 1. utvrđuje da je svaki dovršeni zrakoplov usklađen s projektom tipa te da može funkcionirati sigurno prije podnošenja izjave o sukladnosti nadležnom tijelu, ili

2. utvrđuje da su drugi proizvodi, dijelovi ili uređaji potpuni i usklađeni s odobrenim podacima o projektu te da su u stanju funkcionirati sigurno prije izdavanja EASA obrasca 1 kojim se potvrđuje plovidbenost ili, u slučaju motora, na temelju podataka koje dostavlja nositelj certifikata tipa za motor i kojim utvrđuje da je svaki dovršeni motor usklađen s odgovarajućim zahtjevima vezanim uz emisije, koji su definirani u točki 21A.18(b) i koji su na snazi na datum proizvodnje motora, kako bi se potvrdila usklađenost emisija, ili

3. utvrđuje da su drugi proizvodi, dijelovi ili uređaji usklađeni s odgovarajućim podacima prije izdavanja EASA obrasca 1 kao certifikata o sukladnosti;

(d) evidentira sve pojedinosti o izvršenim radovima;

(e) u interesu sigurnosti uspostavlja i održava sustav obavještavanja o unutarnjim događajima radi skupljanja i procjene izvješća o događajima s ciljem pronalaženja negativnih trendova ili uklanjanja nedostataka i izdvajanja događaja koje treba prijaviti. Navedeni sustav uključuje procjenu važnijih podataka vezanih uz događaje i objavljivanje odgovarajućih informacija;

(f) 1. nositelju certifikata tipa ili odobrenja projekta prijavljuje sve slučajeve u kojima je proizvodna organizacija pustila u uporabu proizvode, dijelove ili uređaje za koje su kasnije utvrđena moguća odstupanja od odgovarajućih podataka o projektu i, s nositeljem certifikata tipa ili odobrenja projekta, provjerava odstupanja koja bi mogla prouzročiti opasno stanje;

2. Agenciji i nadležnom tijelu države članice prijavljuje odstupanja koja bi mogla prouzročiti opasno stanje i koja su utvrđena u skladu s podstavkom 1. Navedena izvješća podnose se u obliku i na način koji utvrdi Agencija u skladu s točkom 21A.3(b)(2) ili koji prihvati nadležno tijelo države članice;

3. ako nositelj odobrenja proizvodne organizacije djeluje kao dobavljač druge proizvodne organizacije, on i navedenoj drugoj organizaciji prijavljuje sve slučajeve u kojima je toj organizaciji dostavio proizvode, dijelove ili uređaje za koje je kasnije utvrđeno da možda odstupaju od odgovarajućih podataka o projektu;

(g) pruža pomoć nositelju certifikata tipa ili odobrenja projekta pri provođenju mjera vezanih uz plovidbenost, koje se odnose na proizvedene proizvode, dijelove ili uređaje;

(h) uspostavlja sustav arhiviranja kojim su obuhvaćeni zahtjevi nametnuti partnerima, dobavljačima i kooperantima, kojim se jamči čuvanje podataka korištenih za utvrđivanje sukladnosti proizvoda, dijelova ili uređaja. Navedeni podaci stavljaju se na raspolaganje nadležnom tijelu i čuvaju se radi davanja podataka koji su potrebni kako bi se zajamčila kontinuirana plovidbenost proizvoda, dijelova ili uređaja;

(i) ako nositelj izda potvrdu o puštanju u uporabu u okviru svojeg odobrenja, on prije njezina izdavanja mora utvrditi da su svi dovršeni zrakoplovi održavani na propisan način te da mogu funkcionirati sigurno.

Pododjeljak H
SVJEDODŽBE O PLOVIDBENOSTI ZRAKOPLOVA

21A.171 Područje primjene

U ovom je Pododjeljku utvrđen postupak izdavanja svjedodžaba o plovidbenosti zrakoplova.

21A.172 Prihvatljivost

Svaka fizička ili pravna osoba pod čijim je imenom zrakoplov registriran ili će biti registriran u određenoj državi članici (»država članica registracije«) ili njezin predstavnik ima pravo na podnošenje zahtjeva za izdavanje svjedodžbe o plovidbenosti za navedeni zrakoplov u skladu s ovim Pododjeljkom.

21A.173 Klasifikacija

Svjedodžbe o plovidbenosti klasificiraju se kako slijedi:

(a) svjedodžbe o plovidbenosti koje se izdaju za zrakoplove koji su u skladu s certifikatom tipa izdanim u skladu s ovim Dijelom;

(b) svjedodžbe o plovidbenosti s ograničenjima izdaju se za zrakoplove:

1. koji su usklađeni s certifikatom tipa s ograničenjima izdanim u skladu s ovim Dijelom; ili

2. za koje je Agenciji bilo dokazano da su usklađeni s posebnim certifikacijskim specifikacijama koje jamče odgovarajuću sigurnost;

(c) dozvole za letenje izdaju se za zrakoplove koji nisu usklađeni ili za njih nije dokazano da su usklađeni s odgovarajućim certifikacijskim specifikacijama, ali mogu sigurno letjeti pod definiranim uvjetima.

21A.174 Zahtjev

(a) Prema točki 21A.172 zahtjev za izdavanje svjedodžbe o plovidbenosti podnosi se u obliku i na način koji utvrdi nadležno tijelo države članice registracije.

(b) Svaki zahtjev za izdavanje svjedodžbe o plovidbenosti ili svjedodžbe o plovidbenosti s ograničenjima uključuje:

1. klasu svjedodžbe o plovidbenosti koja je zatražena;

2. za novi zrakoplov:

(i) izjavu o sukladnosti:

– izdanu u skladu s točkom 21A.163(b), ili

– izdanu u skladu s točkom 21A.130 i koju je ovjerilo nadležno tijelo,

– ili, za uvezeni zrakoplov, izjavu, koju je potpisalo tijelo nadležno za izvoz, da je zrakoplov usklađen s projektom koji je odobrila Agencija,

(ii) izvješće o masi i ravnoteži s rasporedom ukrcaja,

(iii) priručnik za letenje ako je zatražen u odgovarajućem kôdu plovidbenosti za određeni zrakoplov;

3. za rabljene zrakoplove:

(i) s podrijetlom iz države članice, potvrdu o provjeri plovidbenosti izdanu u skladu s Dijelom M,

(ii) s podrijetlom iz države koja nije članica:

– izjavu nadležnog tijela države u kojoj je zrakoplov registriran ili je bio registriran, kojom se dokazuje status plovidbenosti zrakoplova u registru u trenutku prenošenja,

– izvješće o masi i ravnoteži s rasporedom ukrcaja,

– priručnik za letenje ako je zatražen u kôdu plovidbenosti koji se odnosi na određeni zrakoplov,

– prethodnu evidenciju radi utvrđivanja parametara vezanih uz proizvodnju, izmjene i održavanje zrakoplova, uključujući sva ograničenja u vezi sa svjedodžbom o plovidbenosti s ograničenjima prema točki 21A.184(c),

– preporuku za izdavanje svjedodžbe o plovidbenosti ili svjedodžbe o plovidbenosti s ograničenjima i potvrde o provjeri plovidbenosti nakon provedenog pregleda plovidbenosti u skladu s dijelom M,

(c) ako nije drukčije dogovoreno, izjave navedene u podstavku (b)(2)(i) i (b)(3)(ii) moraju biti izdane najkasnije 60 dana prije predstavljanja zrakoplova nadležnom tijelu države članice registracije;

(d) zahtjev za dozvolu za letenje uključuje:

1. namjenu leta ili letova;

2. rute ili zračni prostor, ili oboje, kojima se leti;

3. osnovnu posadu leta i njezine kvalifikacije potrebne za upravljanje zrakoplovom;

4. ograničenja povezana s prijevozom osoba koje nisu dio posade;

5. elemente neusklađenosti zrakoplova s odgovarajućim certifikacijskim specifikacijama;

6. svako ograničenje koje se smatra potrebnima za sigurno upravljanje zrakoplovom;

7. svaki drugi podatak koji se smatra potrebnim za propisivanje operativnih ograničenja.

21A.175 Jezik

Priručnici, natpisi, popisi, oznake instrumenata i drugi podaci zatraženi u odgovarajućim certifikacijskim specifikacijama moraju biti na jednom ili više službenih jezika Europske zajednice, koji su prihvatljivi nadležnom tijelu države članice registracije.

21A.177 Izmjene i dopune ili preinake

Izmjene i dopune ili preinake u svjedodžbu o plovidbenosti zrakoplova smije unositi isključivo nadležno tijelo države članice registracije.

21A.179 Prenosivost i ponovno izdavanje u državama članicama

(a) Ako se vlasništvo zrakoplova promijenilo:

1. i ostane u istom registru, svjedodžba o plovidbenosti zrakoplova ili svjedodžba o plovidbenosti zrakoplova s ograničenjima koja je usklađena samo s certifikatom tipa s ograničenjima prenosi se zajedno sa zrakoplovom;

2. i ako je zrakoplov registriran u drugoj državi članici, svjedodžba o plovidbenosti zrakoplova ili svjedodžba o plovidbenosti zrakoplova s ograničenjima koja je usklađena samo s certifikatom tipa s ograničenjima izdaje se:

(i) nakon predočenja prijašnje svjedodžbe o plovidbenosti i valjane potvrde o provjeri plovidbenosti izdane u skladu s dijelom M, i

(ii) nakon zadovoljavanja zahtjeva iz točke 21A.175.

(b) Ako se vlasništvo zrakoplova promijenilo i zrakoplov koji ima:

1. svjedodžbu o plovidbenosti s ograničenjima koja nije usklađena s certifikatom tipa s ograničenjima ili

2. dozvolu za letenje,

svjedodžba o plovidbenosti zrakoplova prenosi se zajedno sa zrakoplovom, pod uvjetom da zrakoplov ostane u istom registru ili se izdaje samo uz službeni pristanak nadležnog tijela države članice registracije u koju je prenesen.

21A.180 Provjere

Na zahtjev nadležnog tijela države članice registracije nositelj svjedodžbe o plovidbenosti mora osigurati pristup zrakoplovu za koji je izdana navedena svjedodžba o plovidbenosti zrakoplova.

21A.181 Trajanje i kontinuirana valjanost

(a) Svjedodžba o plovidbenosti zrakoplova izdaje se na neodređeno vrijeme. Nastavlja vrijediti pod uvjetom da:

1. je usklađena s odgovarajućim projektom tipa i zahtjevima za kontinuiranu plovidbenost; i

2. zrakoplov ostane u istom registru; i

3. certifikat tipa ili certifikat tipa s ograničenjima temeljem kojeg je izdana nije prethodno poništen u skladu s točkom 21A.51;

4. svjedodžba nije oduzeta i opozvana u skladu s točkom 21B.330.

(b) Nakon oduzimanja ili opozivanja svjedodžbu je potrebno vratiti nadležnom tijelu države članice registracije.

21A.182 Identifikacija zrakoplova

Svaki podnositelj zahtjeva za svjedodžbu o plovidbenosti u skladu s ovim pododjeljkom mora dokazati da je njegov zrakoplov identificiran u skladu s pododjeljkom Q.

21A.183 Izdavanje svjedodžaba o plovidbenosti zrakoplova

Nadležno tijelo države registracije izdaje svjedodžbu o plovidbenosti zrakoplova za:

1. novi zrakoplov:

(i) nakon predočenja dokumenata zatraženih u točki 21A.174(b)(2);

(ii) ako je zrakoplov usklađen s odobrenim projektom te u stanju funkcionirati sigurno. To može uključiti provjere nadležnog tijela države članice registracije.

2. rabljeni zrakoplov:

(i) nakon predočenja dokumenata zatraženih u točki 21A.174(b)(3) kojima se dokazuje:

– da je zrakoplov usklađen s projektom tipa koji je odobren na temelju certifikata tipa i svakoga dodatnog certifikata tipa, izmjene ili popravka odobrenog u skladu s ovim Dijelom i s odgovarajućim direktivama o plovidbenosti, i

– da je zrakoplov pregledan u skladu s primjenjivim odredbama Parta M; i

(ii) ako je zrakoplov usklađen s odobrenim projektom te je u stanju funkcionirati sigurno. U okviru navedenog moguće su provjere nadležnog tijela države članice registracije.

21A.184 Izdavanje svjedodžaba o plovidbenosti zrakoplova s ograničenjima

(a) Nadležno tijelo države članice registracije izdaje svjedodžbu o plovidbenosti zrakoplova s ograničenjima za:

1. novi zrakoplov, nakon predočenja dokumenata zatraženih u točki 21A.174(b)(2), kojima se dokazuje da je zrakoplov usklađen s projektom koji je odobrila Agencija na temelju certifikata tipa s ograničenjima ili u skladu s posebnim certifikacijskim specifikacijama te je u stanju funkcionirati sigurno;

2. rabljeni zrakoplov:

(i) nakon predočenja dokumenata zatraženih u točki 21A.174(b)(3), kojima se dokazuje:

– da je zrakoplov usklađen s projektom koji je odobrila Agencija na temelju certifikata tipa s ograničenjima ili u skladu s posebnim certifikacijskim specifikacijama, i

– da su poštovane odgovarajuće naredbe o plovidbenosti, i

– da je zrakoplov pregledan u skladu s odgovarajućim odredbama Parta M; i

(ii) ako se nadležno tijelo države članice registracije uvjeri da je zrakoplov usklađen s odobrenim projektom te je siguran za uporabu. U okviru navedenog moguće su provjere nadležnog tijela države članice registracije.

(b) Za zrakoplov koji se ne može uskladiti s ključnim zahtjevima iz temeljne Uredbe i koji ne ispunjava uvjete za izdavanje certifikata tipa s ograničenjima Agencija, vodeći, koliko je potrebno, računa o odstupanjima od navedenih osnovnih zahtjeva:

1. izdaje posebne certifikacijske specifikacije koje jamče odgovarajuću sigurnost s obzirom na predviđenu namjenu i provjerava njihovo poštivanje;

2. navodi ograničenja pri uporabi navedenog zrakoplova.

(c) Ograničenja za uporabu povezana su sa svjedodžbom o plovidbenosti zrakoplova s ograničenjima, uključujući ograničenja zračnog prostora koja su potrebna kako bi se vodilo računa o odstupanjima od ključnih zahtjeva vezanih uz plovidbenost, koji su utvrđeni u temeljnoj Uredbi.

21A.185 Izdavanje dozvola za letenje

Nadležno tijelo države članice registracije izdaje dozvolu za letenje nakon što Agencija utvrdi da stanje zrakoplova i odgovarajuća s tim povezana ograničenja, kojima se nadomješta odstupanje od ključnih zahtjeva, omogućuju siguran let. Za te potrebe Agencija može provesti odgovarajuće inspekcijske preglede ili ispitivanja potrebna kako bi se zajamčila sigurnost ili može zatražiti da ih provede podnositelj zahtjeva.

Pododjeljak I
POTVRDE O BUCI

21A.201 Područje primjene

U ovom su Pododjeljku utvrđeni postupci izdavanja potvrda o buci.

21A.203 Prihvatljivost

Svaka fizička ili pravna osoba pod čijim je imenom zrakoplov registriran ili će biti registriran u određenoj državi članici (država članica registracije), ili njezin predstavnik, ima pravo na podnošenje zahtjeva za izdavanje potvrde o buci za navedeni zrakoplov u skladu s ovim Pododjeljkom.

21A.204 Zahtjev

(a) Prema točki 21A.203 zahtjev za izdavanje potvrde o buci podnosi se u obliku i na način koji utvrdi nadležno tijelo države članice registracije.

(b) Svaki zahtjev uključuje:

1. za nove zrakoplove:

(i) izjavu o sukladnosti:

– izdanu u skladu s točkom 21A.163(b), ili

– izdanu u skladu s točkom 21A.130 i koju je ovjerilo nadležno tijelo, ili

—za uvezeni zrakoplov izjavu, koju je potpisalo tijelo nadležno za izvoz, da je zrakoplov usklađen s projektom koji je odobrila Agencija, i

(ii) podatke o buci utvrđene u skladu s odgovarajućim zahtjevima povezanim s bukom. Navedeni se podaci uključuju u priručnik za letenje ako je zatražen u kôdu plovidbenosti koji vrijedi za određeni zrakoplov;

2. za rabljene zrakoplove:

(i) podatke o buci utvrđene u skladu s odgovarajućim zahtjevima povezanim s bukom. Navedeni se podaci uključuju u priručnik za letenje ako je zatražen u kôdu plovidbenosti koji vrijedi za određeni zrakoplov, i

(ii) prethodnu evidenciju radi utvrđivanja standarda proizvodnje, izmjena i održavanja zrakoplova;

(c) ako nije drukčije dogovoreno, izjave navedene u podstavku (b)(1) moraju biti izdane najkasnije 60 dana prije predstavljanja zrakoplova nadležnom tijelu države članice registracije;

21A.205 Izdavanje potvrda o buci

Nadležno tijelo države članice registracije izdaje potvrdu o buci nakon predočenja dokumenata koji su zatraženi u točki 21A.204(b).

21A.207 Izmjene i dopune ili preinake

Izmjene i dopune ili preinake u potvrdu o buci smije unositi isključivo nadležno tijelo države članice registracije.

21A.209 Prenosivost i ponovno izdavanje u državama članicama

Ako se vlasništvo zrakoplova promijenilo:

(a) ako zrakoplov ostane u istom registru, potvrda o buci prenosi se zajedno sa zrakoplovom; ili

2. ako se zrakoplov prenese u registar druge države članice, potvrda o buci izdaje se nakon predočenja prijašnje potvrde o buci.

21A.210 Provjere

Na zahtjev nadležnog tijela države članice registracije ili Agencije nositelj potvrde o buci mora osigurati pristup zrakoplovu za koji je izdana navedena potvrda o buci radi inspekcijskog pregleda.

21A.211 Trajanje i kontinuirana valjanost

(a) Potvrda o buci izdaje se na neodređeno vrijeme. Nastavlja vrijediti pod uvjetom da:

1. je usklađena s odgovarajućim projektom tipa, zahtjevima vezanim uz zaštitu okoliša i kontinuiranu plovidbenost; i

2. zrakoplov ostane u istom registru; i

3. certifikat tipa ili certifikat tipa s ograničenjima temeljem kojeg je izdana nije prethodno poništen u skladu s točkom 21A.51;

4. potvrda nije oduzeta ili opozvana u skladu s točkom 21B.430.

(b) Nakon oduzimanja ili opozivanja potvrdu je potrebno vratiti nadležnom tijelu države članice registracije.

Pododjeljak J
ODOBRENJE PROJEKTNE ORGANIZACIJE

21A.231 Područje primjene

U ovom su Pododjeljku utvrđeni postupci za odobrenja projektnih organizacija i propisi koji uređuju prava i obveze podnositelja zahtjeva za navedena odobrenja i nositelja tih odobrenja.

21A.233 Prihvatljivost

Svaka fizička ili pravna osoba («organizacija») ima pravo na podnošenje zahtjeva za odobrenje temeljem ovog Pododjeljka

(a) u skladu s točkom 21A.14, 21A.112B, 21A.432B ili 21A.602B; ili

(b) za odobrenje projekta manjih izmjena ili manjeg popravka, ako je zatraženo za potrebe korištenja povlastica iz točke 21A.263.

21A.234 Zahtjev

Zahtjevi za izdavanje odobrenja projektne organizacije podnose se u obliku i na način koji utvrdi Agencija te uključuju pregled podataka zatraženih u točki 21A.243 i uvjete odobrenja zatražene u točki 21A.251.

21A.235 Izdavanje odobrenja projektne organizacije

Organizacija ima pravo da joj Agencija izda odobrenje projektne organizacije ako dokaže da poštuje odgovarajuće zahtjeve iz ovog Pododjeljka.

21A.239 Sustav osiguranja projekta

(a) Projektna organizacija mora dokazati da je uspostavila sustav osiguranja projekta koji je namijenjen kontroli i nadzoru projekta, izmjena u projektu, proizvoda, dijelova i uređaja obuhvaćenih zahtjevom te da je u stanju održati navedeni sustav. Takav sustav osiguranja projekta organizaciji mora omogućiti:

1. da zajamči da su projekti proizvoda, dijelova i uređaja ili izmjene navedenih projekata usklađeni s odgovarajućom osnovom za certifikaciju tipa i da ispunjavaju zahtjeve vezane uz zaštitu okoliša; i

2. da zajamči da su njezine odgovornosti ispunjene na odgovarajući način i u skladu s:

(i) primjenjivim odredbama ovog Parta; i

(ii) uvjetima odobrenja izdanim u skladu s točkom 21A.251;

3. da neovisno nadzire usklađenost s dokumentiranim postupcima sustava i njihovu prikladnost. Navedeni nadzor obuhvaća sustav povratnih informacija za osobe ili skupine osoba čija je odgovornost zajamčiti korektivne mjere.

(b) Sustav osiguranja projekta sadrži neovisnu funkciju provjeravanja dokazivanja usklađenosti na temelju kojeg organizacija Agenciji dostavlja izjave o sukladnosti i s njima povezane dokumente.

(c) Projektna organizacija utvrđuje način na koji sustav osiguranja projekta procjenjuje prihvatljivost dijelova ili uređaja koje su projektirali partneri ili kooperanti ili zadataka koje su izvršili u skladu s metodama definiranim u pisanim postupcima.

21A.243 Podaci

(a) Projektna organizacija dostavlja Agenciji priručnik u kojem opisuje, neposredno ili pozivajući se na popratnu dokumentaciju, organizaciju, odgovarajuće postupke i proizvode ili izmjene na proizvodima koje treba projektirati.

(b) Ako su neke dijelove ili uređaje ili izmjene na proizvodima projektirale organizacije partneri ili kooperanti, priručnik uključuje izjavu o tome kako projektna organizacija može zajamčiti sukladnost svih dijelova i uređaja, koja je zatražena u točki 21A.239(b) te sadržava, neposredno ili pozivajući se na popratnu dokumentaciju, opise i podatke o djelatnostima projektiranja i organizaciji navedenih partnera ili kooperanata, u mjeri koja je potrebna za davanje navedene izjave.

(c) U priručnik se uvode izmjene i dopune u mjeri koja je potrebna kako bi se u njemu uvijek nalazio ažurirani opis organizacije, a kopije izmjena i dopuna dostavljaju se Agenciji.

(d) Projektna organizacija daje izjavu o kvalifikacijama i iskustvu rukovodećeg osoblja i drugih osoba u organizaciji odgovornih za donošenje odluka u organizaciji, koje utječu na plovidbenost i zaštitu okoliša.

21A.245 Zahtjevi za odobrenje

Projektna organizacija mora, na temelju podataka podnesenih u skladu s točkom 21A.243 dokazati da, osim usklađenosti s točkom 21A.239:

(a) u svim tehničkim odjelima ima dovoljno zaposlenika sa zadovoljavajućim iskustvom, kojima su dane primjerene ovlasti da bi mogli izvršavati zadatke koji su im dodijeljeni i da su ti zadaci, zajedno sa smještajem, objektima i opremom dovoljni kako bi se zaposlenicima omogućilo ostvarivanje ciljeva vezanih uz plovidbenost, buku, ispuštanje goriva i emisije ispušnih plinova za određeni proizvod;

(b) postoji potpuna i učinkovita koordinacija između odjela i unutar odjela oko plovidbenosti i pitanja vezanih uz zaštitu okoliša.

21A.247 Izmjene sustava osiguranja projekta

Nakon izdavanja odobrenja projektne organizacije, svaku izmjenu sustava osiguranja projekta, a koja je važna za dokazivanje sukladnosti proizvoda ili za plovidbenost i zahtjeve vezane uz zaštitu okoliša, mora odobriti Agencija. Pismeni zahtjev za izdavanje odobrenja podnosi se Agenciji i projektna organizacija joj dokazuje, na temelju predloženih izmjena Priručnika, a prije nego što se one provedu, da će nastaviti djelovati u skladu s ovim Pododjeljkom nakon provedbe.

21A.249 Prenosivost

Osim kao posljedica promjene u vlasništvu, koju se smatra važnom za potrebe točke 21A.247, odobrenje projektne organizacije nije prenosivo.

21A.251 Uvjeti odobrenja

Uvjeti odobrenja utvrđuju vrste projekata, kategorije proizvoda, dijelova i uređaja za koje projektna organizacija ima odobrenje te funkcije i zadatke za izvršenje kojih organizacija ima odobrenje, a koji se odnose na plovidbenost i značajke buke, ispuštanje goriva te emisije ispušnih plinova proizvoda. U slučaju odobrenja projektne organizacije koje obuhvaća certifikaciju tipa ili ETSO ovlaštenje pomoćne pogonske grupe (APU), uvjeti odobrenja obuhvaćaju i popis proizvoda ili pomoćnih pogonskih grupa. Navedeni uvjeti izdaju se u sklopu odobrenja projektne organizacije.

21A.253 Izmjene uvjeta odobrenja

Svaku izmjenu uvjeta odobrenja mora odobriti Agencija. Zahtjev za unošenje izmjene u uvjete odobrenja podnosi se u obliku i na način koji utvrdi Agencija. Projektna organizacija mora ispuniti odgovarajuće zahtjeve ovog Pododjeljka.

21A.257 Provjere

(a) Proizvodna organizacija uspostavlja mehanizme koje Agenciji omogućuju da obavi sve provjere, uključujući provjere partnera i kooperanata, potrebne radi utvrđivanja usklađenosti i kontinuirane usklađenosti s odgovarajućim zahtjevima ovog Pododjeljka.

(b) Projektna organizacija mora dopustiti Agenciji da pregleda sva izvješća i provede sve oblike inspekcije te da izvede bilo koji probni let ili ispitivanje na zemlji, koje je potrebno radi provjere valjanosti izjava o usklađenosti koje je podnositelj zahtjeva predočio u skladu s točkom 21A.239(b), ili da nazoči takvom probnom letu ili ispitivanju.

21A.258 Zaključci

U slučaju pronalaženja objektivnih dokaza o tome da nositelj odobrenja projektne organizacije ne zadovoljava odgovarajuće zahtjeve ovog Parta, zaključak se razvrstava kako slijedi:

1. zaključak prve razine svaka je neusklađenost s ovim Dijelom koja bi mogla prouzročiti nepredvidive neusklađenosti sa zahtjevima na snazi i koja bi mogla utjecati na sigurnost zrakoplova;

2. zaključak druge razine svaka je neusklađenost s ovim Dijelom koja nije razvrstana kao neusklađenost prve razine.

(b) Zaključak treće razine odnosi se na okolnosti koje prema objektivnim dokazima sadržavaju potencijalne probleme koji bi mogli dovesti do neusklađenosti iz stavka (a).

(c) Nakon primitka priopćenja o zaključcima u skladu s upravnim postupcima na snazi koje je utvrdila Agencija,

1. u slučaju zaključka prve razine nositelj odobrenja projektne organizacije mora dokazati da je poduzeo korektivne mjere koje nadležno tijelo smatra zadovoljavajućima u roku od najviše 21 radnog dana nakon primitka pisane potvrde o zaključku;

2. u slučaju zaključka druge razine razdoblje za poduzimanje korektivnih mjera, koje određuje Agencija, odgovara prirodi zaključka, ali u svakom slučaju prvotno ne smije biti dulje od šest mjeseci. U određenim okolnostima i ovisno o prirodi zaključka Agencija može produljiti to razdoblje ako postoji zadovoljavajući plan korektivnih mjera koji je usuglašen s Agencijom.

3. Zaključak treće razine ne zahtijeva žurnu korektivnu mjeru nositelja odobrenja projektne organizacije.

(d) U slučaju zaključka prve ili druge razine, odobrenje projektne organizacije može se djelomično ili potpuno ukinuti ili opozvati u skladu s upravnim postupcima na snazi koje je utvrdila Agencija. Nositelj odobrenja projektne organizacije mora pravodobno potvrditi primitak obavijesti o privremenom ukidanju ili opozivanju odobrenja projektne organizacije.

21A.259 Trajanje i kontinuirana valjanost

(a) Odobrenje projektne organizacije izdaje se na neograničeno vrijeme. Ono nastavlja vrijediti, osim ako:

1. projektna organizacija ne uspije dokazati usklađenost s odgovarajućim zahtjevima ovog Pododjeljka; ili

2. nositelj ili njegovi partneri ili kooperanti onemogućuju Agenciji da poduzme provjere u skladu s točkom 21A.257; ili

3. postoje dokazi o tomu da sustav osiguranja projekta ne može održati zadovoljavajuću razinu kontrole i nadzora nad projektiranjem proizvoda ili njihovom izmjenom na temelju odobrenja; ili

4. je certifikat predan ili opozvan u skladu s upravnim postupcima na snazi koje je utvrdila Agencija.

(b) Nakon oduzimanja ili opozivanja certifikat je potrebno vratiti Agenciji.

21A.263 Povlastice

(a) Nositelj odobrenja projektne organizacije ima pravo baviti se projektnim aktivnostima sukladno ovom Partu i unutar odobrenog područja primjene.

(b) Sukladno točki 21A.257(b) dokumente o usklađenosti koje podnositelj zahtjeva preda za potrebe dobivanja:

1. certifikata tipa ili odobrenja veće izmjene projekta tipa; ili

2. dodatnog certifikata tipa; ili

3. ETSO ovlaštenja u skladu s točkom 21A.602 (b)(1);

4. odobrenja projekta većeg popravka;

Agencija prihvaća bez dodatnog provjeravanja.

(c) Nositelj odobrenja projektne organizacije ima pravo, u okviru uvjeta odobrenja i sukladno odgovarajućim postupcima sustava osiguranja projekta:

1. klasificirati izmjene projekta tipa i popravke kao »veće« i »manje«.

2. odobriti manje izmjene projekta tipa i manje popravke.

3. objaviti podatke ili upute koje sadrže sljedeću napomenu: »Tehnički sadržaj ovog dokumenta odobren je temeljem odobrenja projektne organizacije br. [EASA]. J. [xyz].«

4. odobriti izmjene dokumenata u letačkom priručniku zrakoplova, te izdati navedene izmjene uz sljedeću napomenu: »Izmjena br. xx u letačkom priručniku zrakoplova ref. yyy odobrava se u skladu s odobrenjem projektne organizacije br. [EASA]. J. [xyz].«

5. odobriti projekt većih popravaka proizvoda za koje ima certifikat tipa ili dodatni certifikat tipa.

21A.265 Obveze nositelja

Nositelj odobrenja projektne organizacije dužan je:

(a) održavati priručnik u skladu sa sustavom osiguranja projekta;

(b) osigurati da se taj priručnik upotrebljava kao osnovni radni dokument unutar organizacije;

(c) utvrditi da projekt proizvoda, odnosno izmjene ili popravci, ovisno o slučaju, zadovoljavaju odgovarajuće zahtjeve i da nemaju ni jedan dio koji bi bio opasan;

(d) osim u slučajevima manjih promjena ili popravaka, odobrenih u skladu s povlasticom iz točke 21A.263, dostaviti Agenciji izjave i prateću dokumentaciju koje potvrđuju usklađenost sa stavkom (c);

(e) Agenciji dostaviti podatke ili upute koje se odnose na tražene mjere u skladu s točkom 21A.3B.

Pododjeljak K
DIJELOVI I UREĐAJI

21A.301 Područje primjene

Ovim se Pododjeljkom određuje postupak odobrenja dijelova i uređaja.

21A.303 Usklađenost s odgovarajućim zahtjevima

Dokazivanje usklađenosti dijelova i uređaja koje treba ugraditi u proizvode s certifikatom tipa provodi se:

(a) zajedno s postupcima certifikacije tipa iz pododjeljka B, D ili E za proizvod u koji ih treba ugraditi; ili

(b) ako je to potrebno, u skladu s postupcima za ETSO ovlaštenja iz pododjeljka O; ili

(c) za standardne dijelove sukladno službeno priznatim standardima.

21A.305 Odobrenje dijelova i uređaja

U svim slučajevima u kojima je prema pravu Zajednice ili mjerama Agencije izričito zatraženo odobrenje dijela ili uređaja, taj dio ili uređaj mora biti u skladu s odgovarajućom naredbom Europske tehničke norme (ETSO) ili drugim specifikacijama koje je Agencija u tom priznala kao istovrijedne.

21A.307 Vraćanje u uporabu dijelova i uređaja za ugradnju

Dio ili uređaj (osim standardnog dijela) ne ispunjava uvjete za ugradnju u proizvod s certifikatom tipa, osim ako je:

(a) popraćen potvrdom o vraćanju zrakoplova u uporabu(EASA obrazac 1), kojom se potvrđuje plovidbenost; i

(b) obilježen sukladno odredbama pododjeljka Q.

(Pododjeljak L
NE PRIMJENJUJE SE)

Pododjeljak M
POPRAVCI

21A.431 Područje primjene

(a) Ovim se Pododjeljkom određuje postupak odobrenja projekta popravka i utvrđuju se prava i obveze podnositelja zahtjeva za ta odobrenja i nositelja tih odobrenja.

(b) »Popravak« znači uklanjanje oštećenja i/ili vraćanje u stanje plovidbenosti nakon što proizvođač prvotno pusti uporabu određeni proizvod, dio ili uređaj.

(c) Uklanjanje oštećenja zamjenom dijelova ili uređaja bez potrebe za doradom projekta popravka smatra se održavanjem i stoga ne podliježe zahtjevu za odobrenjem prema ovom Odjeljku.

(d) Popravak ETSO artikla smatra se izmjenom ETSO projekta popravka i mora proći postupak iz točke 21A.611.

21A.432 Prihvatljivost

(a) Svaka fizička ili pravna osoba koja je dokazala svoju sposobnost u skladu s točkom 21A.432B ili je u postupku dokazivanja sposobnosti, ima pravo podnijeti zahtjev za odobrenje projekta većeg popravka u skladu s uvjetima iz ovog Pododjeljka.

(b) Svaka fizička ili pravna osoba ima pravo podnijeti zahtjev za odobrenje projekta manjeg popravka.

21A.432B Dokazivanje sposobnosti

(a) Podnositelj zahtjeva za odobrenje projekta većeg popravka dokazuje svoju sposobnost odobrenjem projektne organizacije koje je izdala Agencija u skladu s pododjeljkom J.

(b) Odstupajući od stavka (a), podnositelj zahtjeva može kao alternativni postupak dokazivanja sposobnosti zatražiti suglasnost Agencije za primjenu postupaka kojima se određuju pojedine projektne prakse, resursi i slijed aktivnosti potrebnih za usklađivanje s ovim Pododjeljkom.

21A.433 Projekt popravka

(a) Podnositelj zahtjeva za odobrenje projekta popravka mora:

1. dokazati usklađenost s osnovom za certifikaciju tipa i zahtjevima vezanim uz zaštitu okoliša na koje se poziva certifikat tipa ili dodatni certifikat tipa, ovisno o kojemu je certifikatu riječ, ili onima koji su na snazi na dan podnošenja zahtjeva (za odobrenje projekta popravka), uz sve izmjene i dopune tih certifikacijskih specifikacija ili posebnih uvjeta koje Agencija smatra potrebnima za uspostavljanje sigurnosne razine jednake onoj koja je previđena u osnovi za certifikaciju tipa na koju se poziva certifikat tipa ili dodatni certifikat tipa;

2. na zahtjev Agencije predočiti sve podatke koji dokazuju navedeno;

3. izjaviti da postoji sukladnost sa certifikacijskim specifikacijama i zahtjevima vezanim uz zaštitu okoliša iz podstavka (a)(1).

(b) Ako podnositelj zahtjeva nije nositelj certifikata tipa ili dodatnog certifikata tipa, ovisno o kojem je certifikatu riječ, on može ispuniti zahtjeve iz stavka (a) uporabom vlastitih sredstava ili temeljem dogovora s nositeljem certifikata tipa ili dodatnog certifikata tipa.

21A.435 Klasifikacija popravaka

(a) Popravak može biti »veći« ili »manji«. Klasifikacija se provodi u skladu s kriterijima iz točke 21A.91 za izmjenu projekta tipa.

(b) Popravak kao »veći« ili »manji« prema stavku (a) klasificira:

1. Agencija, ili

2. odobrena projektna organizacija u skladu s postupkom usuglašenim s Agencijom.

21A.437 Izdavanje odobrenja projekta popravka

Nakon što se izjavi i dokaže da je projekt popravka u skladu s odgovarajućim certifikacijskim specifikacijama i zahtjevima vezanim uz zaštitu okoliša iz točke 21A.433(a)(1), odobrava ga:

(a) Agencija, ili

(b) odgovarajuće odobrena organizacija koja je i nositelj certifikata tipa ili dodatnog certifikata tipa, u skladu s postupkom usuglašenim s Agencijom, ili,

(c) samo za manje popravke, odgovarajuće odobrena projektna organizacija u skladu s postupkom usuglašenim s Agencijom.

21A.439 Proizvodnja dijelova za popravak

Dijelovi i uređaji koji se upotrebljavaju za popravke proizvode se u skladu s proizvodnim podacima koji se temelje na svim potrebnim podacima o projektu, koje je predao nositelj odobrenja za projekt popravka:

(a) sukladno pododjeljku F, ili

(b) u organizaciji koja je odobrena u skladu s pododjeljkom G, ili

(c) u propisno odobrenoj organizaciji za održavanje.

21A.441 Ugradnja popravaka

(a) Ugradnju popravka izvršava propisno odobrena organizacija za održavanje ili proizvodna organizacija propisno odobrena u skladu s pododjeljkom G, koristeći se povlasticom iz točke 21A.163.

(b) Projektna organizacija dostavlja sve potrebne upute za ugradnju organizaciji koja obavlja popravak.

21A.443 Ograničenja

Projekt popravka može se odobriti uz ograničenja, a u tom slučaju odobrenje projekta popravka uključuje sve potrebne upute i ograničenja. Nositelj odobrenja projekta popravka prenosi te upute i ograničenja izvođaču u skladu s postupkom usuglašenim s Agencijom.

21A.445 Nepopravljena oštećenja

(a) Ako se oštećeni proizvod, dio ili uređaj ne popravi, a nije obuhvaćen prethodno odobrenim podacima, procjenu posljedica štete za njegovu plovidbenost može izvršiti samo:

1. Agencija, ili

2. propisno odobrena projektna organizacija sukladno postupku koji je usuglašen s Agencijom.

Sva potrebna ograničenja obrađuju se u skladu s postupcima iz točke 21A.443.

(b) Ako organizacija koja procjenjuje štetu prema stavku (a) nije ni Agencija ni nositelj certifikata tipa ili dodatnog certifikata tipa, ta organizacija mora zajamčiti osnovanost podataka na kojima temelji svoju procjenu vlastitim sredstvima ili dogovorom s nositeljem certifikata ili proizvođačem, ovisno o slučaju.

21A.447 Vođenje evidencije

Za svaki popravak sve odgovarajuće podatke o projektu, nacrte i izvješća o ispitivanju, upute i ograničenja eventualno izdana u skladu s točkom 21A.443, dokaze o klasifikaciji i odobrenju projekta:

(a) nositelj odobrenja za projekt popravka mora staviti na raspolaganje Agenciji, a

(b) nositelj odobrenja za projekt popravka mora čuvati kako bi mogao dati podatke koji su potrebni za osiguravanje kontinuirane plovidbenosti popravljenih proizvoda, dijelova ili uređaja.

21A.449 Upute za kontinuiranu plovidbenost

(a) Nositelj odobrenja projekta popravka mora dati najmanje jedan kompletan niz onih izmjena uputa za kontinuiranu plovidbenost koje proizađu iz projekta popravka, uključujući opisne podatke i upute o realizaciji pripremljene u skladu s odgovarajućim zahtjevima, svakom operatoru zrakoplova u koji je ugrađen popravak. Popravljeni proizvod, dio ili uređaj može se pustiti u uporabu prije nego što se dovrše izmjene uputa, ali samo na ograničeno vrijeme i u dogovoru s Agencijom. Navedene izmjene uputa moraju se na zahtjev staviti na raspolaganje svim drugim osobama koje se moraju uskladiti s kojim zahtjevom navedenih izmjena uputa. Neki priručnici ili dijelovi izmjena uputa za kontinuiranu plovidbenost, koji se tiču obnove ili drugih oblika velikih radova povezanih s održavanjem mogu se staviti na raspolaganje tek nakon što je proizvod pušten u uporabu, ali moraju biti dostupni prije nego bilo koji od proizvoda dosegne odgovarajuću starost ili dovrši potrebne sate/cikluse rada.

(b) Ako je ažurirane podatke o tim izmjenama uputa za kontinuiranu plovidbenost izdao nositelj odobrenja projekta popravka nakon što je popravak prvotno odobren, novi podaci dostavljaju se svim operatorima i dostupni su na zahtjev svim drugim osobama koje se moraju uskladiti s kojim od zahtjeva navedenih izmjena uputa. Agenciji je potrebno dostaviti program u kojem je iscrpno prikazan način informiranja osoblja u slučaju izmjene uputa za kontinuiranu plovidbenost.

21A.451 Obveze i oznake EPA

(a) Svaki nositelj odobrenja projekta većeg popravka mora:

1. preuzeti obveze:

(i) navedene u točki 21A.3, 21A.3B, 21A.4, 21A.439, 21A.441, 21A.443, 21A.447 i 21A.449;

(ii) koje proizlaze iz suradnje s nositeljem certifikata tipa ili dodatnog certifikata tipa, ili obojicom, u skladu s točkom 21A.433.

2. navesti oznake, uključujući slova EPA («European Part Approval« Europsko odobrenje za dijelove), u skladu s točkom 21A.804(a).

(b) Osim za nositelje certifikata tipa na koje se odnosi točka 21A.44, nositelj odobrenja projekta manjeg popravka mora:

1. preuzeti obveze navedene u točki 21A.4, 21A.447 i 21A.449; i

2. navesti oznake, uključujući slova EPA, u skladu s točkom 21A.804(a).

(Pododjeljak N
NE PRIMJENJUJE SE)

Pododjeljak O
ETSO OVLAŠTENJA

21A.601 Područje primjene

(a) Ovim je Pododjeljkom propisan postupak izdavanja ETSO (Naredba europske tehničke norme) ovlaštenja i propisa koji uređuju prava i obveze podnositelja zahtjeva za ovlaštenja, ili nositelja tih ovlaštenja.

(b) Za potrebe ovog Pododjeljka:

1. »artikl« označuje svaki dio i uređaj koji se može upotrebljavati u civilnom zrakoplovu.

2. »Naredba europske tehničke norme« (u daljnjem tekstu ovog Parta ETSO) detaljna je specifikacija o plovidbenosti koju izdaje Agencija kako bi zajamčila usklađenost s najvažnijim zahtjevima temeljne Uredbe; ona je minimalni izvedbeni standard za navedene artikle.

3. Artikl proizveden u skladu s ETSO ovlaštenjem odobreni je artikl za potrebe pododjeljka K.

21A.602A Prihvatljivost

Svaka fizička ili pravna osoba koja proizvodi ili se sprema proizvesti ETSO artikl i koja je dokazala svoju sposobnost u skladu s točkom 21A.602B, ili je u postupku dokazivanja te sposobnosti, ima pravo podnijeti zahtjev za izdavanje ETSO ovlaštenja.

21A.602B Dokazivanje sposobnosti

Svaki podnositelj zahtjeva za ETSO ovlaštenje mora dokazati svoju sposobnost:

(a) za proizvodnju posjedovanjem odobrenja proizvodne organizacije izdanog u skladu s pododjeljkom G ili usklađivanjem s postupcima navedenim u pododjeljku F; i

(b) za projekt:

1. za pomoćnu pogonsku grupu (APU) posjedovanjem odobrenja projektne organizacije koje je Agencija izdala u skladu s pododjeljkom J;

2. za sve druge artikle primjenom postupaka kojima se utvrđuju posebne projektne prakse, sredstva i slijed aktivnosti koji je potreban za usklađivanje s ovim Dijelom.

21A.603 Zahtjev

(a) Zahtjev za ETSO ovlaštenje treba podnijeti u obliku i na način koji utvrdi Agencija i mora sadržavati prikaz podataka zatraženih u točki 21A.605.

(b) Ako se predviđa niz manjih izmjena, podnositelj zahtjeva sukladno točki 21A.611, u zahtjevu navodi broj osnovnog modela artikla i brojeve sastavnih dijelova i ostavlja praznu zagradu iza broja kako bi naznačio da će se u prazan prostor povremeno upisivati različita slova ili brojke (ili njihove kombinacije).

21A.604 ETSO ovlaštenje za pomoćnu pogonsku grupu (APU)

Za ETSO ovlaštenja za pomoćnu pogonsku grupu:

(a) odstupajući od odredaba točke 21A.603, 21A.606(c), 21A.610 i 21A.615 primjenjuju se točke 21A.15, 21A.16B, 21A.17, 21A.20, 21A.21, 21A.31, 21A.33, 21A.44, s tim što se u skladu s točkom 21A.606 umjesto certifikata tipa izdaje ETSO ovlaštenje;

(b) odstupajući od odredaba točke 21A.611 za odobrenje izmjene projekta primjenjuje se pododjeljak D ili pododjeljak E Parta 21. Ako se primjenjuje pododjeljak E, izdaje se posebno ETSO ovlaštenje umjesto dodatnog certifikata tipa.

21A.605 Zahtjevi vezani uz podatke

Podnositelj zahtjeva Agenciji dostavlja sljedeće dokumente:

(a) izjavu o usklađenosti kojom se potvrđuje da je podnositelj zahtjeva ispunio zahtjeve ovog Pododjeljka;

(b) Izjavu o projektu i performansama (DDP);

(c) primjerak tehničkih podataka propisanih u odgovarajućem ETSO ovlaštenju;

(d) priručnik organizacije (ili upućivanje na priručnik) iz točke 21A.143 radi dobivanja odgovarajućeg odobrenja proizvodne organizacije prema pododjeljku G ili priručnik (ili upućivanje na priručnik) iz točke 21A.125(b) za potrebe proizvodnje prema pododjeljku F bez odobrenja proizvodne organizacije.

(e) za APU (pomoćnu pogonsku grupu) priručnik (ili upućivanje na priručnik) iz točke 21A.243 radi dobivanja odgovarajućeg odobrenja projektne organizacije prema pododjeljku J.

(f) za sve ostale artikle postupke iz točke 21A.602B(b)(2).

21A.606 Izdavanje ETSO ovlaštenja

Podnositelj zahtjeva ima pravo na to da mu Agencija izda ETSO ovlaštenja:

(a) nakon što dokaže sposobnost u skladu s točkom 21A.602B; i

(b) nakon što dokaže da artikl zadovoljava tehničke uvjete odgovarajućeg ETSO ovlaštenja i preda odgovarajuću izjavu o usklađenosti; i

(c) nakon što dokaže da je sposoban djelovati u skladu s točkom 21A.3(b) i (c).

21A.607 Povlastice ETSO ovlaštenja

Nositelj ETSO ovlaštenja ima pravo proizvoditi i označivati artikl odgovarajućom ETSO oznakom.

21A.608 Izjava o projektu i performansama (DDP)

(a) DDP mora sadržati najmanje sljedeće podatke:

1. podatke koji odgovaraju odredbama točke 21A.31(a) i (b) i koji služe identifikaciji artikla, njegova projekta i standarda ispitivanja;

2. ocjenu performansi artikla, kad je potrebno, izravno ili pozivanjem na druge dodatne dokumente;

3. izjavu o usklađenosti koja potvrđuje da artikl ispunjava zahtjeve odgovarajućeg ETSO;

4. pozivanje na odgovarajuća izvješća o ispitivanju;

5. pozivanje na odgovarajuće priručnike o održavanju, obnovi i popravku;

6. razine usklađenosti kad ETSO omogućuje različite razine usklađenosti;

7. popis odstupanja prihvaćenih u skladu s točkom 21A.610.

(b) DDP mora sadržavati datum i potpis nositelja ETSO ovlaštenja ili njegova ovlaštenog predstavnika.

21A.609 Obveze nositelja ETSO ovlaštenja

Nositelj ETSO ovlaštenja sukladno ovom Pododjeljku dužan je:

(a) proizvesti svaki artikl sukladno odredbama pododjeljka G ili pododjeljka F koji jamče da je svaki gotovi artikl usklađen s podacima o projektu i da je siguran za ugradnju;

(b) za svaki model svakog artikla za koji je izdano ETSO ovlaštenje pripremiti i održavati ažuriranu evidenciju svih tehničkih podataka i dokumentacije u skladu s točkom 21A.613;

(c) pripremiti, održavati i ažurirati izvornike svih priručnika propisanih u odgovarajućim specifikacijama o plovidbenosti za taj artikl;

(d) na zahtjev staviti na raspolaganje korisnicima artikla i Agenciji priručnike o održavanju, obnovi i popravku koji su potrebni za uporabu i održavanje artikla te izmjene tih priručnika;

(e) označiti svaki artikl u skladu s točkom 21A.807; i

(f) uskladiti se s točkom 21A.3(b) i (c), 21A.3B i 21A.4.

(g) nastaviti ispunjavati kvalifikacijske zahtjeve točke 21A.602B.

21A.610 Odobrenje odstupanja

(a) Svaki proizvođač koji zatraži da mu se odobri odstupanje od bilo koje norme ETSO vezane uz performanse, mora dokazati da se odstupanje od navedene norme nadomješta čimbenicima ili svojstvima projekta koji jamče jednaku razinu sigurnosti.

(b) Zahtjev za odobrenje odstupanja, zajedno sa svim odgovarajućim podacima, mora se podnijeti Agenciji.

21A.611 Izmjene projekta

(a) Nositelj ETSO ovlaštenja može izvršiti manje izmjene na projektu (sve izmjene koje ne spadaju u veće izmjene) bez dodatnog ovlaštenja Agencije. U tom slučaju izmijenjeni artikl zadržava originalni broj modela (za identifikaciju manjih izmjena mijenja se ili dopunjuje broj proizvoda), a nositelj prosljeđuje Agenciji sve revidirane podatke koji su potrebni za usklađivanje s točkom 21A.603(b).

(b) Sve izmjene projekta koje uvede nositelj ETSO ovlaštenja, a koje su dovoljno opsežne da je zbog njih potrebna cjelokupna provjera, kako bi se utvrdila usklađenost s ETSO ovlaštenjem, smatraju se većim izmjenama. Prije provođenja takve izmjene, nositelj će artiklu dodijeliti novu oznaku tipa ili modela i podnijeti zahtjev za novo ovlaštenje u skladu s točkom 21A.603.

(c) Uvjete za odobrenje za izmjenu projekta prema pododjeljku O ne ispunjava nijedna fizička ili pravna osoba osim nositelja ETSO ovlaštenja koji je podnio izjavu o usklađenosti za taj artikl, osim ako osoba koja traži odobrenje ne podnese, u skladu s točkom 21A.603, zahtjev za posebno ETSO ovlaštenje.

21A.613 Vođenje evidencije

Uz zahtjeve povezane s vođenjem evidencije u okviru sustava kvalitete, svi podaci o projektu, nacrti i izvješća o ispitivanju, uključujući evidenciju o inspekciji za testirani artikl moraju se staviti na raspolaganje Agenciji i čuvati radi davanja podataka koji su potrebni, kako bi se zajamčila stalna plovidbenost artikla i proizvoda s certifikatom tipa, u koji je taj artikl ugrađen.

21A.615 Inspekcijski pregled Agencije

Na zahtjev Agencije svaki podnositelj zahtjeva za ETSO ovlaštenje za određeni artikl ili nositelj navedenog ovlaštenja dopušta Agenciji da:

(a) nazoči svim testovima,

(b) pregleda dokumentaciju s tehničkim podacima o tom artiklu.

21A.619 Trajanje i kontinuirana valjanost

(a) ETSO ovlaštenje izdaje se na neograničeno vrijeme. Ono nastavlja vrijediti, osim ako:

1. se uvjeti pod kojima je izdano ETSO ovlaštenje više ne poštuju; ili

2. se obveze nositelja navedene u točki 21A.609 više ne izvršavaju; ili

3. artikl dokazano prouzročuje neprihvatljiv rizik tijekom rada; ili

4. je ovlaštenje otkazano ili opozvano u skladu s upravnim postupcima na snazi koje je utvrdila Agencija.

(b) Nakon otkaza ili opoziva ovlaštenje se vraća Agenciji.

21A.621 Prenosivost

Osim u slučaju promjene vlasništva nositelja, što se smatra važnom izmjenom koja podliježe odredbama točke 21A.147 i 21A.247, ovisno o kakvoj je promjeni riječ, ETSO ovlaštenje izdano na temelju ovog Parta nije prenosivo.

(Pododjeljak P
NE PRIMJENJUJE SE)

Pododjeljak Q
OZNAČIVANJE PROIZVODA, DIJELOVA I UREĐAJA

21A.801 Identifikacija proizvoda

(a) Identifikacija proizvoda mora sadržavati sljedeće podatke:

1. ime proizvođača;

2. oznaku proizvoda;

3. serijski broj proizvođača;

4. sve druge podatke koje Agencija smatra potrebnima.

(b) Svaka fizička ili pravna osoba koja proizvodi zrakoplov ili motor na temelju odredaba pododjeljka G, mora taj zrakoplov ili motor označiti vatrostalnom pločicom koja sadržava podatke iz stavka (a), unesene radirungom, urezivanjem, graviranjem ili kojom drugom odobrenom metodom vatrostalnog označivanja. Identifikacijska pločica mora biti pričvršćena tako da bude lako dostupna i čitljiva i da se ne može izobličiti ili otpasti tijekom normalnog funkcioniranja niti izgubiti ili uništiti u nesreći.

(c) Svaka fizička ili pravna osoba koja proizvede propeler, krak ili glavinu propelera na temelju odredaba pododjeljka G ili F, označuje te proizvode s pomoću pločice na koju se urezivanjem, graviranjem, radirungom ili kojom drugom odobrenom metodom vatrostalnog označivanja na nekritičnoj površini unose podaci iz stavka (a), pri čemu se vodi računa o tome da se pločica ne može izobličiti ili otpasti tijekom normalnog funkcioniranja niti izgubiti ili uništiti u nesreći.

(d) Za slobodne balone s posadom identifikacijska pločica iz stavka (b) mora biti pričvršćena na platnenu oplatu balona i, ako je to izvedivo, postavljena na mjesto gdje je lako čitljiva za operatera kad je balon napuhan. Nadalje, na košari i uređaju za grijanje moraju trajno i jasno biti označeni ime proizvođača, broj proizvoda ili ekvivalentni broj i broj serije ili ekvivalentni broj.

21A.803 Rukovanje identifikacijskim podacima

(a) Nitko ne smije bez odobrenja Agencije odstraniti, izmijeniti ili postaviti identifikacijske podatke iz točke 21A.801(a) na zrakoplove, motore zrakoplova, propelere, krakove ili glavine propelera, ili identifikacijske podatke iz točke 21A.807(a) u slučaju pomoćne pogonske grupe.

(b) Nitko ne smije bez odobrenja Agencije odstraniti ili ugraditi identifikacijsku pločicu iz točke 21A.801 ili u slučaju pomoćne pogonske grupe iz točke 21A.807.

(c) Odstupajući od stavka (a) i (b), svaka fizička ili pravna osoba koja radi na održavanju u skladu s provedbenim propisima koji su na snazi smije, u skladu s metodama, tehnikama i praksama koje je utvrdila Agencija:

1. odstraniti, promijeniti ili postaviti identifikacijske podatke iz točke 21A.801(a) na svaki zrakoplov, motor zrakoplova, propeler, krak ili glavinu propelera ili, u slučaju točke 21A.807(a), na pomoćnu pogonsku grupu; ili

2. odstraniti identifikacijsku pločicu iz točke 21A.801 ili u slučaju pomoćne pogonske jedinice iz točke 21A.807 kad je to potrebno tijekom održavanja.

(d) Nitko ne smije ugraditi identifikacijsku pločicu koja je uklonjena sukladno stavku (c) točki (2) ni na jedan zrakoplov, motor zrakoplova, propeler, krak ili glavinu propelera, osim na one s kojih je pločica uklonjena.

21A.804 Identifikacija dijelova i uređaja

(a) Svaki proizvođač dijelova ili uređaja na navedenim dijelovima i uređajima trajno i čitljivo označuje:

1. ime, robni žig ili simbol koji identificiraju proizvođača; i

2. broj dijela, prema definiciji iz odgovarajućih podataka o projektu; i

3. slova EPA («European Part Approval« Europsko odobrenje za dijelove) za dijelove ili uređaje proizvedene sukladno odobrenim podacima o projektu, a koji ne pripadaju nositelju certifikata tipa tog proizvoda, osim u slučaju ETSO artikala.

(b) Odstupajući od stavka (a), ako se Agencija složi da je dio ili uređaj presitan ili da s kojega drugog razloga nije praktično označiti određeni dio ili uređaj podacima iz stavka (a), podatke koji nisu mogli biti naznačeni na dijelu sadržava potvrda o puštanju u uporabu, priložena dijelu ili uređaju, ili njihovoj ambalaži.

21A.805 Identifikacija najvažnijih dijelova

Uz zahtjeve iz točke 21A.804, svaki proizvođač dijela koji treba ugraditi u proizvod s certifikatom tipa i koji je naznačen kao kritični dio mora trajno i čitljivo označiti taj dio brojem proizvoda i serije.

21A.807 Identifikacija ETSO artikala

(a) Svaki nositelj ETSO ovlaštenja prema pododjeljku O mora trajno i čitljivo označiti svaki artikl sljedećim podacima:

1. imenom i adresom proizvođača;

2. imenom, tipom, brojem proizvoda ili oznakom modela artikla;

3. serijskim brojem ili datumom proizvodnje artikla ili i jednim i drugim; i

4. odgovarajućim ETSO brojem.

(b) Odstupajući od stavka (a), ako se Agencija složi da je dio presitan ili da ga s kojega drugog razloga nije praktično označiti podacima iz stavka (a), podatke koji nisu mogli biti naznačeni na dijelu sadržava potvrda o puštanju u uporabu, priložena dijelu ili njegovoj ambalaži.

(c) Svaki proizvođač koji proizvodi pomoćnu pogonsku grupu, sukladno odredbama pododjeljka G ili F, označuje uređaj vatrostalnom pločicom koja sadržava podatke iz stavka (a) unesene radirungom, urezivanjem, graviranjem ili kojom drugom odobrenom metodom vatrostalnog označivanja. Identifikacijska pločica mora biti pričvršćena tako da bude dostupna i čitljiva i da se ne može izobličiti niti otpasti tijekom normalne uporabe, ili izgubiti ili uništiti u nesreći.

Odjeljak B
POSTUPCI ZA NADLEŽNA TIJELA

Pododjeljak A
OPĆE ODREDBE

21B.5 Područje primjene

(a) U ovom je Odjeljku utvrđen postupak koji nadležno tijelo države članice mora slijediti pri izvršavanju svojih zadataka i odgovornosti u vezi s izdavanjem, održavanjem, uvođenjem izmjena i dopuna, privremenim ukidanjem i opozivanjem potvrda, odobrenja i ovlaštenja o kojima se govori u ovom Odjeljku.

(b) U skladu s člankom 14. temeljne Uredbe, Agencija izrađuje certifikacijske specifikacije i upute kako bi pomogla državama članica u provedbi ovog Odjeljka.

21B.20 Obveze nadležnog tijela

Svako nadležno tijelo države članice odgovorno je za provedbu odjeljka A, pododjeljka F, G, H i I samo za podnositelje zahtjeva ili nositelje čije je glavno poslovno sjedište na njezinu teritoriju.

21B.25 Zahtjevi povezani s ustrojem nadležnog tijela

(a) Opće napomene:

Država članica imenuje nadležno tijelo koje ima ovlasti za provedbu odjeljka A pododjeljka F, G, H i I dokumentirane postupke, organizacijski ustroj i osoblje.

(b) Resursi

1. Broj članova osoblja dovoljan je za obavljanje dodijeljenih zadataka.

2. Nadležno tijelo države članice imenuje rukovoditelja ili rukovoditelje odgovorne za provedbu zadataka unutar nadležnog tijela, uključujući komunikaciju s Agencijom i prema potrebi drugim nacionalnim tijelima.

(c) Kvalifikacije i izobrazba

Cjelokupno osoblje ima odgovarajuće kvalifikacije i dovoljno znanja, iskustva i izobrazbe za izvršavanje dodijeljenih zadataka.

21B.30 Dokumentirani postupci

(a) Nadležno tijelo države članice utvrđuje dokumentirane postupke kako bi opisalo svoj organizacijski ustroj, sredstva i metode za ispunjavanje zahtjeva iz ovog Parta. Postupci se za sve odgovarajuće aktivnosti ažuriraju i služe kao osnovni radni dokumenti unutar navedenog tijela.

(b) Primjerak dokumentiranih postupaka te njihovih izmjena i dopuna mora biti dostupan Agenciji.

21B.35 Promjene u ustroju i postupcima

(a) Nadležno tijelo države članice mora obavijestiti Agenciju o svakoj važnijoj promjeni u svom organizacijskom ustroju i dokumentiranim postupcima.

(b) Nadležno tijelo države članice pravodobno ažurira dokumentirane postupke u skladu s izmjenama propisa kako bi se zajamčila njihova djelotvorna provedba.

21B.40 Rješavanje sporova

(a) Nadležno tijelo države članice utvrđuje postupak rješavanja sporova u dokumentiranim postupcima.

(b) U slučaju nerješivog spora između nadležnih tijela država članica, odgovornost je rukovoditelja, prema definiciji iz točke 21B.25(b)(2), predstaviti problem Agenciji kako bi posredovala u sporu.

21B.45 Izvještavanje/koordinacija

(a) Nadležno tijelo države članice osigurava, kad za tim postoji potreba, koordinaciju s timovima za certifikaciju, istragu, odobravanje i ovlašćivanje navedenog tijela drugih država članica i Agencije kako bi se zajamčila učinkovita razmjena podataka važnih za sigurnost proizvoda, dijelova i uređaja.

(b) Nadležno tijelo države članice Agenciji prijavljuje svaku poteškoću pri provedbi ovog Parta.

21B.55 Vođenje evidencije

Nadležno tijelo države članice vodi ili održava pristup evidenciji o certifikatima, odobrenjima i ovlaštenjima koje je odobrilo u skladu s odgovarajućim nacionalnim propisima i za koje je odgovornost prenesena na Agenciju, sve dok se navedena evidencija ne prenese u Agenciju.

21B.60 Direktive o plovidbenosti

Kad nadležno tijelo države članice od nadležnog tijela države koja nije članica zaprimi direktivu o plovidbenosti prosljeđuje ju Agenciji radi daljnjeg širenja u skladu s člankom 15. temeljne Uredbe.

Pododjeljak B
CERTIFIKATI TIPA I CERTIFIKATI TIPA S OGRANIČENJIMA

Primjenjuju se upravni postupci koje utvrđuje Agencija.

(Pododjeljak C
NE PRIMJENJUJE SE)

Pododjeljak D
IZMJENE CERTIFIKATA TIPA I CERTIFIKATA TIPA S OGRANIČENJIMA

Primjenjuju se upravni postupci koje utvrđuje Agencija.

Pododjeljak E
DODATNI CERTIFIKATI TIPA

Primjenjuju se upravni postupci koje utvrđuje Agencija.

Pododjeljak F
PROIZVODNJA BEZ ODOBRENJA PROIZVODNE ORGANIZACIJE

21B.120 Provjera

(a) Nadležno tijelo imenuje istražiteljski tim za svakog podnositelja zahtjeva za pismo o suglasnosti ili nositelja toga pisma radi izvršavanja svih zadataka u vezi s tim pismom, a čine ga voditelj tima koji upravlja istražiteljskim timom i predvodi ga i, prema potrebi, jedan ili više članova tima. Voditelj tima prema definiciji iz točke 21B.25(b)(2) odgovara rukovoditelju zaduženom za tu djelatnost.

(b) Nadležno tijelo provodi dovoljno istražnih radnji za jednog podnositelja zahtjeva za pismo o suglasnosti ili nositelja toga pisma kako bi opravdalo preporuke za izdavanje, održavanje, uvođenje izmjena i dopuna, privremeno ukidanje ili opozivanje pisma o suglasnosti.

(c) Nadležno tijelo priprema postupke za provjeru podnositelja zahtjeva za pismo o suglasnosti ili nositelja toga pisma, kao dio dokumentiranog postupka koji obuhvaća najmanje sljedeće elemente:

1. procjenu zaprimljenih zahtjeva;

2. utvrđivanje istražiteljskog tima;

3. pripremu i planiranje provjera;

4. procjenu dokumentacije (priručnika, postupaka itd.)

5. reviziju i inspekcijski pregled;

6. praćenje korektivnih mjera; i

7. preporuke za izdavanje pisma o suglasnosti, uvođenje u njega izmjena i dopuna, njegovo privremeno ukidanje ili opozivanje.

21B.130 Izdavanje pisma o suglasnosti

(a) Kad utvrdi da je proizvođač ispunio odgovarajuće zahtjeve iz odjeljka A pododjeljka F, nadležno tijelo bez odlaganja izdaje pismo o suglasnosti kojim se dokazuje sukladnost pojedinih proizvoda, dijelova ili uređaja (EASA obrazac 65, vidi Prilog).

(b) Pismo o suglasnosti sadržava opseg suglasnosti, datum isteka valjanosti i, ako je to potrebno, odgovarajuća ograničenja koja se odnose na ovlaštenje.

(c) Valjanost pisma o suglasnosti ne smije prelaziti godinu dana.

21B.135 Zadržavanje pisma o suglasnosti

Nadležno tijelo zadržava pismo o suglasnosti sve dok:

(a) proizvođač ispravno upotrebljava EASA obrazac 52 (vidi Prilog) kao izjavu o sukladnosti za cijeli zrakoplov i EASA obrazac 1 (vidi Prilog) za proizvode osim cijelog zrakoplova, dijelova i uređaja; i

(b) inspekcijski pregledi koje je nadležno tijelo države članice izvršilo prije ovjeravanja EASA obrasca 52 (vidi Prilog) ili EASA obrasca 1 (vidi Prilog), a prema točki 21A. 130(c), nisu ukazali na neusklađenost sa zahtjevima ili postupcima iz priručnika koji je dostavio proizvođač ili sukladnosti s proizvodima, dijelovima ili uređajima. Osnovni je cilj inspekcijskih pregleda provjeriti da:

1. se pismo odnosi na proizvod, dio ili uređaj koji se ovjerava i da nastavlja vrijediti;

2. se proizvođač koristi priručnikom iz točke 21A.125(b) i njegovim izmjenama navedenim u pismu o suglasnosti kao osnovnim radnim dokumentom. U protivnom se inspekcijski pregled ne može nastaviti, a potvrda o stavljanju u uporabu ne može se ovjeriti.

3. proizvodnja teče prema uvjetima propisanim u pismu o suglasnosti i da se odvija na zadovoljavajući način;

4. su inspekcijski pregledi i ispitivanja (uključujući probne letove, ako su potrebni), a prema točki 21A.130(b)(2) i/ili (b)(3), provedeni prema uvjetima propisanim u pismu o suglasnosti i da su izvršeni na zadovoljavajući način;

5. su inspekcijski pregledi nadležnog tijela, opisani ili predviđeni u pismu o suglasnosti, provedeni i ocijenjeni prihvatljivima;

6. izjava o sukladnosti odgovara točki 21A.130 i podaci koji su u njoj navedeni ne sprečavaju njezino ovjeravanje; i

(c) nije nastupio datum isteka pisma o suglasnosti.

21B.140 Izmjene i dopune pisma o suglasnosti

(a) Nadležno tijelo provjerava, prema potrebi i u skladu s točkom 21B.120, sve izmjene i dopune pisma o suglasnosti.

(b) Kad nadležno tijelo utvrdi da se zahtjevi iz odjeljka A pododjeljka F i dalje poštuju, ono u skladu s tim mora izmijeniti i dopuniti pismo o suglasnosti.

21B.143 Obavještavanje o zaključcima

(a) U slučaju pronalaženja objektivnih dokaza o tome da nositelj pisma o suglasnosti nije usklađen s odgovarajućim zahtjevima ovog Parta, zaključak se razvrstava u skladu s točkom 21A.125B i to:

1. o zaključku prve razine odmah se izvješćuje nositelja pisma o suglasnosti, a u pisanom obliku potvrđuje u roku od 3 radna dana od utvrđivanja neusklađenosti;

2. o zaključku druge razine nositelja pisma o suglasnosti izvješćuje se pisanim putem u roku od 14 radnih dana od utvrđivanja neusklađenosti.

(b) Nadležno tijelo izvješćuje nositelja pisma o suglasnosti o svakom zaključku treće razine, kao što je definirano u točki 21A.125B(b), odgovarajućim sredstvima, i to što prije.

21B.145 Privremeno ukidanje i opozivanje pisma o suglasnosti

(a) U slučaju zaključka prve ili druge razine nadležno tijelo djelomično ili u potpunosti ograničuje, privremeno ukida ili opoziva pismo o suglasnosti, kako slijedi:

1. U slučaju zaključka prve razine pismo o suglasnosti odmah se ograničuje ili privremeno ukida. Ako se nositelj pisma o suglasnosti ne uskladi s odredbama točke 21A.125B(c)(1), pismo o suglasnosti se opoziva.

2. U slučaju zaključka druge razine nadležno tijelo odlučuje o svakom ograničenju pisma o suglasnosti putem privremenog ukidanja pisma o suglasnosti ili njegovih dijelova. Ako se nositelj pisma o suglasnosti ne uskladi s odredbama točke 21A.125B(c)(2), pismo o suglasnosti se opoziva.

(b) Nositelj pisma o suglasnosti mora pisanim putem biti obaviješten o privremenom ukidanju ili opozivanju pisma o suglasnosti. Nadležno tijelo navodi razloge ograničenja, privremenog ukidanja ili opozivanja te obavještava nositelja pisma o suglasnosti o njegovu pravu na žalbu.

(c) Kad se pismo o suglasnosti privremeno ukine, njegova se valjanost uspostavlja tek nakon što se ponovno utvrdi usklađenost s odjeljkom A pododjeljkom F.

21B.150 Vođenje evidencije

(a) Nadležno tijelo uspostavlja sustav vođenja evidencije koji omogućuje primjerenu sljedivost postupaka izdavanja, zadržavanja, uvođenja izmjena i dopuna, privremenog ukidanja ili opozivanja svakoga pojedinog pisma o suglasnosti.

(b) Evidencija mora obvezatno sadržavati:

1. dokumente koje osigurava podnositelj zahtjeva za pismo o suglasnosti ili nositelj toga pisma,

2. dokumente utvrđene tijekom istrage i inspekcijskih pregleda u kojima se navode aktivnosti i konačni rezultati elemenata definiranih u točki 21B.120,

3. pismo o suglasnosti, uključujući izmjene, i

4. zapisnike sa sastanaka s proizvođačem.

(c) Evidencija se čuva najmanje šest godina nakon isteka valjanosti pisma o suglasnosti.

(d) Nadležno tijelo također vodi evidenciju o svim izjavama o sukladnosti (EASA obrazac 52, vidi Prilog) i potvrdama o puštanju u uporabu (EASA obrazac 1, vidi Prilog) koje je ovjerilo.

Pododjeljak G
ODOBRENJE PROIZVODNE ORGANIZACIJE

21B.220 Provjera

(a) Nadležno tijelo imenuje istražiteljski tim za svakog podnositelja zahtjeva za odobrenje proizvodne organizacije ili nositelja tog odobrenja radi izvršavanja svih zadataka u vezi s tim odobrenjem, a čine ga voditelj tima koji upravlja istražiteljskim timom i predvodi ga i, prema potrebi, jedan ili više članova tima. Voditelj tima odgovara rukovoditelju zaduženom za tu aktivnost, prema definiciji iz točke 21B.25(b)(2).

(b) Nadležno tijelo provodi dovoljno istražnih radnji za jednog podnositelja zahtjeva za odobrenje proizvodne organizacije, ili nositelja tog odobrenja, kako bi opravdalo preporuke za izdavanje, održavanje, uvođenje izmjena i dopuna, privremeno ukidanje ili opozivanje odobrenja.

(c) Nadležno tijelo priprema postupke za provjeru podnositelja zahtjeva za odobrenja proizvodne organizacije ili nositelja tog odobrenja, kao dio dokumentiranog postupka koji obuhvaća najmanje sljedeće elemente:

1. procjenu zaprimljenih zahtjeva;

2. utvrđivanje tima za izdavanje odobrenja proizvodne organizacije;

3. pripremu i planiranje provjera;

4. procjenu dokumentacije (priručnika proizvodne organizacije, postupaka itd.)

5. reviziju;

6. praćenje korektivnih mjera; i

7. preporuke za izdavanje, uvođenje izmjena i dopuna, privremeno ukidanje ili opozivanje odobrenja proizvodne organizacije;

8. stalni nadzor.

21B.225 Obavještavanje o zaključcima

U slučaju pronalaženja objektivnih dokaza o tome da nositelj odobrenja proizvodne organizacije nije usklađen s odgovarajućim zahtjevima ovog Parta, zaključak se razvrsta u skladu s točkom 21A.158(a) i to:

1. o zaključku prve razine odmah se izvješćuje nositelja odobrenja proizvodne organizacije i pisanim putem potvrđuje u roku od 3 radna dana od utvrđivanja neusklađenosti;

2. zaključak druge razine pisanim se putem potvrđuje nositelju odobrenja u roku od 14 radnih dana od utvrđivanja neusklađenosti.

(b) Nadležno tijelo priopćuje nositelju odobrenja proizvodne organizacije svaki zaključak treće razine, kao što je definirano u točki 21A.158(b), odgovarajućim sredstvima i to što prije.

21B.230 Izdavanje svjedodžbe

(a) Kad utvrdi da je proizvodna organizacija ispunila odgovarajuće zahtjeve odjeljka A pododjeljka G, nadležno tijelo bez odlaganja izdaje odobrenje proizvodne organizacije (EASA obrazac 55, vidi Prilog).

(b) Referentni broj upisuje se u EASA obrazac 55 na način koji utvrdi Agencija.

21B.235 Kontinuirani nadzor

(a) Kako bi opravdalo zadržavanje odobrenja proizvodne organizacije, nadležno tijelo provodi kontinuirani nadzor:

1. kako bi utvrdilo da je sustav kvalitete nositelja odobrenja proizvodne organizacije i dalje usklađen s odjeljkom A pododjeljkom G; i

2. kako bi utvrdilo da organizacija nositelja odobrenja proizvodne organizacije djeluje u skladu s priručnikom proizvodne organizacije; i

3. kako bi potvrdilo djelotvornost postupaka iz priručnika proizvodne organizacije; i

4. kako bi uzorkovanjem nadgledalo norme koje se odnose na proizvod, dio ili uređaj.

(b) Kontinuirani nadzor provodi se u skladu s točkom 21B.220.

(c) Nadležno tijelo planiranim kontinuiranim nadzorom osigurava potpunu reviziju odobrenja proizvodne organizacije kako bi bilo usklađeno s ovim Dijelom, u razdoblju od 24 mjeseca. Kontinuirani nadzor može se sastojati od nekoliko istražnih radnja tijekom tog razdoblja. Broj revizija može varirati ovisno o složenosti organizacije, broja lokacija i kritičnosti proizvodnje. Nositelj odobrenja proizvodne organizacije podvrgava se stalnom nadzoru nadležnog tijela najmanje jednom godišnje.

21B.240 Izmjena i dopuna odobrenja proizvodne organizacije

(a) U okviru aktivnosti kontinuiranog nadzora nadležno tijelo nadzire i svaku manju izmjenu.

(b) Nadležno tijelo prema potrebi istražuje u skladu s točkom 21B.220, svaku važnu izmjenu odobrenja proizvodne organizacije ili zahtjeva nositelja odobrenja proizvodne organizacije za izmjenu i dopunu područja primjene i uvjeta odobrenja.

(c) Kad nadležno tijelo utvrdi da se zahtjevi iz odjeljka A pododjeljka G i dalje poštuju, ono mora u skladu s tim izmijeniti i dopuniti odobrenje proizvodne organizacije.

21B.245 Privremeno ukidanje i opozivanje odobrenja proizvodne organizacije

(a) U slučaju zaključka prve ili druge razine nadležno tijelo djelomično ili u potpunosti ograničuje, privremeno ukida ili opoziva odobrenje proizvodne organizacije:

1. U slučaju zaključka prve razine odobrenje proizvodne organizacije odmah se ograničuje ili privremeno ukida. Ako se nositelj odobrenja proizvodne organizacije ne uskladi s odredbama točke 21A.125B(c)(1), opoziva se odobrenje proizvodne organizacije.

2. U slučaju zaključka druge razine nadležno tijelo odlučuje o ograničenju područja primjene odobrenja privremenim ukidanjem odobrenja proizvodne organizacije ili njegovih dijelova. Ako se nositelj odobrenja proizvodne organizacije ne uskladi s odredbama točke 21A.125B(c)(2), opoziva se odobrenje proizvodne organizacije.

(b) Nositelj odobrenja proizvodne organizacije pisanim se putem obavještava o privremenom ukidanju ili opozivanju odobrenja proizvodne organizacije. Nadležno tijelo navodi razloge ograničenja, privremenog ukidanja ili opozivanja te obavještava nositelja odobrenja proizvodne organizacije o njegovu pravu na žalbu.

(c) Kad se odobrenje proizvodne organizacije privremeno ukine, ono se ponovno vraća u prvotno stanje tek nakon što se utvrdi usklađenost s odjeljkom A pododjeljkom G.

21B.260 Vođenje evidencije

(a) Nadležno tijelo uspostavlja sustav vođenja evidencije koji omogućuje primjerenu sljedivost postupaka izdavanja, zadržavanja, uvođenja izmjena i dopuna, privremenog ukidanja ili opozivanja svakoga pojedinog odobrenja proizvodne organizacije.

(b) Evidencija mora obvezatno sadržavati:

1. dokumente koje pribavlja podnositelj zahtjeva za svjedodžbu o odobrenju proizvodne organizacije ili nositelj te svjedodžbe,

2. dokumente utvrđene tijekom istrage u kojima se navode aktivnosti i konačni rezultati elemenata definiranih u točki 21B.220, uključujući zaključke do kojih se došlo u skladu s točkom 21B.225;

3. program kontinuiranog nadzora, uključujući izvješća o provedenim istragama;

4. svjedodžbu o odobrenju proizvodne organizacije, uključujući izmjene; i

5. zapisnike sa sastanaka s nositeljem odobrenja proizvodne organizacije.

(c) Evidencija se čuva najmanje šest godina.

Pododjeljak H
SVJEDODŽBE O PLOVIDBENOSTI ZRAKOPLOVA

21B.320 Provjera

(a) Nadležno tijelo države članice registracije provodi potrebne istražne radnje o određenom podnositelju zahtjeva za svjedodžbu o plovidbenosti ili nositelju te svjedodžbe kako bi se opravdalo izdavanje, zadržavanje, izmjena i dopuna, privremeno ukidanje ili opozivanje svjedodžbe ili dozvole.

(b) Nadležno tijelo države članice registracije priprema postupke procjene koji obuhvaćaju barem sljedeće elemente:

1. procjenu prihvatljivosti podnositelja zahtjeva;

2. procjenu prihvatljivosti prijave;

3. klasifikaciju svjedodžaba o plovidbenosti;

4. procjenu dokumentacije zaprimljene s prijavom;

5. inspekcijski pregled zrakoplova;

6. određivanje potrebnih uvjeta, restrikcija ili ograničenja svjedodžaba o plovidbenosti.

21B.325 Izdavanje svjedodžbe o plovidbenosti

(a) Kad utvrdi da su odgovarajući zahtjevi iz odjeljka A pododjeljka H ispunjeni, nadležno tijelo države članice registracije bez odlaganja izdaje ili unosi izmjene i dopune, ovisno o potrebi, u svjedodžbu o plovidbenosti (EASA obrazac 25, vidi Prilog), svjedodžbu o plovidbenosti s ograničenjima (EASA obrazac 24, vidi Prilog) ili dozvolu za letenje (EASA obrazac 20, vidi Prilog).

(b) Uz svjedodžbu o plovidbenosti za novi ili rabljeni zrakoplov iz države koja nije članica, nadležno tijelo države članice registracije izdaje i prvu potvrdu o provjeri plovidbenosti (EASA obrazac 15a, vidi Prilog).

21B.330 Privremeno ukidanje i opozivanje svjedodžaba o plovidbenosti

(a) Pronađe li dokaze o tome da neki od uvjeta iz točke 21A.181(a) nije ispunjen, nadležno tijelo države članice registracije privremeno ukida ili opoziva svjedodžbu o plovidbenosti.

(b) Nakon izdavanja obavijesti o privremenom ukidanju i opozivanju svjedodžbe o plovidbenosti, svjedodžbe o plovidbenosti s ograničenjima ili dozvole za letenje, nadležno tijelo države članice registracije navodi razloge privremenog ukidanja ili opozivanja te obavještava nositelja svjedodžbe ili dozvole o njegovu pravu na žalbu.

21B.345 Vođenje evidencije

(a) Nadležno tijelo države članice registracije uspostavlja sustav vođenja evidencije koji omogućuje primjerenu sljedivost postupaka izdavanja, zadržavanja, uvođenja izmjena i dopuna, privremenog ukidanja ili opozivanja svake pojedine svjedodžbe o plovidbenosti.

(b) Evidencija mora sadržavati barem sljedeće:

1. dokumente koje pribavlja podnositelj zahtjeva,

2. dokumente utvrđene tijekom istrage u kojima se navode aktivnosti i konačni rezultati elemenata definiranih u točki 21B.320(b), i

3. primjerak svjedodžbe ili dozvole, uključujući izmjene i dopune.

(c) Evidencija se čuva najmanje šest godina nakon napuštanja toga nacionalnog registra.

Pododjeljak I
POTVRDE O BUCI

21B.420 Provjera

(a) Nadležno tijelo države članice registracije provodi potrebne istražne radnje o određenom podnositelju zahtjeva za potvrdu o buci ili nositelju te potvrde kako bi se opravdalo izdavanje, zadržavanje, izmjenu i dopunu, privremeno ukidanje ili opozivanje potvrde.

(b) Nadležno tijelo države članice registracije priprema postupke procjene kao dio dokumentiranih postupaka koji obuhvaćaju barem sljedeće elemente:

1. procjenu prihvatljivosti;

2. procjenu dokumentacije zaprimljene s prijavom;

3. inspekcijski pregled zrakoplova

21B.425 Izdavanje potvrda o buci

Kad utvrdi da su odgovarajući zahtjevi iz odjeljka A pododjeljka I ispunjeni, nadležno tijelo države članice registracije bez odlaganja izdaje ili unosi izmjene i dopune, ovisno o potrebi, u potvrdu o buci (EASA obrazac 45, vidi Prilog).

21B.430 Privremeno ukidanje i opozivanje potvrda o buci

(a) Pronađe li dokaze o tome da neki od uvjeta iz točke 21A.211(a) nije ispunjen, nadležno tijelo države članice registracije privremeno ukida ili opoziva potvrdu o buci.

(b) Nakon izdavanja obavijesti o privremenom ukidanju i opozivanju potvrde o buci, nadležno tijelo države članice registracije navodi razloge privremenog ukidanja i opozivanja te obavještava nositelja potvrde o njegovu pravu na žalbu.

21B.445 Vođenje evidencije

(a) Nadležno tijelo države članice registracije uspostavlja sustav vođenja evidencije koji omogućuje primjerenu sljedivost postupaka izdavanja, zadržavanja, uvođenja izmjena i dopuna, privremenog ukidanja ili opozivanja svake pojedine potvrde o buci.

(b) Evidencija mora sadržavati barem sljedeće:

1. dokumente koje pribavlja podnositelj zahtjeva,

2. dokumente utvrđene tijekom istrage u kojima se navode aktivnosti i konačni rezultati elemenata definiranih u točki 21B.420(b), i

3. primjerak potvrde o buci, uključujući izmjene i dopune.

(c) Evidencija se čuva najmanje šest godina nakon napuštanja toga nacionalnog registra.

Pododjeljak J
ODOBRENJE PROJEKTNE ORGANIZACIJE

Primjenjuju se upravni postupci koje utvrđuje Agencija.

Pododjeljak K
DIJELOVI I UREĐAJI

Primjenjuju se upravni postupci koje utvrđuje Agencija.

(Pododjeljak L
NE PRIMJENJUJE SE)

Pododjeljak M
POPRAVCI

Primjenjuju se upravni postupci koje utvrđuje Agencija.

(Pododjeljak N
NE PRIMJENJUJE SE)

Pododjeljak O
ETSO OVLAŠTENJA

Primjenjuju se upravni postupci koje utvrđuje Agencija.

(Pododjeljak P
NE PRIMJENJUJE SE)

Pododjeljak Q
IDENTIFIKACIJA PROIZVODA, DIJELOVA I UREĐAJA

Primjenjuju se upravni postupci koje utvrđuje Agencija.

PRILOZI

EASA obrasci

Kad se obrasci iz ovog Dodatka izdaju na jeziku koji nije engleski, moraju biti popraćeni prijevodom na engleski jezik

EASA obrasci (obrasci Europske agencije za zrakoplovnu sigurnost) koji se navode u dodacima ovog Parta obvezatno sadrže sljedeće značajke. Države članice jamče da su EASA obrasci koje izdaju prepoznatljivi te su odgovorne za tiskanje navedenih obrazaca.

PRILOG I.

EASA obrazac 1 Potvrda o puštanju u uporabu

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1. Nadležno tijelo/država koje/koja izdaje odobrenje | | | POTVRDA O PUŠTANJU U UPORABU EASA OBRAZAC 1 | | | | 3. Šifra obrasca | | |
| 4. Ime i adresa odobrene organizacije | | | | | | | 5. Radni nalog/ugovor/faktura | | |
| 6. Element | 7. Opis | | 8. Br. dijela | 9. Prihvatljivost (\*) | | 10. Količina | 11. Broj serije | | 12. Stanje/rad |
|  |  | |  |  | |  |  | |  |
| 13. Bilješke  Broj odobrenja organizacije u skladu s dijelom M odjeljkom A pododjeljkom F: AAA RRR XXXX | | | | | | | | | |
| 14. Potvrđuje da su gore navedeni elementi proizvedeni u skladu s:  ☐ odobrenim podacima o projektu te su u stanju funkcionirati sigurno  ☐ neodobrenim podacima o projektu navedenim u polju 13. | | | | | 19. ☐ Puštanje u uporabu prema Partu 145.A.50 Drugi propisi navedeni u polju 13.  Potvrđuje da su, osim ako nije drukčije navedeno u polju 13., radovi navedeni u polju 12. i opisani u polju 13. provedeni u skladu s dijelom 145 i, što se tiče navedenih radova, elementi se smatraju spremnima za puštanje u uporabu. | | | | |
| 15. Potpis ovlaštene osobe | | 16. Broj odobrenja/ovlaštenja | | | 20. Potpis ovlaštene osobe | | | 21. Broj potvrde/odobrenja | |
| 17. Ime | | 18. Datum (d/m/g) | | | 22. Ime | | | 23. Datum (d/m/g) | |

EASA obrazac 1 – Izdanje 1. (\*) Instalater mora drugom metodom provjeriti usklađenost s odgovarajućim tehničkim podacima.

POTVRDA O PUŠTANJU U UPORABU –
EASA OBRAZAC 1 (POLEĐINA)

ODGOVORNOSTI KORISNIKA/INSTALATERA

BILJEŠKA:

1. Važno je znati da samo postojanje dokumenta ne predstavlja automatski i ovlaštenje za ugradnju dijela/komponente/sklopa.

2. Ako korisnik/instalater radi u skladu s nacionalnim propisima zrakoplovnog tijela koje je različito od tijela navedenog u polju 1., ključno je da korisnik/instalater zajamči da njegovo/njezino zrakoplovno tijelo prihvaća dijelove/komponente/sklopove od zrakoplovnog tijela navedenog u polju 1.

3. Izjave u polju 14. i 19. nisu instalacijska certifikacija. U svim slučajevima evidencija o održavanju zrakoplova sadržava instalacijsku certifikaciju koju je korisnik/instalater izdao u skladu s nacionalnim propisima prije nego što se dopusti let zrakoplovom.

POTVRDA O PUŠTANJU U UPORABU– EASA OBRAZAC 1

UPUTE O ISPUNJAVANJU

Sljedeće se upute odnose samo na uporabu EASA obrasca 1 za potrebe proizvodnje. Obraća se pažnja na Prilog I. Parta 145. koji obuhvaća uporabu EASA obrasca 1 za potrebe održavanja.

1. NAMJENA I PODRUČJE PRIMJENE

Prema Partu 21. pododjeljku G osnovna je namjena potvrde pustiti u uporabu proizvode, dijelove, uređaje (u daljnjem tekstu »element (elemente)») i/ili materijale navedene u poljima od 7. do 11., prema potrebi, nakon proizvodnje, ili odobriti radove održavanja provedene na elementima u skladu s odobrenjem nadležnog tijela. Potvrda koja se temelji na EASA obrascu 1 naziva se potvrda o puštanju u uporabu.

Potvrda se koristi za potrebe uvoza te za nacionalne potrebe i unutar Zajednice i službena je potvrda za dostavu elemenata od proizvođača do korisnika. Potvrda nije dostavnica ili transportni dokument.

Smiju je izdati samo organizacije koje je potvrdilo nadležno tijelo u skladu s dijelom 21. pododjeljkom G unutar područja primjene navedenog odobrenja. Zrakoplovi se ne smiju vraćati u uporabu na temelju ove potvrde.

Nije dozvoljeno izdavanje iste potvrde za »nove« i »rabljene« elemente.

Nije dozvoljeno izdavanje iste potvrde za elemente koji su certificirani u skladu s »odobrenim podacima« i »neodobrenim podacima« te je zbog toga u polju 14. moguće precrtati samo jedan kvadratić.

Nije dozvoljeno izdavanje iste potvrde za dijelove puštene u uporabu u skladu s pododjeljkom G i F Parta 21.

2. OPĆE NAPOMENE

Potvrda mora u potpunosti odgovarati priloženom formatu, uključujući brojeve i položaj polja. Međutim, veličina polja može varirati, kako bi se prilagodila pojedinom zahtjevu, ali ne u mjeri koja bi potvrdu učinila neprepoznatljivom. Ukupna veličina potvrde može se znatno povećati ili smanjiti, sve dok je potvrda prepoznatljiva i čitljiva. U slučaju nedoumica posavjetujte se s nadležnim tijelom.

Zapamtite da se izjave o odgovornosti korisnika obično nalaze na poleđini ove potvrde, ali se mogu dodati i na prednjoj stanici potvrde tako da se smanji duljina obrasca.

Potvrda treba biti tiskana na jasan i čitljiv način.

Potvrdu treba prethodno tiskati ili izraditi na računalu, ali u oba slučaju crte i slovni znakovi moraju biti tiskani na jasan i čitljiv način. Prethodno tiskanje teksta dozvoljeno je u skladu s priloženim modelom, ali nisu dozvoljene druge certifikacijske izjave. Prihvaća se engleski i, gdje je to potrebno, jedan ili više službenih jezika države članice koja izdaje potvrdu.

Podrobni podaci mogu se unijeti u potvrdu pisaćim strojem/računalom ili ručno, velikim slovima te biti lako čitljivi. Skraćenice treba svesti na najmanju mjeru.

Prostor koji ostane na poleđini potvrde može iskoristiti davatelj izjave za unošenje dodatnih podataka, ali ne i certifikacijskih izjava.

Izvorna se potvrda mora nalaziti uz elemente na način da bude moguće uspostaviti vezu između potvrde i elementa (elemenata). Organizacija koja je proizvela element mora zadržati kopiju potvrde. Ako su format potvrde i podaci u cijelosti u elektroničkom obliku, pod uvjetom da nadležno tijelo to odobri, dozvoljeno je format i podatke pohraniti u sigurnu bazu podataka.

Broj kopija potvrda poslanih klijentu ili koje je zadržao davatelj izjave nije ograničen.

Potvrda koja se nalazi uz element može se radi veće trajnosti staviti u omotnicu.

3. ISPUNJAVANJE POTVRDE O PUŠTANJU U UPORABU

Osim ako nije drukčije navedeno, sva se polja moraju ispuniti kako bi potvrda bila valjana.

Polje 1. Država članica nadležnog tijela koje izdaje odobrenje temeljem kojeg se izdaje potvrda u skladu s navedenim u polju 16. Kad je nadležno tijelo Agencija, potrebno je navesti »EASA«. Ta je imena moguće prethodno tiskati.

Polje 2. Prethodno tiskana formulacija »Potvrda o puštanju u uporabu/EASA obrazac 1«

Polje 3. U ovom polju treba prethodno otisnuti jedinstveni broj za potrebe kontrole i sljedivosti potvrde, osim što u slučaju računalno izrađenih dokumenata jedinstveni broj ne treba prethodno tiskati, ako je računalo programirano da generira broj.

Polje 4. Podaci u ovom polju moraju zadovoljavati dva cilja:

1. povezivati potvrdu s odobrenjem određene organizacije, za potrebe utvrđivanja autentičnosti i nadležnosti potvrde;

2. pružiti brz način identifikacije mjesta proizvodnje i puštanja u uporabu, olakšati sljedivost i komuniciranje u slučaju problema ili nedoumica.

Zbog toga se u polje unosi ime nositelja odobrenja organizacije koji je odgovoran za konačno utvrđivanje sukladnosti ili plovidbenosti i čiji je referentni broj odobrenja naveden u polju 16. Ime treba upisati u istom obliku u kojem je navedeno u potvrdi o odobrenju koju posjeduje organizacija.

Adresa ili adrese unesene u polje 4. pomažu identifikaciji nositelja odobrenja I identifikaciji mjesta puštanja u uporabu.

Ako se mjesto proizvodnje i puštanja u uporabu podudara s adresom organizacije koja je navedena na potvrdi o odobrenju, onda je to jedina adresa koju treba navesti u ovom polju.

Ako mjesto proizvodnje i puštanja u uporabu NIJE navedeno na potvrdi o odobrenju, potrebne su dvije adrese: prva adresa je adresa nositelja odobrenja (navedena u potvrdi o odobrenju), a druga adresa služi identifikaciji mjesta proizvodnje i puštanja u uporabu.

Ovo je polje moguće prethodno tiskati. Dozvoljeno je unijeti logo nositelja odobrenja proizvodne organizacije itd., ako stane u polje.

Polje 5. Namijenjena je pozivanju na radne naloge/ugovore/fakture ili bilo koji drugi interni organizacijski proces radi uspostavljanja brzog sustava sljedivosti. Uporaba ovog polja za takvu sljedivost osobito se preporučuje, u slučaju kad nedostaju brojevi serije. Ako polje nije iskorišteno, upisati N/A.

Polje 6. Polje služi organizaciji koja izdaje potvrdu za lakše povezivanje s poljem 13., »Bilješke«, uporabom brojeva elemenata. Polje 6. treba popuniti, ako postoji više od jednog elementa.

Kad se potvrda izdaje za više elemenata, moguće je na potvrdi koristiti poseban popis za povezivanje upućivanja i popis elemenata.

Polje 7. U ovo je polje obvezatno unijeti ime ili opis elementa. Treba dati prednost korištenju imena iz Ilustriranog kataloga dijelova (IPC – Illustrated Parts Catalogue). U opisu se treba pozvati na odgovarajuća ETSO ovlaštenja ili oznake EPA.

Polje 8. Navesti broj dijela. Treba dati prednost korištenju brojčanih oznaka iz Ilustriranog kataloga dijelova (IPC – Illustrated Parts Catalogue).

Polje 9. Upotrebljava se za označivanje zahtjeva s certifikatima tipa, u skladu s kojima su pušteni u uporabu elementi koji ispunjavaju uvjete za ugradnju, na temelju podataka koje je pružio nositelj projektnog odobrenja u skladu s planom iz točke 21A.4 i 21A.133(b) i (c). Dopuštene su sljedeće mogućnosti:

(a) barem jedan specifičan ili serijski model zrakoplova, propelera ili motora, kako ga definira nositelj projektnog odobrenja. U slučaju puštanja u uporabu motora ili propelera, navesti odobrene zahtjeve za zrakoplov ili, ako zahtjev nije specifičan, navesti »motor/propeler odobren po tipu«. U slučaju ETSO artikla, navesti zahtjeve odobrene po tipu ili navesti formulaciju »ETSO artikl». U slučaju elemenata koje treba ugraditi u ETSO artikl, navesti broj dijela navedenog ETSO artikla;

(b) »Ništa« samo kad se zna da elementi još nemaju odobren zahtjev za tip zrakoplova, primjerice: certifikat tipa u postupku izdavanja, samo za potrebe testiranja, u postupku odobravanja podataka. Ako se koristi ova kategorija u polju 13. potrebno je navesti odgovarajuće objašnjenje, a novi se elementi mogu pustiti u uporabu samo za potrebe sukladnosti;

(c) »Razno« ako je u skladu s dogovorima navedenim u točki 21A.133(b) i (c) poznato da se element može ugraditi u više tipski odobrenih proizvoda, u skladu s postupkom koji je odobrilo nadležno tijelo koje je odgovorno za nadzor odobrenja proizvodne organizacije.

U slučaju višestrukih zahtjeva za odobrenje tipa zrakoplova smatra se prihvatljivim da se ovo polje poziva na priloženi dokument u kojem su navedeni ti zahtjevi.

Podaci iz polja 9. ne predstavljaju ovlaštenje za ugradnju elementa u određeni zrakoplov, motor ili propeler. Korisnik/instalater mora potvrditi da element ispunjava uvjete za ugradnju na temelju drugih dokumenata, kao što je npr. proizvodni katalog, dokumenti o održavanju itd.

Podaci iz polja 9. ne znače nužno da se proizvod, dijelovi ili uređaji mogu ugraditi samo u modele navedene na popisu. Oni jednako tako ne jamče da proizvod, dijelovi ili uređaji ispunjavaju uvjete za ugradnju u sve elemente navedene u polju 9. Na mogućnost ugradnje mogu utjecati preinake ili izmjene u konfiguraciji.

Ako nositelj projekta utvrdi da je određeni dio usklađen sa službeno priznatim standardima, taj se dio smatra standardnim dijelom te puštanje u uporabu na temelju EASA obrasca 1 nije potrebno. Međutim, ako nositelj odobrenja proizvodne organizacije pusti u uporabu standardni dio s EASA obrascem 1, onda mora biti u stanju dokazati da nadzire proizvodnju navedenog dijela.

Polje 10. Navesti količinu elemenata puštenih u uporabu.

Polje 11. Navesti broj serije ili broj skupine elemenata, ako postoji. Ako ne vrijedi ni jedno ni drugo, navesti »N/A«.

Polje 12. Navesti odgovarajuću standardnu riječ ili kombinaciju takvih riječi iz sljedeće tablice. U tablici su pod navodnicima navedene standardne formulacije čija je uporaba dozvoljena pri puštanju u uporabu novih elemenata prije početka rada, tj. elemenata koji se prethodno nisu upotrebljavali. Navedene su i okolnosti i uvjeti pod kojima se mogu upotrebljavati. U svim slučajevima vrijede certifikacijski propisi koji se odnose na polje 14., potrebno je prekrižiti odgovarajući kvadratić i potpisati se u polju 15.

TABLICA STANDARDNIH RIJEČI ZA NOVE DIJELOVE

1. »PROIZVEDEN«

(a) proizvodnja novog elementa u skladu s odgovarajućim podacima o projektu, ili

(b) ponovna certifikacija koju provodi izvorni proizvođač nakon obavljanja ispravaka na određenom elementu, koji je prethodno pušten u uporabu u skladu sa stavkom 1. točkom (a), a koji je prije puštanja u uporabu ocijenjen neuporabljivim, primjerice u slučaju nedostataka, potrebnoga inspekcijskog pregleda ili testiranja ili isteka roka uporabe. Podrobnosti o originalnom elementu i ispravcima potrebno je unijeti u polje 13. kao i ponovnu certifikaciju novih elemenata s tim da se mijenja sukladnost u plovidbenost u trenutku odobravanja odgovarajućih podataka o projektu, pod uvjetom da su elementi sukladni s odobrenim podacima o projektu. U polje 13. potrebno je unijeti objašnjenje osnove vraćanja u uporabu i podrobnosti o prvotnom puštanju u uporabu.

2. »PREGLEDAN/TESTIRAN«

Pregled novog elementa koje je prethodno pušten u uporabu:

(a) radi utvrđivanja sukladnosti s odgovarajućim podacima o projektu, ili

(b) u skladu sa standardom ili specifikacijom koju određuje stranka i čije pojedinosti treba unijeti u polje 13.,

(c) radi utvrđivanja uporabljivosti i sposobnosti za sigurno funkcioniranje prije ponovnog puštanja u uporabu kao rezervni dio, kad je element dobiven uporabom obrasca EASA 1. Obrazloženje osnove vraćanja u uporabu i podrobnosti o prvotnom puštanju u uporabu potrebno je unijeti u polje 13.

3. »IZMIJENJEN«

Izmjena elementa prethodno puštenog u uporabu, koju izvorni proizvođač uvodi prije nego što element započne s radom. Podrobnosti o izmjeni i prvotnom puštanju u uporabu potrebno je unijeti u polje 13.

Gore navedene izjave treba potkrijepiti pozivanjem na odobrene podatke/priručnik/specifikacije. Navedeni podaci upisuju se u polje 12. ili 13.

Polje 13. U ovom je polju potrebno navesti sve podatke, neposredno ili pozivajući se na popratnu dokumentaciju, koji ukazuju na posebne podatke ili ograničenja o elementu koji je pušten u uporabu i koji su potrebni, kako bi korisnik/instalater konačno utvrdio plovidbenost elementa. Podaci moraju biti jasni, potpuni te navedeni u obliku i na način koji odgovara navedenoj potrebi takvog utvrđivanja.

Za svaku izjavu mora se jasno navesti na koji se element odnosi.

Ako nema izjave upisati »Ništa«.

Izjave u polju 13. potrebne su u sljedećim primjerima:

– ako se potvrda koristi zbog sukladnosti, na početku polja 13. potrebno je upisati sljedeću napomenu:

»SAMO ZA SUKLADNOST; NIJE PRIHVATLJIVA ZA UGRADNJU U ZRAKOPLOVU, MOTORU, PROPELERU ZA KOJI JE IZDAN CERTIFIKAT TIPA ZA RAD«;

– ako podatke o projektu nije odobrila Agencija, potrebno je navesti nadležno tijelo treće zemlje nadležno za odobravanje podataka o projektu i upisati sljedeću izjavu, zajedno s referentnim podacima za identifikaciju odobrenja:

»Podatke o projektu odobrio <navesti nadležno tijelo treće zemlje koje je odgovorno i referentne podatke o odobrenju>«;

– ponovna certifikacija novih elemenata s tim da se mijenja sukladnost u plovidbenost u trenutku odobravanja odgovarajućih podataka o projektu, pod uvjetom da su elementi usklađeni s odobrenim podacima o projektu.

Pod uvjetom da tijekom postupka odobrenja podataka o projektu projekt nije izmijenjen, proizvođač može izjaviti da su podaci o projektu odobreni i da ako je poseban sastavni dio još uvijek u stanju u kojem je bio kad je poslan korisniku/instalateru on sada ispunjava uvjete za ugradnju. Proizvođač mora navedenu izjavu dati na drugom EASA obrascu 1, na kojem, osim svih drugih potrebnih primjedaba treba navesti i odgovarajuća objašnjenja. Izjava mora biti sljedeća: »PONOVNA CERTIFIKACIJA NOVIH DIJELOVA S TIM DA SE MIJENJA SUKLADNOST U PLOVIDBENOST: OVIM SE DOKUMENTOM POTVRĐUJE SAMO ODOBRENJE PODATAKA O PROJEKTU NA TEMELJU KOJIH JE OVAJ ELEMENT (OVI ELEMENTI) PROIZVEDEN (PROIZVEDENI), ALI NE I SUKLADNOST/STANJE ELEMENTA NAKON IZDAVANJA PRVOG EASA OBRASCA 1 S REFERENTNIM BROJEM.......«.

EASA obrazac 1 (za »potrebe sukladnosti« i za »potrebe plovidbenosti«) mora izdati ista organizacija, tj. izvorni proizvođač ili glavni proizvođač, ovisno o tome tko je izdao izvorni EASA obrazac 1 za potrebe sukladnosti.

– Ako se potvrda ne izdaje u skladu s dijelom 21., mora se navesti sljedeća napomena:

»Ova je potvrda izdana u skladu s... [drugim odgovarajućim propisima osim Parta 21.]«.

– za dovršene motore i propelere mora se pozvati na odgovarajući certifikat tipa;

– za dovršene motore i propelere mora se navesti svaka dodatna izjava o izvozu koju traži zemlja uvoznica, kao što je i inače navedeno u pregledu podataka uz certifikat tipa;

– za gotove motore i propelere mora se navesti izjava o usklađenosti s zahtjevima vezanim uz emisije, ažuriranim na datum proizvodnje motora koji su na snazi;

– za ETSO artikle, navesti odgovarajući broj ETSO ovlaštenja;

– ograničenja uporabe za popravljene elemente;

– standard za izmjene;

– nabavljeni, alternativni odobreni elementi;

– koncesije koje su na snazi;

– neusklađenost sa certifikacijskim specifikacijama;

– podrobnosti o izvršenim popravcima ili pozivanje na dokument u kojem su navedeni ti podaci;

– usklađenost ili neusklađenost s direktivama o plovidbenosti ili dokumentima o održavanju;

– podaci o elementima s ograničenim rokom trajanja;

– stanje elemenata ili pozivanje na dokument u kojem su podrobno navedeni ti podaci;

– datum proizvodnje ili popravka;

– podaci o roku trajanja;

– nedostaci;

– vrijeme rada od proizvodnje (TSN), vrijeme rada od revizije (TSO) itd.;

– iznimke od priopćenih posebnih zahtjeva države uvoznice;

– posebno konfiguriran za ispunjavanje prijavljenih posebnih zahtjeva države uvoznice;

– ponovna certifikacija »novih« elemenata koji su prethodno pušteni u uporabu;

Polje 14. U ovom se polju smije navesti samo status novih elemenata.

Glavna je namjena potvrde puštanje u uporabu elemenata za potrebe plovidbenosti, što znači sukladnost s odobrenim podacima o projektu i osposobljenost za sigurno funkcioniranje.

EU smatra da ova svjedodžba o plovidbenosti zrakoplova vrijedi u cijelom svijetu, osim u slučaju posebnih navedenih uvjeta za uvoz.

Kad se koristi EASA obrazac 1 izdan za potrebe plovidbenosti, radi ispunjavanja posebnih navedenih uvjeta za uvoz, usklađenost se s tim uvjetima za uvoz potvrđuje temeljem dvostranog sporazuma ili kojega drugog sporazuma o radu. Budući da se broj proizvoda navodi u polju 8., a usklađenost sa svim posebnim uvjetima za uvoz u polju 13., riječ »odobren« u tom slučaju znači odobren od strane nadležnog tijela države uvoznice.

Potvrda se može upotrijebiti i kao certifikat sukladnosti, ako su elementi usklađeni s odgovarajućim podacima o projektu, koji nisu odobreni iz razloga navedenog u polju 13. (primjerice certifikat tipa u postupku izdavanja, samo za potrebe testiranja, u postupku odobravanja podataka).

U tom je slučaju potrebno upisati sljedeću dodatnu izjavu na početku polja 13., a ne u odvojeni dokument: »SAMO ZA SUKLADNOST; NIJE PRIHVATLJIVA ZA UGRADNJU U ZRAKOPLOV/MOTOR/PROPELER ZA S CERTIFIKATOM TIPA ZA RAD«;

Na istom certifikatu nije dozvoljeno istodobno navoditi elemente koji se puštaju u uporabu za potrebe plovidbenosti i za potrebe sukladnosti. Pročitati upute za ispunjavanje polja 9.

Polje 15. Vlastoručni potpis osobe koju je odobrena proizvodna organizacija u pisanom obliku ovlastila za izdavanje potvrda za nove elemente. Uporaba pečata umjesto potpisa nije dozvoljena, premda ovlaštena osoba smije dodati pečat svojem potpisu radi lakšeg prepoznavanja. Podložno odobrenju nadležnog tijela u svakom pojedinom slučaju, elektronički su potpisi dozvoljeni, ako se može dokazati da postoji jednaka razina nadzora, sljedivosti i odgovornosti (vidi AMC 21A.163(c) za elektroničke potpise).

Polje 16. Navesti puni referentni broj ovlaštenja koji je nadležno tijelo dalo organizaciji koja pušta u uporabu nove elemente.

Polje 17. Ime osobe čiji se potpis nalazi u polju 15., tiskanim slovima, strojem za pisanje ili ručno, u čitljivu obliku.

Polje 18. Datum na koji je unesen potpis u polje 15. u obliku dan/mjesec/godina. Mjesec treba navesti slovima (navesti dovoljan broj slova, tako da ne bude nejasnoća u odnosu na mjesec o kojem je riječ).

Polje 19. Ne koristi se za potrebe puštanja u uporabu novih elemenata i potrebno ga je prekrižiti.

Polje 20. Ne koristi se za potrebe puštanja u uporabu novih elemenata i potrebno ga je prekrižiti.

Polje 21. Ne koristi se za potrebe puštanja u uporabu novih elemenata i potrebno ga je prekrižiti.

Polje 22. Ne koristi se za potrebe puštanja u uporabu novih elemenata i potrebno ga je prekrižiti.

Polje 23. Ne koristi se za potrebe puštanja u uporabu novih elemenata i potrebno ga je prekrižiti.

PRILOG II.

EASA obrazac 15a Potvrda o provjeri plovidbenosti

DRŽAVA ČLANICA

članica

Europske agencije za zrakoplovnu sigurnost

POTVRDA O PROVJERI PLOVIDBENOSTI

REFERENTNI BROJ ARC:

Sukladno Uredbi (EZ-a) br.1592/2002 Europskog parlamenta i Vijeća koja je za sada na snazi država članica ovime potvrđuje da se sljedeći zrakoplov:

Proizvođač zrakoplova:

Proizvođačeva oznaka zrakoplova:

Tip zrakoplova:

Registracija:

Serijski broj zrakoplova:

u trenutku izdavanja smatra sposobnim za let.

Datum izdavanja:

Datum isteka valjanosti:

Potpis:

Broj ovlaštenja:

EASA obrazac 15a

08/01/02

PRILOG III.

EASA obrazac 20 Dozvola za letenje[[6]](#footnote-29081-6)

|  |  |  |
| --- | --- | --- |
| LOGO nadležnog tijela | DOZVOLA ZA LETENJE | |
|  | | |
| (\*) | |  |
| Nadležno tijelo države članice registracije u skladu s Uredbom (EZ-a) br.1592/2002, ovim putem dodjeljuje predmetnom zrakoplovu dozvolu za let unutar granica države članice pod niže navedenim uvjetima. Ova dozvola vrijedi i za letove u druge države i unutar drugih država, ako nadležna tijela navedenih država izdaju posebno odobrenje. | | 1. Državljanstvo i registracijske oznake |
| 2. Proizvođač/tip zrakoplova | | 3. Serijski broj |
| 4. Dozvola se odnosi na | | |
| 5. Ograničenja/bilješke | | |
| 6. Mjesto i datum izdavanja | | 7. Potpis predstavnika nadležnog tijela |

EASA obrazac 20

Ova dozvola mora uvijek biti u zrakoplovu za vrijeme leta.

PRILOG IV.

EASA obrazac 24 Svjedodžba o plovidbenosti zrakoplova s ograničenjima

LOGO EASA-e LOGO nadležnog tijela

SVJEDODŽBA O PLOVIDBENOSTI ZRAKOPLOVA S OGRANIČENJIMA[[7]](#footnote-29081-7)[[8]](#footnote-29081-8)

|  |  |  |
| --- | --- | --- |
| (\*) | (država članica registracije)  (tijelo koje izdaje svjedodžbu) | (\*) |
| 1. Državljanstvo i registracijske oznake | 2. Proizvođač i proizvođačeva oznaka zrakoplova | 3. Serijski broj zrakoplova |
| 4. Kategorije | | |
| 5. Ova je svjedodžba o plovidbenosti zrakoplova izdana u skladu s (\*\*) [Konvencijom o međunarodnom civilnom zrakoplovstvu od 7. prosinca 1944.] i člankom 5. stavkom 3. točkom (b) Uredbe (EZ-a) br.1592/2002 za gore navedeni zrakoplov koji se smatra sposobnim za let, ako se njime upravlja te ga se održava u skladu s navedenim odredbama i odgovarajućim operativnim ograničenjima.  Osim navedenog vrijede sljedeća ograničenja:  (\*\*) [Zrakoplov se smije koristiti u međunarodnom zračnom prometu bez obzira na gore navedena ograničenja.]  Datum izdavanja: Potpis: | | |
| 6. Ova svjedodžba o plovidbenosti zrakoplova je valjana, osim ako je nadležno tijelo države članice registracije ne opozove. Ovoj se svjedodžbi prilaže odgovarajuća potvrda o provjeri plovidbenosti. | | |

EASA obrazac 24

Ova dozvola mora uvijek biti u zrakoplovu za vrijeme leta.

PRILOG V.

EASA obrazac 25 Svjedodžba o plovidbenosti zrakoplova

LOGO EASA-e LOGO nadležnog tijela

SVJEDODŽBA O PLOVIDBENOSTI ZRAKOPLOVA

|  |  |  |
| --- | --- | --- |
| (\*) | (država članica registracije)  (tijelo koje izdaje svjedodžbu) | (\*) |
| 1. Državljanstvo i registracijske oznake | 2. Proizvođač i proizvođačeva oznaka zrakoplova | 3. Serijski broj zrakoplova |
| 4. Kategorije | | |
| 5. Ova svjedodžba o plovidbenosti zrakoplova izdana je u skladu s Konvencijom o međunarodnom civilnom zrakoplovstvu od 7. prosinca 1944. i člankom 5. stavkom 3. točkom (c) Uredbe (EZ-a) br.1592/2002 za gore navedeni zrakoplov koji se smatra sposobnim za let, ako se njima upravlja te ga se održava u skladu s navedenim odredbama i važećim operativnim ograničenjima.  Datum izdavanja: Potpis:  Ograničenja/bilješke: | | |
| 6. Ova svjedodžba o plovidbenosti zrakoplova valjana je, osim u slučaju da je nadležno tijelo države članice registracije opozove. Ovoj se svjedodžbi prilaže odgovarajuća potvrda o provjeri plovidbenosti. | | |

EASA obrazac 25

Ova dozvola mora uvijek biti u zrakoplovu za vrijeme leta.

PRILOG VI.

EASA obrazac 45 Potvrda o buci

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Za potrebe države registracije | | 1. Država registracije | | | | | | 2. Broj dokumenta: | |
| POTVRDA O BUCI | | | | | | | | | |
| 3. Državljanstvo i registracijske oznake  ………………………………… | | 4. Proizvođač i proizvođačeva oznaka zrakoplova | | | | | | 5. Serijski broj zrakoplova  …………………………………….. | |
| 6. Motor  ……………………………………………………… | | | | | 7. Propeler (\*)  ……………………………………………………………… | | | | |
| 8. Najveća dopuštena uzletna masa (kg)  …………………………… ………….. | | | 9. Najveća dopuštena masa pri slijetanju (kg) (\*)  …………………… ………. | | | | 10. Propisana najveća razina buke  ………………………………………… | | |
| 11. Dodatne izmjene izvršene za potrebe usklađivanja s odgovarajućim normama za izdavanje potvrda o buci  …………………………………………………………………………………………………………………………… | | | | | | | | | |
| 12. Razina buke bočno/pri punom pogonu (\*)  ……….................. | 13. Razina buke pri slijetanju (\*)  ………… ….......... | | | 14. Razina buke kod zračnog defilea (\*)  ………… ….......... | | 15. Razina buke kod preleta (\*)  ………… ………. | | | 16. Razina buke pri polijetanju (\*)  ……….. ………… |
| Bilješke | | | | | | | | | |
| 17. Ova je potvrda o buci izdana u skladu s Aneksom 16. sveskom I. Konvencije o međunarodnom civilnom zrakoplovstvu od 7. prosinca 1944. i člankom 6. Uredbe (EZ-a) br.1592/2002 za gore navedeni zrakoplov, koji se smatra usklađenim s gore navedenom propisanom razinom buke, ako se njime upravlja te ga se održava u skladu s navedenim odredbama i operativnim ograničenjima koja su na snazi.  18. Datum izdavanja ……………………………………. 19. Potpis ……………………………………………… | | | | | | | | | |
| \* Ova se polja mogu izostaviti ovisno o poglavlju certifikacije. | | | | | | | | | |

EASA obrazac 45

PRILOG VII.

EASA obrazac 52 Izjava o sukladnosti zrakoplova

|  |  |  |  |
| --- | --- | --- | --- |
| IZJAVA O SUKLADNOSTI ZRAKOPLOVA | | | |
| 1. Država proizvodnje | 2. Nadležno tijelo države članice Europske unije ili Europske agencije za zrakoplovnu sigurnost | | 3. Ref. broj izjave |
| 4. Organizacija | | | |
| 5. Tip zrakoplova | | 6. Ref. broj certifikata tipa: | |
| 7. Registracija ili oznaka zrakoplova | | 8. Identifikacijski broj proizvođača | |
| 9. Opis motora/propelera (\*) | | | |
| 10. Izmjene i/ili dokumenti o održavanju (\*) | | | |
| 11. Direktive o plovidbenosti | | | |
| 12. Koncesije | | | |
| 13. Iznimke, odricanja ili odstupanja (\*) | | | |
| 14. Bilješke | | | |
| 15. Svjedodžba o plovidbenosti zrakoplova | | | |
| 16. Dodatni zahtjevi | | | |
| 17. Izjava o sukladnosti  Ovime potvrđujemo da je ovaj zrakoplov u potpunosti usklađen s projektom iz certifikata tipa i s elementima navedenim u polju 9., 10., 11., 12. i 13.  Zrakoplov je u stanju funkcionirati sigurno.  Zrakoplov je testiran u letu sa zadovoljavajućim rezultatima. | | | |
| 18. Potpis | 19. Ime i prezime | | 20. Datum (dd/mm/gg) |
| 21. Podaci o odobrenju proizvodne organizacije | | | |

EASA obrazac 52

IZJAVA O SUKLADNOSTI ZRAKOPLOVA – EASA OBRAZAC 52

UPUTE O ISPUNJAVANJU

Za potrebe Parta 21. odjeljka A pododjeljka F »Izjava o sukladnosti« znači EASA obrazac 52 za cijeli zrakoplov ili EASA obrazac 1 za druge proizvode, dijelove, uređaje i/ili materijale.

»Ovlaštena osoba« označuje osobu koja je navedena kao potpisnik u priručniku koji je prihvatilo nadležno tijelo i koji je predviđen u skladu s točkom 21A.125(b).

»Odgovoran položaj« označuje položaj na kojem se nalazi osoba čiji mandat uključuje odgovornost za sukladnost proizvoda i koja ima dovoljne ovlasti da spriječi puštanje u uporabu elemenata koji nisu usklađeni s odgovarajućim podacima o projektu i/ili nisu u stanju funkcionirati sigurno.

1. NAMJENA I PODRUČJE PRIMJENE

Uporaba izjave o sukladnosti zrakoplova koju je izdao proizvođač koji proizvodi u skladu s dijelom 21. odjeljkom A pododjeljkom F opisana je u točki 21A.130, zajedno s prihvatljivim sredstvima usklađivanja.

Namjena je izjave o sukladnosti zrakoplova (EASA obrazac 52), izdane u skladu s dijelom 21. odjeljkom A pododjeljkom F, omogućiti nositelju odgovarajućeg odobrenja proizvodne organizacije da iskoristi povlasticu dobivanja jedinstvene svjedodžbe o plovidbenosti zrakoplova od nadležnog tijela države članice registracije.

2. OPĆENITO

Izjava o sukladnosti mora u potpunosti odgovarati priloženom formatu, uključujući brojeve i položaj svakog polja. Međutim, veličina polja može varirati, kako bi se prilagodila pojedinom zahtjevu, ali ne u mjeri koja bi potvrdu učinila neprepoznatljivom. U slučaju nedoumica posavjetujte se s nadležnim tijelom.

Potvrdu treba prethodno tiskati ili izraditi na računalu, ali u oba slučaju redovi i slovni znakovi moraju biti tiskani na jasan i čitljiv način. Prethodno tiskanje teksta dozvoljeno je u skladu s priloženim modelom, ali nisu dozvoljene nikakve druge izjave o potvrdi.

Potvrda se ispunjava pisaćim strojem/računalom ili ručno, velikim slovima radi veće čitljivosti. Prihvaća se engleski i, gdje je to potrebno, jedan ili više službenih jezika države članice koja izdaje potvrdu.

Odobrena proizvodna organizacija mora zadržati kopiju izjave i sve odgovarajuće priloge.

3. ISPUNJAVANJE IZJAVE O SUKLADNOSTI

Sva polja trebaju biti ispunjena kako bi potvrda bila valjana.

Izjava o sukladnosti smije se izdati nadležnom tijelu države članice registracije samo ako su projekti zrakoplova i njegovi ugrađeni proizvodi odobreni.

Za podatke koje treba upisati u polja 9., 10., 11., 12., 13. i 14. moguće je pozivanje na posebno navedene dokumente, koje pohranjuje proizvodna organizacija, osim ako se s nadležnim tijelo ne dogovori drukčije.

Namjena Izjave o sukladnosti nije navoditi one dijelove opreme koji bi se trebali ugraditi kako bi se zadovoljili odgovarajući operativni propisi. Međutim, neki od tih individualnih elemenata mogu se navesti u polju 10. ili u odobrenom projektu tipa. Operatore se stoga upozorava da su sami odgovorni zajamčiti usklađenost s odgovarajućim operativnim propisima tijekom njihova rada.

Polje 1. Navesti ime države proizvodnje.

Polje 2. Nadležno tijelo u čijoj je nadležnosti izdana izjava o sukladnosti.

Polje 3. U ovom polju treba prethodno otisnuti jedinstveni broj radi kontrole i utvrđivanja sljedivosti potvrde. U slučaju računalno izrađenih dokumenata, jedinstveni broj ne treba prethodno tiskati, ako je računalo programirano da generira i otisne jedinstveni broj.

Polje 4. Puno ime i adresa na kojoj se nalazi sjedište organizacije koja je izdala izjavu. Ovo je polje moguće prethodno tiskati. Dozvoljeno je unijeti logo itd., ako stane u polje.

Polje 5. Puni naziv tipa zrakoplova u skladu s definicijom iz certifikata tipa i odgovarajućeg pregleda podataka.

Polje 6. Podaci o referentnim brojevima i izdavanju certifikata tipa za predmetni zrakoplov.

Polje 7. Ako je zrakoplov registriran, onda je ta oznaka registracijska oznaka. Ako zrakoplov nije registriran, onda je to oznaka koju prihvaća nadležno tijelo države članice i, ako je potrebno, nadležno tijelo treće zemlje.

Polje 8. Identifikacijski broj koji je dodijelio proizvođač za potrebe kontrole i sljedivosti te pružanja tehničke podrške za proizvod. Ponekad se navedeni broj naziva proizvođačev serijski broj ili konstruktorov broj.

Polje 9. Puni naziv tipa (tipova) motora i propelera u skladu s definicijom iz certifikata tipa i odgovarajućeg pregleda podataka. Potrebno je navesti i proizvođačev identifikacijski broj i odgovarajuću lokaciju.

Polje 10. Odobrene izmjene projekta koje se odnose na definiciju zrakoplova.

Polje 11. Popis svih naredaba o plovidbenosti (ili jednakovrijednih odredaba) koje su na snazi i izjava o sukladnosti, zajedno s opisom metode usklađivanja za pojedini zrakoplov, uključujući proizvode i ugrađene dijelove, uređaje i opremu. Potrebno je navesti sve buduće zahtjeve vezane uz sukladnost i vrijeme potrebno za usklađivanje.

Polje 12. Svako odobreno nenamjerno odstupanje od odobrenog projekta tipa koje se ponekad naziva koncesija, nepodudarnost ili nesukladnost.

Polje 13. Samo dogovorene iznimke, odricanja ili odstupanja.

Polje 14. Bilješke. Svaka izjava, informacija, posebni podatak ili ograničenje koje može utjecati na plovidbenost zrakoplova. Ako nema takvih informacija ili podataka, navesti »NIŠTA«.

Polje 15. Za zatraženu svjedodžbu o plovidbenosti zrakoplova upisati »svjedodžba o plovidbenosti zrakoplova« ili »svjedodžba o plovidbenosti zrakoplova s ograničenjima«.

Polje 16. U ovom polju treba navesti dodatne zahtjeve, poput onih koje prijavi određena država uvoznica.

Polje 17. Valjanost izjave o sukladnosti ovisi o potpunom ispunjavanju svih polja u obrascu. Nositelj odobrenja proizvodne organizacije mora imati u arhivi primjerak izvješća o probnom letu, zajedno sa svim primijećenim nedostacima i podrobnostima o popravcima. Izvješće treba potpisati odgovarajuće certifikacijsko osoblje i član posade leta, primjerice pilot koji izvede probni let ili inženjer koji sudjeluje u probnom letu. Izvedeni probni letovi definirani su u skladu sa sustavom osiguranja projekta kao što je utvrđeno u točki 21A.139, a posebno u točki 21A.139(b)(1)(vi), kako bi se zajamčilo da je zrakoplov usklađen s odgovarajućim podacima o projektu te da je u stanju funkcionirati sigurno.

Nositelj odobrenja proizvodne organizacije mora imati u arhivi popis elemenata dostavljenih (ili stavljenih na raspolaganje) radi ispunjavanja uvjeta za sigurno funkcioniranje u skladu s ovom izjavom.

Polje 18. Izjavu o sukladnosti smije potpisati osoba koju je za to ovlastio nositelj odobrenja proizvodne organizacije u skladu s točkom 21A.145(d). Za potpis se ne smije upotrebljavati gumeni štambilj.

Polje 19. Ime potpisnika treba čitljivo otipkati ili otisnuti.

Polje 20. Navesti datum potpisivanja izjave o sukladnosti.

Polje 21. Potrebno je navesti odobrenje koje je nadležno tijelo izdalo nositelju odobrenja proizvodne organizacije.

PRILOG VIII.

EASA obrazac 53 Potvrda o vraćanju zrakoplova u uporabu

POTVRDA O VRAĆANJU U UPORABU

[IME ODOBRENE PROIZVODNE ORGANIZACIJE]

Ref. br. odobrenja proizvodne organizacije:

Potvrda o vraćanju u uporabu u skladu s točkom 21A.163(d).

Zrakoplov:

Tip:

Konstruktorov br./Registracija:

održavan je kako je zatraženo u radnom nalogu:

Kratak opis izvedenih radova:

Ovim se putem potvrđuje da su gore navedeni radovi provedeni u skladu s točkom 21A.163(d) i da se s obzirom na izvršene radove zrakoplov smatra spremnim za vraćanje u uporabu te da je u stanju funkcionirati sigurno.

Ime osobe koja izdaje certifikat (odobrenje):

(potpis):

Mjesto:

Datum:.. –.. – …. (dan, mjesec, godina).

EASA obrazac 53

PRILOG IX.

EASA obrazac 55 Svjedodžba o odobrenju proizvodne organizacije

POTVRDA O VRAĆANJU U UPORABU – EASA OBRAZAC 53

UPUTE ZA ISPUNJAVANJE

Polje KRATAK OPIS IZVRŠENIH RADOVA u EASA obrascu 53, treba uključivati pozivanje na odobrene podatke upotrijebljene za izvođenje radova.

Polje MJESTO u EASA obrascu 53, odnosi se na mjesto u kojem je izvršeno održavanje, a ne na mjesto u kojem se nalaze objekti organizacije (ako je različito).

|  |  |  |
| --- | --- | --- |
| SVJEDODŽBA O ODOBRENJU PROIZVODNE ORGANIZACIJE  Nadležno tijelo  države članice  EUROPSKE UNIJE \* ili EASA (EUROPSKE AGENCIJE ZA ZRAKOPLOVU SIGURNOST)  REFERENTNI BROJ: NAA.G.XXXX  Sukladno europskim propisima koji su na snazi i podložno uvjetima navedenim u nastavku  nadležno tijelo ovime potvrđuje  Ime društva  Adresu  kao  PROIZVODNU ORGANIZACIJU  odobrenu u skladu s dijelom 21. odjeljkom A pododjeljkom G.  UVJETI  1. Odobrenje je ograničeno s priloženim uvjetima odobrenja; i  2. Ovo odobrenje ovisi o usklađenosti s postupcima navedenim u Priručniku proizvodne organizacije; i  3. Ovo odobrenje vrijedi sve dok odobrena proizvodna organizacija ispunjava Part 21. odjeljak A pododjeljak G. | | |
| Datum prvog izdavanja: | Datum ovog izdavanja: | Potpis:  Za nadležno tijelo ili EASA |
|  | |
|  | |

|  |  |
| --- | --- |
| EASA obrazac 55 – Svjedodžba o odobrenju proizvodne organizacije – List A | Mjesec Godina |

|  |  |  |  |
| --- | --- | --- | --- |
| Nadležno tijelo države članice Europske unije ili EASA | Uvjeti odobravanja | | TA: NAA.G.XXXX |
| Ovaj je dokument dio svjedodžbe o odobrenju proizvodne organizacije broj NAA.G.XXXX izdane  Ime društva  Odjeljak 1. PODRUČJE RADA:  PROIZVODNJA PROIZVODI/KATEGORIJE  Za pojedinosti i ograničenja vidi Priručnik proizvodne organizacije, odjeljak xxx.  Odjeljak 2. SJEDIŠTA ORGANIZACIJE:  Odjeljak 3. POVLASTICE:  Proizvodna organizacija, u okviru svojih uvjeta za odobrenje i u skladu s postupcima navedenim u Priručniku proizvodne organizacije, ima pravo koristiti povlastice iz točke 21A.163 pod sljedećim uvjetima:  Prije izdavanja odobrenja projekta proizvoda moguće je izdati EASA obrazac 1 samo za potrebe sukladnosti.  Izjava o sukladnosti ne smije se izdati za neodobreni zrakoplov.  Održavanje se smije provoditi u skladu s odjeljkom xxx Priručnika proizvodne organizacije, sve dok se ne traži usklađenost s propisima o održavanju. | | | |
| Datum prvog izdavanja: | Datum ovog izdavanja: | Potpis:  Za nadležno tijelo ili EASA | |
|  | |
|  | |

|  |  |
| --- | --- |
| EASA obrazac 55 – Svjedodžba o odobrenju proizvodne organizacije – List B | Mjesec Godina |

PRILOG X.

EASA obrazac 65 Pismo o suglasnosti (proizvodnja bez odobrenja proizvodne organizacije)

PISMO O SUGLASNOSTI

Nadležno tijelo
države članice
Europske unije ili EASA (Europska agencija za zrakoplovu sigurnost)

[IME PODNOSITELJA ZAHTJEVA]

[ZAŠTIĆENI NAZIV (ako je različit)]

[PUNA ADRESA PODNOSITELJA ZAHTJEVA]

Datum (dan, mjesec, godina)

Referentni broj: [NAA].F.[XXX]

Predmet: PROIZVODNJA BEZ ODOBRENJA PROIZVODNE ORGANIZACIJE, PISMO O SUGLASNOSTI

Poštovani,

Vaš sustav provjeravanja kontrole proizvodnje ocijenjen je i utvrđeno je da je navedeni sustav usklađen s dijelom 21. odjeljkom A pododjeljkom F.

Zbog toga smo suglasni, pod uvjetima koji su navedeni u nastavku, da se sukladnost proizvoda, dijelova i uređaja navedenih u nastavku dokazuje temeljem Parta 21. odjeljka A pododjeljka F.

Br. jedinica Br. proizvoda Br. serije

ZRAKOPLOV

DIJELOVI

Ovo pismo o suglasnosti podliježe sljedećim uvjetima:

1. Pismo o suglasnosti vrijedi sve dok [ime društva] ispunjava odredbe Parta 21. odjeljka A pododjeljka F.

2. Pismo o suglasnosti vrijedi sve dok se poštuju postupci iz Priručnika [ime društva] Ref. br./datum izdavanja

3. Pismo o suglasnosti prestaje vrijediti dana

4. Izjavu o sukladnosti koju je izdala [ime društva] prema odredbama iz točke 21A.130 ovjerava tijelo koje je izdalo ovo pismo o suglasnosti u skladu s postupkom iz gore navedenog Priručnika.

5. [Ime društva] odmah obavještava tijelo koje je izdalo ovo pismo o suglasnosti o svim izmjenama u sustavu kontrole proizvodnje koje bi mogle utjecati na inspekcijske preglede, sukladnost ili plovidbenost proizvoda i dijelova navedenih u ovom pismu.

Datum i potpis

EASA obrazac 65

DODATAK II

UREDBA KOMISIJE (EZ-a) br. 381/2005
od 7. ožujka 2005.

kojom se izmjenjuje i dopunjuje Uredba (EZ-a) br. 1702/2003 od 24. rujna 2003. kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskoga parlamenta i Vijeća od 15. srpnja 2002. o zajedničkim pravilima u području civilnog zračnog prometa i osnivanju Europske agencije za sigurnost zračnog prometa[[9]](#footnote-29081-9)6, a posebno njezin članak 5. stavak 4. i njezin članak 6. stavak 3.,

budući da:

(1) Uredba (EZ-a) br. 1592/2002 bila je provedena Uredbom Komisije (EZ-a) br. 1702/2003 od 24. rujna 2003. kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija[[10]](#footnote-29081-10)7.

(2) Trenutni tekst stavka 21A.163. (c) Aneksa Uredbi (EZ-a) br. 1702/2003 u pogledu povlastice ovlaštene proizvodne organizacije izdavati potvrdu o puštanju u uporabu (»Obrazac EASA 1«) za proizvode uzrokuje različita tumačenja te ne odražava svoju prvotnu namjeru da takva prava dodijeli ovlaštenim proizvodnim organizacijama proizvoda.

(3) Stoga se u skladu s time Uredba (EZ-a) br. 1702/2003 izmjenjuje i dopunjuje.

(4) Mjere predviđene ovom Uredbom temelje se na mišljenju koje je Europska agencija za sigurnost zračnog prometa[[11]](#footnote-29081-11)8 izdala u skladu s člankom 12. stavkom 2. točkom (b) i člankom 14. stavkom 1. Uredbe (EZ-a) br. 1592/2002.

(5) Mjere predviđene ovom Uredbom u skladu su s mišljenjem Odbora osnovanoga na temelju članka 54. Uredbe (EZ-a) br. 1592/2002.,

DONIJELA JE OVU UREDBU:

Članak 1.

U stavku 21A.163. (c) Aneksa Uredbi (EZ-a) br. 1702/2003 riječi »u skladu s 21A.307.« brišu se.

Članak 2.

Ova Uredba stupa na snagu na dan objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 7. ožujka 2005.

Za Komisiju
Jacques Barrot, v. r.
Potpredsjednik

DODATAK III

UREDBA KOMISIJE (EZ-a) br. 706/2006
od 8. svibnja 2006.

kojom se izmjenjuje i dopunjuje Uredba (EZ-a) br. 1702/2003 u vezi s razdobljem tijekom kojega države članice mogu izdavati odobrenja ograničenoga roka valjanosti
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskoga parlamenta i Vijeća od 15. srpnja 2002. o zajedničkim pravilima u području civilnog zračnog prometa i osnivanju Europske agencije za sigurnost zračnog prometa[[12]](#footnote-29081-12)9, a posebno njezin članak 5. stavak 4. i njezin članak 6. stavak 3.,

budući da:

(1) Uredba (EZ-a) br. 1592/2002 bila je provedena Uredbom Komisije (EZ-a) br. 1702/2003 od 24. rujna 2003. kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija10[[13]](#footnote-29081-13).

(2) Članak 5. stavak 2. Uredbe (EZ-a) br. 1702/2003 predviđa da, iznimno od odredaba stavka 21A.159. njezina Aneksa, države članice mogu izdavati odobrenja ograničenoga roka valjanosti do 28. rujna 2005.

(3) Člankom 5. stavkom 5. Uredbe (EZ-a) br. 1702/2003 određuje se da Europska agencija za sigurnost zračnog prometa (u daljnjem tekstu »Agencija«) pravovremeno vrednuje učinke odredaba te Uredbe na rok valjanosti odobrenja kako bi pripremila mišljenje za Komisiju, uključujući moguće izmjene i dopune navedene Uredbe.

(4) Agencija je provela to vrednovanje i zaključila da je potrebno odrediti novi rok kako bi države članice mogle svoja nacionalna zakonodavstva prilagoditi sustavu odobrenja neograničenoga roka valjanosti.

(5) Odredba o vrednovanju od strane Agencije nije više potrebna. Tu je odredbu potrebno izbrisati.

(6) Stoga se u skladu s time Uredba (EZ-a) br. 1702/2003 izmjenjuje i dopunjuje.

(7) Mjere predviđene ovom Uredbom temelje se na mišljenju koje je Agencija izdala u skladu s člankom 12. stavkom 2. točkom (b) i člankom 14. stavkom 1. Uredbe (EZ-a) br. 1592/2002.

(5) Mjere predviđene ovom Uredbom u skladu su s mišljenjem Odbora osnovanoga na temelju članka 54. Uredbe (EZ-a) br. 1592/2002.,

DONIJELA JE OVU UREDBU:

Članak 1.

Članak 5. Uredbe (EZ-a) br. 1702/2003 izmjenjuje se i dopunjuje kako slijedi:

(a) u stavku 2. »28. rujna 2005.« zamjenjuje se s »28. rujna 2007.«;

(b) stavak 5. se briše.

Članak 2.

Ova Uredba stupa na snagu na dan nakon objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 8. svibnja 2006.

Za Komisiju
Jacques Barrot, v. r.
Potpredsjednik

DODATAK IV

UREDBA KOMISIJE (EZ-a) br. 335/2007
od 28. ožujka 2007.

kojom se izmjenjuje i dopunjuje Uredba (EZ-a) br. 1702/2003 vezano za provedbena pravila za ekološku certifikaciju zrakoplova i s njima povezanih proizvoda, dijelova i uređaja
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskoga parlamenta i Vijeća od 15. srpnja 2002. o zajedničkim pravilima u području civilnoga zrakoplovstva i osnivanju Europske agencije za sigurnost zrakoplovstva11[[14]](#footnote-29081-14), a posebno njezine članke 5. i 6.,

budući da:

(1) Jedan od ciljeva Uredbe (EZ-a) br. 1592/2002 jest pomoći državama članicama pri ispunjavanju njihovih obveza u okviru Čikaške konvencije omogućujući zajedničku i jednoobraznu provedbu njezinih odredaba.

(2) Uredba (EZ-a) br. 1592/2002 bila je provedena Uredbom Komisije (EZ-a) br. od 24. rujna 2003. kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija12[[15]](#footnote-29081-15).

(3) Članak 2. stavak 1. Uredbe (EZ-a) br. 1702/2003 utvrđuje da se za proizvode, dijelove i uređaje izdaju certifikati, kako je određeno u njezinu Aneksu (Part 21.).

(4) Prilog VI. Aneksu (Part 21.) Uredbi (EZ-a) br. 1702/2003 određuje da se za izdavanje potvrde o buci koristi obrazac EASA 45.

(5) Svezak I. Aneksa 16. Čikaškoj konvenciji bio je izmijenjen i dopunjen dana 23. veljače 2005. u pogledu standarda i smjernica za upravljanje dokumentacijom o potvrdama o razini buke.

(6) Potrebne su neke izmjene odredaba Uredbe (EZ-a) br. 1702/2003 kako bi se njezin Aneks uskladio s izmijenjenim i dopunjenim sveskom I. Aneksa 16.

(7) Uredba (EZ-a) br. 1702/2003 stoga se treba na odgovarajući način izmijeniti i dopuniti.

(8) Mjere predviđene ovom Uredbom temelje se na mišljenju Agencije u skladu s člankom 12. stavkom 2. točkom (b) i člankom 14. stavkom 1. Uredbe (EZ-a) br. 1592/2002.

(9) Mjere predviđene ovom Uredbom u skladu su s mišljenjem Odbora uspostavljenog člankom 54. stavkom 3. Uredbe (EZ-a) br. 1592/2002,

DONIJELA JE OVU UREDBU:

Članak 1.

Aneks (Part 21.) Uredbi (EZ-a) br. 1702/2003 izmjenjuje se i dopunjuje kako slijedi:

1. U Partu 21A.204(b)(1)(ii) rečenica »Navedeni se podaci uključuju u priručnik za letenje ako je zatražen u kôdu plovidbenosti koji vrijedi za određeni zrakoplov« briše se;

2. U Partu 21A.204(b)(2)(i) rečenica »Navedeni se podaci uključuju u priručnik za letenje ako je zatražen u kôdu plovidbenosti koji vrijedi za određeni zrakoplov« briše se;

3. Prilog VI. zamjenjuje se Aneksom ovoj Uredbi.

Članak 2.

Ova Uredba stupa na snagu na dan objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 28. ožujka 2007.

Za Komisiju
Jacques Barrot, v. r.
Potpredsjednik

ANEKS

Prilog VI – Obrazac EASA 45 »Potvrda o buci« Aneksa (Part 21.) zamjenjuje se sljedećim:

INSERT EASA FORM FROM ORIGINAL

Ispunjava država registracije

1. Država registracije

2. POTVRDA O BUCI

3. Broj dokumenta:

4. Registracijske oznake:

5. Proizvođač i proizvođačeva oznaka zrakoplova

6. Serijski broj zrakoplova:

7. Motor:

8. Propeler: (13[[16]](#footnote-29081-16))

9. Najveća masa pri polijetanju (kg)

10. Najveća masa pri slijetanju (kg) (\*)

11. Standard za izdavanje potvrde o buci:

12. Dodatne izmjene izvršene u svrhu usklađivanja s vrijedećim standardima za izdavanje potvrde o buci:

13. Bočna razina buke/razna buke pri punoj snazi: (\*)

14. Razina buke pri dolijetanju (\*)

15. Razina buke prilikom preleta (točke) pri polijetanju (\*)

16. Razina buke prilikom preleta (točke) na ruti (\*)

17. Razina buke pri polijetanju (\*)

Napomene

18. Ova potvrda o buci izdana je na temelju Aneksa 16., sveska 1., Konvenciji o međunarodnom civilnom zrakoplovstvu od 7. prosinca 1944. godine i Uredbe (EZ-a) br. 1592/2002, članka 6., za gore navedeni zrakoplov, za koji se smatra da je u skladu s navedenim standardom koji propisuje razinu buke, ako se održava i ako se njime upravlja u skladu s mjerodavnim zahtjevima i ograničenjima glede njegova korištenja.

19. Datum izdavanja

20. Potpis

Obrazac EASA 45

DODATAK V

UREDBA KOMISIJE (EZ-a) br. 375/2007
od 30. ožujka 2007.

kojom se izmjenjuje i dopunjuje Uredba (EZ-a) br. 1702/2003 kojom se utvrđuju provedbena pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija
(Tekst od važnosti za Europski gospodarski prostor)

KOMISIJA EUROPSKIH ZAJEDNICA

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskoga parlamenta i Vijeća od 15. srpnja 2002. o zajedničkim propisima u području civilnog zrakoplovstva kojom je uspostavljena Europska agencija za zrakoplovnu sigurnost14[[17]](#footnote-29081-17), a naročito njezine članke 5. i 6.,

budući da:

(1) Za zrakoplove koji podliježu odredbama Uredbe (EZ-a) br. 1592/2002 mora biti izdana svjedodžba o plovidbenosti ili dozvola za letenje u skladu s Uredbom Komisije (EZ-a) br. 1702/2003 kojom se utvrđuju provedbeni propisi za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija[[18]](#footnote-29081-18) 15 prije 28. ožujka 2007. U nedostatku takve svjedodžbe, odnosno dozvole za letenje, nakon toga datuma operaterima Komisije nije dozvoljeno upravljati zrakoplovom na području država članica.

(2) U skladu s člankom 2. stavkom 3. točkom (c) Uredbe Komisije (EZ-a) br. 1702/2003, Europska agencija za zrakoplovnu sigurnost (u daljnjem tekstu: Agencija) dužna je prije 28. ožujka 2007. odlučiti o odobrenom projektu potrebnom radi izdavanja svjedodžbi o plovidbenosti ili dozvola za letenje zrakoplova registriranih u državama članica koji ne ispunjavaju uvjete iz članka 2. stavka 3. točke (a) te Uredbe. Za mnoge aeronautičke proizvode Agencija nije u stanju provesti takvo utvrđivanje u tom vremenskom razdoblju jer nije primila potrebne zahtjeve od njihovih projektanata.

(3) Budući da se svjedodžbe o plovidbenosti izdaju samo nakon što je Agencija bila u stanju nakon tehničke procjene proizvoda odobriti njihovo projektiranje, moguće je izdati ograničene svjedodžbe o plovidbenosti, za ograničeno vrijeme valjanosti, kako bi se omogućilo neprekinuto prometovanje tim zrakoplovima i Agenciji omogućilo pregledavanje njihovog projekta.

(4) Uslijed nedostatka vremena Agencija nije mogla donijeti posebne specifikacije prije 28. ožujka 2007. Međutim, moguće je odlučiti o odobrenom projektu pozivanjem na projekt države koja ga je proizvela, kako je to bilo učinjeno s većinom zrakoplova za koje su države članice izdale certifikat tipa prije 28. rujna 2003.

(5) Takvo se utvrđivanje provodi samo za one zrakoplove za koje su države članice izdale svjedodžbe o plovidbenosti, s izuzetkom ograničenih svjedodžbi o plovidbenosti i dozvole za letenje, kako bi se zajamčilo da takvi zrakoplovi ispune barem zahtjeve o sigurnosti, kako je utvrđeno u Aneksu 8. Konvencije o međunarodnom civilnom zrakoplovstvu.

(6) Kako bi se rizici po sigurnost smanjili na najmanju moguću mjeru te ograničilo narušavanje tržišnog natjecanja, predviđenu mjeru valja primijeniti samo na zrakoplove za koje je država članica izdala svjedodžbu o plovidbenosti i koji su bili u registru te države članice, do datuma kada se Uredba (EZ-a) br. 1702/2003 počela primjenjivati u toj državi članici16[[19]](#footnote-29081-19). Vlasnici takvih zrakoplova nisu u trenutku registracije bili svjesni rizika da istima neće biti dozvoljeno upravljati nakon 28. ožujka 2007. Nasuprot tome, vlasnici zrakoplova koji su u državi članici bili registrirani nakon datuma kada je Uredba (EZ-a) br. 1703/2003 stupila na snagu u toj državi članici, bili su svjesni u trenutku registracije da se takvim zrakoplovima neće smjeti nastaviti prometovati nakon 28. ožujka 2007., ukoliko Agencija nije bila u mogućnosti odobriti njihov projekt do tog datuma.

(7) Smatra se neophodnim zajamčiti da su zrakoplovi koji ispunjavaju uvjete za predviđenu mjeru isključivo oni za koje predstavničko tijelo države koja je proizvela projekt, putem metoda postupanja u skladu s člankom 18. Uredbe (EZ-a) br. 1592/2002, da odobrenje da pomažu Agenciji u zajamčivanju neprekinutog nadzora projekata odobrenih na taj način.

(8) Predviđena bi mjera trebala biti privremene naravi kako bi se umanjili rizici povezani s ograničenim tehničkim znanjem Agencije o projektiranju dotičnih proizvoda. Također je potrebno dati poticaj projektantima da pomognu Agenciji pri utvrđivanju potrebnog odobrenog projekta kako bi svoje zrakoplove u potpunosti integrirali u sustav Zajednice. Također, primjena različitih regulatornih sustava na zrakoplove koji su uključeni u isti način prometovanja povlači pitanje nepoštenog natjecanja na unutarnjem tržištu i ne može se nastaviti unedogled. Stoga valjanost te mjere treba ograničiti na razdoblje od 12 mjeseci, koje može biti produljeno na najviše 18 mjeseci, pod uvjetom da je pokrenut postupak izdavanja svjedodžbe i da tijekom navedenog razdoblja može biti i okončan.

(9) Članak 2. stavak 3. točka (a) Uredbe (EZ-a) br. 1702/2003 odnosi se isključivo na zrakoplove za koje je izdan certifikat tipa. Međutim, za čitav niz zrakoplova koji bi trebali ispunjavati uvjete za mjeru utvrđenu u tom članku, nije izdan certifikat tipa, jer takvi dokumenti nisu bili obvezni prema standardima ICAO-a, koje su se primjenjivale u trenutku kada su ti zrakoplovi bili projektirani i certificirani. Stoga je potrebno objašnjenje kako bi se za takve zrakoplove osigurao nastavak izdavanja svjedodžbi o plovidbenosti.

(10) Potrebno je izmijeniti i dopuniti Uredbu (EZ-a) br. 1702/2003, kako bi se izbjegle nejasnoće i pravna nesigurnost s obzirom na Part 21.A173(b)(2) i Part 21.A184 Aneksa te Uredbe, a koji se odnose na »posebne certifikacijske specifikacije« umjesto »posebnih specifikacija plovidbenosti«, kako je utvrđeno u članku 5. stavku 3. točki (b) i članku 15. stavku 1. točki (b) Uredbe (EZ-a) br. 1592/2002.

(11) Iznimno od pravila za izdavanje svjedodžbi o plovidbenosti, u članku 5. stavku 3. točki (a) Uredbe (EZ-a) br. 1592/2002 predviđa se izdavanje dozvole za letenje. Takva se dozvola uglavnom izdaje kada je svjedodžba o plovidbenosti privremeno nevažeća, npr. kao rezultat oštećenja, ili kada svjedodžba o plovidbenosti ne može biti izdana u slučajevima kada zrakoplovi ne ispunjavaju osnovne zahtjeve plovidbenosti ili kada ispunjavanje tih zahtjeva još nije dokazano, ali zrakoplov svejedno može sigurno letjeti.

(12) Po isteku prijelaznog razdoblja za dozvole za letenje, potrebno je donijeti zajedničke zahtjeve i upravne postupke za izdavanje tih dozvola koje će sadržavati sve uvjete potrebne za smanjivanje opasnosti od odstupanja od bitnih zahtjeva i time zajamčiti priznavanje dozvola za letenje u svim državama članica u skladu s člankom 8. Uredbe (EZ-a) br. 1592/2002.

(13) Mjere predviđene ovom Uredbom temelje se na mišljenjima koja je dala Agencija17[[20]](#footnote-29081-20) u skladu s člankom 12. stavkom 2. točkom (b) i člankom 14. stavkom 1. Uredbe (EZ-a) br. 1592/2002.

(14) Mjere predviđene ovom Uredbom u skladu su s mišljenjem odbora iz članka 54. stavka 3. Uredbe (EZ-a) br. 1592/2002.,

DONIJELA JE OVU UREDBU:

Članak 1.

Uredba (EZ-a) br. 1702/2003 mijenja se i glasi:

1. Članak 2. zamjenjuje se sljedećim:

»Članak 2.

Certifikacija proizvoda, dijelova i uređaja

1. Certifikati za proizvode, dijelove i uređaje izdaju se kako je utvrđeno u Partu 21.

2. Odstupajući od stavka 1., iz odredaba pododjeljaka H i I Parta 21. izuzimaju se zrakoplovi, uključujući ugrađene proizvode, dijelove i uređaje koji nisu registrirani u državi članici. Isti se također izuzimaju iz odredaba pododjeljka P Parta 21., osim kada države članice propisuju identifikacijske oznake zrakoplova.

3. Kod upućivanja na Aneks (Part 21.) primjenjuju se i/ili ispunjavanju odredbe Aneksa I (Part M) Uredbe Komisije (EZ-a) br. 2042/2003 i kada je država članica odlučila, podložno članku 7. stavku 3. točkama (a) i (b) te Uredbe, ne primjenjivati taj Part do 28. rujna 2008., do toga se datuma primjenjuju odgovarajući nacionalni propisi.

Članak 2.a

Nastavak valjanosti certifikata tipa i povezanih svjedodžbi o plovidbenosti

1. U vezi s proizvodima za koje je prije 28. rujna 2008. država članica izdala certifikat tipa ili dokument kojim se dozvoljava izdavanje svjedodžbe o plovidbenosti, primjenjuju se sljedeće odredbe:

(a) Smatra se da je certifikat tipa za proizvod izdan u skladu s ovom Uredbom, ako:

(i) je bila njegovom osnovom za certifikaciju tipa:

– JAA osnova za certifikaciju tipa, za proizvode koji su certificirani prema postupcima JAA-a, kako je utvrđeno u u njihovom obrascu za upis podataka JAA-a; ili,

– za ostale proizvode, osnova za certifikaciju tipa, kako je utvrđeno u obrascu za upis podataka certifikata tipa države u kojoj je proizvod projektiran, ako se kao država u kojoj je proizvod projektiran navodi:

– država članica, osim ako Agencija, posebno vodeći računa o primijenjenim kodovima plovidbenosti i iskustvu u prometovanju, ne utvrdi da navedena osnova za certifikaciju tipa ne jamči razinu sigurnosti koja odgovara razini predviđenoj osnovnom Uredbom i ovom Uredbom; ili

– država s kojom je određena država članica sklopila bilateralni sporazum o plovidbenosti ili sličan sporazum prema kojem su navedeni proizvodi certificirani na temelju kodova plovidbenosti države u kojoj su proizvodi projektirani, osim ako Agencija ne odluči da ti kodovi plovidbenosti ili iskustvo u službi ili sigurnosni sustav navedene države ne jamče razinu sigurnosti koja odgovara razini predviđenoj Uredbom (EZ-a) br. 1592/2002 i ovom Uredbom.

Agencija provodi prvu procjenu učinaka navedenih u drugoj alineji kako bi za Komisiju pripremila mišljenje, uključujući moguće izmjene i dopune ove Uredbe;

(ii) se na proizvod odnose zahtjevi vezani uz zaštitu okoliša koji su navedeni u Aneksu 16. Čikaške konvencije;

(iii) se na njega odnose zahtjevi o plovidbenosti države projektiranja.

(b) Smatra se da su projekti pojedinih zrakoplova, koji su bili upisani u registar države članice prije 28. rujna 2003., odobreni u skladu s ovom Uredbom, ako:

(i) je njihov osnovni projekt tipa dio certifikata tipa iz točke (a);

(ii) su odobrene sve izmjene osnovnog projekta tipa, za koje nositelj certifikata tipa nije odgovoran; i

(iii) su ispunjeni zahtjevi o plovidbenosti koje je država članica registracije izdala ili donijela prije 28. rujna 2003., uključujući sve izmjene zahtjeva o plovidbenosti države projektiranja, s kojima se složila država članica registracije.

(c) Agencija do 28. ožujka 2007. utvrđuje izgled certifikata tipa za proizvode koji nisu usklađeni s odredbama iz točke (a).

(d) Agencija do 28. ožujka 2007. utvrđuje popis podataka o buci koji se predaje uz certifikat tipa za sve proizvode obuhvaćene točkom (a). Sve do takvog utvrđivanja, države članice mogu nastaviti izdavati potvrde o buci u skladu s važećim nacionalnim propisima.

2. U vezi s proizvodima za koje se 28. rujna 2003. postupak certifikacije tipa provodio kroz sustav JAA-a ili u određenoj državi članici, primjenjuje se sljedeće:

(a) ako se za određeni proizvod postupak certifikacije provodi u više država članica, kao referenca uzima se projekt koji je najviše uznapredovao;

(b) ne primjenjuju se točka 21A.15(a), (b) i (c) Parta 21.;

(c) odstupajući od točke 21A.17(a) Parta 21., osnovu za certifikaciju tipa određuje JAA ili, gdje je potrebno, država članica na datum podnošenja zahtjeva za odobrenje;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.20(a) i (b) Parta 21.;

3. U vezi s proizvodima koji imaju nacionalni ili njemu jednakovrijedan certifikat tipa i za koje postupak odobrenja izmjene koji provodi određena država članica u trenutku kad se certifikat tipa određuje u skladu s ovom Uredbom nije okončan, primjenjuje se sljedeće:

(a) ako postupak odobrenja provodi nekoliko država članica, kao referenca uzima se projekt koji je najviše uznapredovao;

(b) ne primjenjuje se točka 21A.93 Parta 21.;

(c) odgovarajuća osnova za certifikaciju tipa je ona koju odredi JAA ili, po potrebi, država članica na datum podnošenja zahtjeva za odobrenje izmjene;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.103(a)(2) i (b) Parta 21.

4. Za proizvode s nacionalnim ili njemu jednakovrijednim certifikatom tipa i za koje postupak odobrenja većeg popravka koji provodi određena država članica u trenutku kad se certifikat tipa određuje u skladu s ovom Uredbom nije okončan, smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.433(a) Parta 21.

5. Smatra se da je svjedodžba o plovidbenosti zrakoplova koju izdaje određena država članica i kojom se potvrđuje usklađenost s certifikatom tipa iz stavka 1. u skladu s ovom Uredbom.

Članak 2.b
Nastavak valjanosti dodatnih certifikata tipa

1. Za dodatne certifikate tipa koje je izdala određena država članica prema postupcima JAA-a ili važećim nacionalnim postupcima i za izmjene proizvoda koje su predložile osobe koje nisu nositelji certifikata tipa za proizvod koji je određena država članica odobrila u skladu s primjenjivim nacionalnim procedurama, ako dodatni certifikat tipa ili izmjena važi na datum 28. rujna 2003, dodatni certifikat tipa ili izmjena smatraju se izdanima u skladu s ovom Uredbom.

2. Za dodatne certifikate tipa za koje je određena država članica 28. rujna 2003. provodila postupak certificiranja prema važećim postupcima JAA-a za izdavanje dodatnih certifikata tipa i za veće izmjene proizvoda koje su predložile osobe koje nisu nositelji certifikata tipa za proizvod koji je određena država članica odobrila u skladu s primjenjivim nacionalnim procedurama 28. rujna 2003. prema važećim nacionalnim postupcima, primjenjuje se sljedeće:

(a) ako postupak odobrenja provodi nekoliko država članica, kao referenca uzima se projekt koji je najviše uznapredovao;

(b) ne primjenjuje se točka 21A.113 (a) i (b) Parta 21.;

(c) odgovarajuća osnova za certifikaciju tipa je ona koju odredi JAA ili, po potrebi, država članica na datum podnošenja zahtjeva za izdavanje dodatnog certifikata tipa ili odobrenje veće izmjene;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.115(a) Parta 21.

Članak 2.c
Neprekinuto prometovanje određenih zrakoplova koje su registrirale države članice

1. Što se tiče zrakoplova za koje se ne može smatrati da posjeduju certifikat tipa izdan u skladu s člankom 2a stavkom 1. točkom (a) ove Uredbe, za koje je država članica izdala svjedodžbu o plovidbenosti prije nego što je Uredba (EZ-a) br. 1702/2003 stupila na snagu u toj državi članici18[[21]](#footnote-29081-21), a koji su na taj datum još uvijek bili upisani u njezin registar te su još uvijek bili u registru te države članice na dan 28. ožujka 2007., smatra se da kombinacija sljedećeg predstavlja odgovarajuće posebne specifikacije o plovidbenosti izdane u skladu s ovom Uredbom:

(a) obrazac za upis podataka za certifikat tipa i obrazac za upis podataka o buci za certifikat tipa ili jednakovrijedan dokument države koja je izvela projekt, pod uvjetom da je država koja je izvela projekt zaključila odgovarajući sporazum s Agencijom u skladu s člankom 18. Uredbe (EZ-a) br. 1592/2002, koji pokriva stalnu plovidbenost projekta takvih zrakoplova;

(b) zahtjevi vezani uz zaštitu okoliša koji su utvrđeni u Aneksu 16. Čikaške konvencije, kako se isti primjenjuju na te zrakoplove; i

(c) obvezne informacije o stalnoj plovidbenosti države koja je izradila projekt.

2. Posebne specifikacije o plovidbenosti omogućuju nastavak one vrste djelatnosti za koje su dotični zrakoplovi ispunjavali uvjete 28. ožujka 2007. i koji su na snazi do 28. ožujka 2008., ukoliko se te specifikacije prije toga datuma ne zamijene odobrenjem o projektu i dozvolom o zaštiti okoliša koje izdaje Agencija u skladu s ovom Uredbom. Sukladno Partu 21, pododjeljku H, države članice izdaju ograničene svjedodžbe o plovidbenosti za dotične zrakoplove, kada se dokaže usklađenost s tim specifikacijama.

3. Komisija može produljiti razdoblje valjanosti iz stavka 2. za najviše 18 mjeseci za zrakoplove određenog tipa, pod uvjetom da je Agencija započela postupak certificiranja tog tipa zrakoplova prije 28. ožujka i da Agencija odluči da takav postupak može biti zaključen unutar dodatnog roka valjanosti. U tom slučaju Agencija obavješćuje Komisiju o svojoj odluci.

Članak 2.d
Nastavak valjanosti za certifikate o dijelovima i uređajima

1. Smatra se da su dozvole za dijelove i uređaje koje je izdala država članica i koje važe na dan 28. rujna 2003. izdane u skladu s ovom Uredbom.

2. Na dijelove i uređaje za koje je država članica 28. rujna 2003. provela postupak odobrenja ili autorizacije primjenjuje se sljedeće:

(a) ako postupak odobrenja provodilo nekoliko država članica, kao referenca uzima se projekt koji je najviše uznapredovao;

(b) ne primjenjuje se točka 21A.603 Parta 21.;

(c) odgovarajući zahtjevi o podacima iz 21A.605 Parta 21 su oni koje utvrdi dotična država članica na dan postavljanja zahtjeva za izdavanje odobrenja ili potvrde;

(d) smatra se da je zaključke o usklađenosti, koji su dobiveni prema postupcima JAA-a ili države članice, donijela Agencija radi usklađivanja s točkom 21A.606(b) Parta 21.

Članak 2.e
Dozvola za letenje

Uvjeti za dozvole o letenju ili druge svjedodžbe o plovidbenosti koje su države utvrdile prije 28. ožujka 2007. za zrakoplove za koje nisu bile izdane svjedodžbe o plovidbenosti ili ograničene svjedodžbe o plovidbenosti izdane u skladu s ovom Uredbom smatraju se utvrđenima u skladu s ovom Uredbom, ukoliko Agencija do 28. ožujka 2008. ne utvrdi da takvi uvjeti ne zajamčuju razinu sigurnosti jednaku onoj koja se zahtijeva Uredbom (EZ-a) br. 1592/2002 ili ovom Uredbom.

Dozvola za letenje ili neka druga svjedodžba o plovidbenosti koju je država članica izdala prije 28. ožujka 2007. za zrakoplove za koje nije bila izdana svjedodžba o plovidbenosti ili svjedodžba o plovidbenosti s ograničenjem u skladu s ovom Uredbom, smatra se dozvolom za letenje izdanom u skladu s ovom Uredbom do 28. ožujka 2008.«

2. Aneks (Part 21.) Uredbe Komisije (EZ-a) br. 1702/2003 izmjenjuje se i dopunjuje kako je utvrđeno u Aneksu ove Uredbe.

Članak 2.

Ova Uredba stupa na snagu na dan nakon njezine objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 30. ožujka 2007.

Za Komisiju
Jacques Barrot, v. r.
Potpredsjednik

ANEKS

Aneks Uredbe (EZ-a) br. 1702/2003 izmjenjuje se i dopunjuje kako slijedi:

1. U stavku 21A.139 podstavku (b) točki (1) dodaje se točka (xvii):

»(xvii) Izdavanje dozvole za letenje i odobrenje povezanih uvjeta za letenje.«

2. U stavku 21A.163 dodaje se sljedeći podstavak (e):

»(e) u skladu s postupcima dogovorenim s nadležnim tijelima za proizvodnju, za zrakoplov koji je proizvela i kada sama proizvodna organizacija prema POA-u kontrolira konfiguraciju zrakoplova i potvrđuje suglasnost s uvjetima projekta odobrenim za letenje, izdati dozvolu za letenje u skladu s 21A.711(c), uključujući odobrenje uvjeta letenja u skladu s 21A.710(b).«

3. U stavku 21A.165 dodaju se sljedeći podstavci (j) i (k):

»(j) tamo gdje je to primjereno, u skladu s povlasticama iz 21A.163(e), utvrditi uvjete pod kojima se dozvola za letenje može izdati.

(k) tamo gdje je to primjereno, prema povlasticama iz 21A.163(e), utvrditi usklađenost s 21A.711(b) i (d) prije izdavanja dozvole za letenje (obrazac EASA 20b, vidi Prilog) za zrakoplov.«

4. Naslov pododjeljka H odjeljka A mijenja se i glasi: SVJEDODŽBE O PLOVIDBENOSTI I OGRANIČENE SVJEDODŽBE O PLOVIDBENOSTI ZRAKOPLOVA«

5. U stavku 21A.173(b) (2) riječi »posebnim certifikacijskim specifikacijama« mijenjaju se i glase »posebnim specifikacijama o plovidbenosti«.

6. Iz stavka 21A.173 briše se pododjeljak (c).

7. Iz stavka 21A.173 briše se pododjeljak (d).

8. Pododjeljak (b) odjeljka 21A.179 mijenja se i glasi:

»(b) Kod promjene vlasništva nad zrakoplovom, kada je za zrakoplov izdana ograničena svjedodžba o plovidbenosti, koja nije u skladu s ograničenim certifikatom tipa, svjedodžba o plovidbenosti prenosi se zajedno sa zrakoplovom, pod uvjetom da zrakoplov i dalje ostane u istom registru, ili samo uz službeni dogovor nadležnih tijela države članice u kojoj je zrakoplov registriran u onu u koju se prenosi.«

9. U stavku 21A.184 riječi »posebnim certifikacijskim specifikacijama« mijenjaju se i glase »posebnim specifikacijama o plovidbenosti«.

10. Briše se stavak 21A.185.

11. U stavku 21A.263 podstavak (b) mijenja se i glasi:

»(b) podložno stavku 21A.257(b) Agencija bez daljnje provjere prihvaća sljedeće dokumente o sukladnosti, koje je podnio podnositelj zahtjeva u svrhu dobivanja:

1. odobrenja uvjeta letenja, koje je potrebno za dobivanje dozvole za letenje; ili

2. certifikata tipa ili dozvole za veće promjene projekta tipa; ili

3. dodatnog certifikata tipa; ili

4. autorizacije ETSO-a prema stavku 21A.602B(b)(1); ili

5. dozvole za projekt većeg popravka.«

12. U stavku 21A.263 podstavku (c) dodaju se sljedeći podstavci (6) i (7):

»6. odobriti uvjete pod kojima se može izdati dozvola za letenje u skladu s 21A.710(a)(2),

(i) osim za prve letove:

– novog tipa zrakoplova, ili

– zrakoplova na kojemu je provedena izmjena koja jeste ili bi mogla biti razvrstana pod veću izmjenu ili značajniji dopunski certifikat tipa;

– zrakoplova na kojem su možda značajnije bila izmijenjena svojstva letenja ili upravljanja zrakoplovom;

(ii) osim za dozvole za letenje koje se izdaju za svrhu iz 21A.701(a)(15).

7. Izdati dozvolu za letenje u skladu s 21A.711(b) za zrakoplov koji su projektirali ili izmijenili, kada projektna organizacija u skladu sa svojim DOA sama provodi nadzor nad konfiguracijom zrakoplova te potvrđuje sukladnost s uvjetima projekta odobrenim za letenje.«

13. U stavku 21A.265 dodaju se sljedeći podstavci (f) i (g):

»(f) tamo gdje je to primjereno, u skladu s povlasticama iz 21A.263(c)(7) utvrditi uvjete pod kojima se može izdati dozvola za letenje.

»(g) tamo gdje je to primjereno, u skladu s povlasticama iz 21A.263(c)(7) uspostaviti sukladnost s 21A.711(b) i (d) prije izdavanja dozvole za letenje za zrakoplov (obrazac EASA 20b, vidi Prilog).«

14. Pododjeljak P Odjeljka A mijenja se i glasi:

»Pododjeljak P – DOZVOLA ZA LETENJE

21A.701 Područje primjene

Dozvole za letenje izdaju se u skladu s ovim pododjeljkom za zrakoplove koji ne ispunjavaju, ili još nisu pokazali da ispunjavaju odgovarajuće zahtjeve glede plovidbenosti, ali su spremni za sigurne letove pod utvrđenim uvjetima i u sljedeće svrhe:

1. razvoj,

2. dokazivanja sukladnosti s propisima ili certifikacijskih specifikacija;

3. obuke osoblja projektnih ili proizvodnih organizacija;

4. testiranja letova u okviru proizvodnje zrakoplova;

5. letenja zrakoplovima koji se proizvode između proizvodnih postrojenja;

6. letenja zrakoplovima pri preuzimanju od strane kupca;

7. isporuku ili izvoz zrakoplova;

8. letenja zrakoplovom radi dobivanja odobrenja od strane nadležnih tijela;

9. istraživanja tržišta, uključujući obuku osoblja kupca;

10. izložbi i aeromitinga;

11. letenja zrakoplovom do mjesta na kojem se trebaju obaviti djelatnosti održavanja ili provjere plovidbenosti, ili do mjesta skladištenja;

12. letenja zrakoplovom mase iznad najveće dopuštene uzletne mase za letove izvan njegovog uobičajenog preleta iznad vode ili iznad kopnenih površina gdje ne postoji odgovarajuća infrastruktura za slijetanje ili gdje se ne može dobiti odgovarajuće gorivo;

13. postavljanja rekorda, utrke ili sličnih natjecanja;

14. letenja zrakoplovom koji ispunjava zahtjeve plovidbenosti prije nego što se dokaže sukladnost s propisima o zaštiti okoliša;

15. za nekomercijalne aktivnosti letenja pojedinačnih jednostavnih zrakoplova ili tipova zrakoplova za koje svjedodžba o plovidbenosti ili ograničena svjedodžba o plovidbenosti nije prikladna.

21A.703 Ispunjavanje uvjeta

Sve pravne i fizičke osobe ispunjavaju uvjete za postavljanje zahtjeva za izdavanje dozvole za letenje, osim za dozvole za letenje koje su potrebne za svrhu opisanu pod 21A.701(a)(15), kada je podnositelj zahtjeva vlasnik zrakoplova. Osoba koja ispunjava uvjete za postavljanje zahtjeva za izdavanje dozvole za letenje također ispunjava uvjete za postavljanje zahtjeva za odobrenje uvjeta za letenje.

21A.705 Nadležno tijelo

Bez obzira na stavak 21.1. u smislu ovog pododjeljka »nadležna tijela« su:

(a) tijela koje je imenovala država članica registracije; ili

(b) za neregistrirane zrakoplove, tijela koje je imenovala država članica koja je propisala identifikacijske oznake.

21A.707 Podnošenje zahtjeva za dozvolu za letenje

(a) Temeljem točke 21A.703 i kada podnositelju zahtjeva nije odobrena povlastica za izdavanje dozvole za letenje, zahtjev za izdavanje dozvole za letenje podnosi se nadležnim tijelima u obliku i na način koji je utvrdilo to tijelo.

(b) Svaki zahtjev za dozvolu za letenje mora sadržavati sljedeće:

1. namjenu(-e) leta/letova, u skladu s 21A.701;

2. područja u kojima zrakoplov odstupa od odgovarajućih zahtjeva za plovidbenost;

3. uvjeti letenja odobreni u skladu s 21A.710;

(c) Kada uvjeti letenja nisu odobreni u trenutku podnošenja zahtjeva za dozvolu za letenje, zahtjev za izdavanje odobrenja uvjeta letenja podnosi se u skladu sa stavkom 21A.709.

21A.708 Uvjeti letenja

Uvjeti letenje sadrže:

(a) konfiguraciju(-e) za koju(-je) je zatražena dozvola za letenje;

(b) sve uvjete ili ograničenja potrebna za sigurno upravljanje zrakoplovom, uključujući:

1. uvjete ili ograničenja putova i/ili zračnog prostora potrebnih za let(-ove);

2. uvjete i ograničenja koja se odnose na posadu koja upravlja zrakoplovom;

3. ograničenja koja se odnose na prijevoz ostalih putnika, koji nisu posada zrakoplova;

4. ograničenja koja se odnose na upravljanje, posebne postupke ili tehničke uvjete koje valja ispunjavati;

5. posebne programe testiranja letenja (ukoliko je prikladno);

6. posebne postupke koji se odnose na kontinuiranu plovidbenost, uključujući upute o postupcima za održavanje i način na koji će se isti provoditi;

(c) dokaz da je zrakoplovom moguće obaviti siguran let pod uvjetima ili ograničenjima navedenim u stavku (b);

(d) postupak koji je korišten za nadzor nad konfiguracijom zrakoplova, kako bi se utvrđeni uvjeti i dalje ispunjavali.

21A.709 Zahtjev za izdavanje odobrenja za uvjete letenja

(a) Sukladno stavku 21A.707(c) i kada podnositelju zahtjeva nije odobrena povlastica da odobri uvjete letenja, zahtjev za odobrenje uvjeta letenja podnosi se:

1. Agenciji, kada se odobrenje uvjeta letenja odnosi na sigurnost projekta i to u obliku i na način koji je utvrdila Agencija; ili

2. nadležnim tijelima, kada se odobrenje uvjeta letenja ne odnosi na sigurnost projekta i to u obliku i na način koji je utvrdilo to nadležno tijelo.

(b) Svaki zahtjev za odobrenje uvjeta letenja mora sadržavati:

1. predložene uvjete letenja;

2. dokumentaciju kojom se ti uvjeti potvrđuju; i

3. izjavu da je zrakoplov osposobljen za sigurno letenje pod uvjetima ili ograničenjima iz stavka 21A.708(b).

21A.710 Odobrenje uvjeta letenja

(a) Kada se odobrenje uvjeta letenja odnosi na sigurnost projekta, uvjete letenja odobrava:

1. Agencija; ili

2. na odgovarajući način odobrena projektna organizacija, u skladu s povlasticama iz 21A.263(c)(6).

(b) Kada se odobrenje uvjeta letenja ne odnosi na sigurnost projekta, uvjete letenja odobrava nadležno tijelo ili na odgovarajući način odobrena organizacija, koja će također izdati i dozvolu za letenje.

(c) Prije odobravanja uvjeta letova, Agencija, nadležno tijelo ili odobrena organizacija moraju biti zadovoljni osposobljenošću zrakoplova za sigurno letenje pod utvrđenim uvjetima i ograničenjima. Agencija ili nadležno tijelo mogu provesti ili zahtijevati od podnositelja zahtjeva da u tu svrhu provede sve potrebne preglede ili testiranja.

21A.711 Izdavanje dozvole za letenje

(a) Nadležno tijelo izdaje dozvolu za letenje:

1. nakon predočenja podataka koji se zahtijevaju prema 21A.707; i

2. kada su uvjeti iz 21A.708 odobreni u skladu s 21A.710; te

3. kada nadležno tijelo, vlastitim postupkom provjere, koji može uključivati kontrolu, ili putem postupaka koje je dogovorilo s podnositeljem zahtjeva, pokaže da je zadovoljno sukladnošću zrakoplova s projektom utvrđenim u stavku 21A.710 prije letenja.

(b) Propisno odobrena projektna organizacija smije izdati dozvolu za letenje (obrazac EASA 20b, vidi Prilog) prema povlasticama odobrenim temeljem stavka 21A.263(c)(7), kada su uvjeti iz 21A.708 odobreni u skladu s 21A.710.

(c) Propisno odobrena proizvodna organizacija smije izdati dozvolu za letenje (obrazac EASA 20b, vidi Prilog) prema povlasticama odobrenim temeljem stavka 21A.163(e), kada su uvjeti iz 21A.708 odobreni u skladu s 21A.710.

(d) U dozvoli za letenje mora biti naznačena svrha(-e) i uvjeti i ograničenja odobrena temeljem 21A.710.

(e) Za dozvole izdane temeljem pododjeljka (b) ili (c), nadležnom tijelu valja priložiti i kopiju dozvole za letenje.

(f) Ukoliko se pokaže da neki od uvjeta utvrđenih u 21A.723(a) nisu ispunjeni za dozvolu za letenje koju je izdala organizacija sukladno pododjeljku (b) ili (c), ta organizacija mora opozvati dozvolu za letenje.

21A.713 Izmjene

(a) Svaka izmjena kojom se poništavaju uvjeti letenja ili povezani dokazi utvrđeni za dozvolu za letenje odobrava se u skladu s 21A.710. Kada je to primjenjivo, zahtjev se podnosi u skladu s 21A.709.

(b) Izmjena koja utječe na sadržaj dozvole za letenje zahtijeva izdavanje nove dozvole za letenje u skladu s 21A.711.

21A.715 Jezik

Priručnici, plakati, popisi i oznake instrumenata te ostale potrebne informacije za odgovarajuće certifikacijske specifikacije moraju biti sastavljeni na jednom ili više službenih jezika Europske zajednice, koji su prihvatljivi nadležnim tijelima.

21A.719 Mogućnost prenošenja dozvole

(a) Dozvola za letenje nije prenosiva.

(b) Neovisno o pododjeljku (a), za dozvolu za letenje koja je izdana za svrhu opisanu u 21A.701(a)(15), u slučaju promjene vlasništva nad zrakoplovom dozvola za letenje prenosi se zajedno sa zrakoplovom, pod uvjetom da zrakoplov ostaje upisan u istom registru, ili se izdaje samo u suglasnosti s nadležnim tijelima države članice u čiji se registar prenosi.

21A.721 Kontrolni pregledi

Vlasnik dozvole ili podnositelj zahtjeva za izdavanje dozvole za letenje na zahtjev nadležnih tijela omogućava pristup dotičnom zrakoplovu.

21A.723 Trajanje i neprekinuta valjanost

(a) Dozvola za letenje izdaje se za razdoblje od najviše 12 mjeseci, a njezina valjanost podliježe sljedećim uvjetima:

1. sukladnosti s uvjetima i ograničenjima iz 21A.711(d), koji se odnose na dozvolu za letenje;

2. da dozvola za letenje nije oduzeta ili opozvana temeljem 21B.530;

3. da zrakoplov ostaje upisan u istom registru.

(b) Neovisno o pododjeljku (a), dozvola za letenje izdana za svrhu opisanu pod 21A.701(a)(15) može biti izdana na neograničeno trajanje.

(c) Nakon oduzimanja ili opozivanja dozvola za letenje vraća se nadležnim tijelima.

21A.725 Obnavljanje dozvole za letenje

Obnavljanje dozvole za letenje provodi se kao postupak izmjene u skladu s 21A.713.

21A.727 Obveze vlasnika dozvole za letenje

Vlasnik dozvole za letenje mora zajamčiti da su ispunjeni svi uvjeti i ograničenja povezani s dozvolom za letenje te da će se isti nastaviti poštivati.

21A.729 Vođenje evidencije

(a) Svi dokumenti sastavljeni radi utvrđivanja i dokazivanja utemeljnosti uvjeta za letove nalaze se kod vlasnika odobrenja uvjeta letova i na raspolaganju su Agenciji i nadležnim tijelima te ih valja čuvati radi pružanja potrebnih informacija za zajamčivanje neprekinute plovidbenosti zrakoplova.

(b) Svi dokumenti vezani uz izdavanje dozvole za letenje temeljem povlastica odobrenih organizacija, uključujući evidenciju o kontrolnim pregledima, dokumente kojima se potvrđuje odobrenje uvjeta za letenje i sama dozvola za letenje, nalaze se kod povezane odobrene organizacije i na raspolaganju su Agenciji ili nadležnim tijelima te ih valja čuvati radi pružanja potrebnih informacija za zajamčivanje neprekinute plovidbenosti zrakoplova.

15. Stavak 21B.20 mijenja se i glasi:

»21B.20 Obveze nadležnih tijela

Svako nadležno tijelo države članice odgovorno je za provedbu odjeljka A, pododjeljaka F, G, H, I i P samo za one podnositelje zahtjeva ili vlasnike, čije se poslovno sjedište nalazi na njezinom području.«

16. U stavku 21B.25 pododjeljak (a) mijenja se i glasi:

»(a) Općenito:

Država članica imenuje nadležna tijela s dodijeljenim odgovornostima za provedbu odredbi iz odjeljka A, pododjeljaka F, G, H, I i P dokumentiranim postupcima, organizacijskom strukturom i osobljem.

17. Naslov pododjeljka H Odjeljka B mijenja se i glasi:

»Pododjeljak H – SVJEDODŽBE O PLOVIDBENOSTI I OGRANIČENE SVJEDODŽBE O PLOVIDBENOSTI«

18. U stavku 21B.325 pododjeljak (a) mijenja se i glasi:

»(a) Nadležno tijelo države članice koja je država registracije, kako je primjenjivo, izdaje, izmjenjuje i dopunjuje svjedodžbu o plovidbenosti (obrazac EASA 25, vidi Prilog) ili ograničenu svjedodžbu o plovidbenosti (obrazac EASA 24, vidi Prilog) bez nepotrebnog odlaganja nakon što se uvjerila u ispunjavanje odgovarajućih zahtjeva odjeljka A, pododjeljka H.«

19. Pododjeljak 21B.330 mijenja se i glasi:

»21B.330 Privremeno oduzimanje i opozivanje svjedodžbi o plovidbenosti i ograničenih svjedodžbi o plovidbenosti

(a) Nakon što dokaže da neki od uvjeta utvrđenih pod 21A.181(a) nisu ispunjeni, nadležno tijelo države članice koja je država registracije privremeno oduzima ili opoziva svjedodžbu o plovidbenosti.

(b) Nakon izdavanja obavijesti o privremenom oduzimanju i opozivanju svjedodžbe o plovidbenosti ili ograničene svjedodžbe o plovidbenosti nadležno tijelo države članice koja je država registracije navodi razloge za privremeno oduzimanje ili opozivanje te obavješćuje vlasnika svjedodžbe o njegovim pravima na žalbu.«

20. Pododjeljak P odjeljka B mijenja se i glasi:

»Pododjeljak P – DOZVOLA ZA LETENJE

(a) Nadležno tijelo provodi istražne radnje u opsegu koji je dostatan za opravdanost izdavanja ili opozivanja dozvole za letenje.

(b) Nadležno tijelo priprema postupke ocjenjivanja, koji najmanje obuhvaćaju sljedeće elemente:

1. ocjenu ispunjavanja uvjeta za podnositelje zahtjeva;

2. ocjenu ispunjavanja uvjeta za zahtjev;

3. ocjenu dokumentacije zaprimljene uz zahtjev;

4. kontrolni pregled zrakoplova;

5. odobrenje uvjeta letenja u skladu s 21A.710(b).

21B.525 Izdavanje dozvole za letenje

Nadležno tijelo izdaje dozvolu za letenje (obrazac EASA 20a, vidi Prilog) nakon što se uvjerilo da su ispunjeni odgovarajući zahtjevi odjeljka A, pododjeljka P.

21B.530 Opozivanje dozvola za letenje

(a) Ukoliko se uvjeri da neki od uvjeta utvrđenih u 21A.723(a) za izdavanje dozvole za letenje koje je izdalo nisu ispunjeni, nadležno tijelo opoziva tu dozvolu za letenje.

(b) Nakon izdavanja obavijesti o opozivanju dozvole za letenje nadležno tijelo navodi razloge za opozivanje te obavješćuje vlasnika dozvole za letenje o njegovim pravima na žalbu.

21B.545 Vođenje evidencije

(a) Nadležno tijelo upravlja sustavom vođenja evidencija koji pruža odgovarajuće praćenje postupaka za izdavanje i opozivanje svake pojedinačne dozvole za letenje.

(b) Evidencija sadrži najmanje:

1. dokumente koje je podnio podnositelj zahtjeva;

2. dokumente koji su sastavljeni tijekom istrage, a u kojima su navedene aktivnosti i konačni rezultati elemenata utvrđenih u 21B.520(b); i

3. kopiju dozvole za letenje.

(c) Evidencija se čuva najmanje šest godina nakon što dozvola za letenje prestane važiti.«

21. Popis Priloga mijenja se i glasi:

»Prilog I. – obrazac EASA 1 Potvrda o puštanju u uporabu

Prilog II. – obrazac EASA 15a Potvrda o provjeri plovidbenosti

Prilog III. – obrazac EASA 20 Dozvola za letenje

Prilog IV. – obrazac EASA 20b Dozvola za letenje (izdaju odobrene organizacije)

Prilog V. – obrazac EASA 24 Ograničena svjedodžba o plovidbenosti zrakoplova

Prilog VI. – obrazac EASA 25 Svjedodžba o plovidbenosti zrakoplova

Prilog VII. – obrazac EASA 45 Potvrda o buci

Prilog VIII. – obrazac EASA 52 Izjava o sukladnosti zrakoplova

Prilog IX. – obrazac EASA 53 Potvrda o vraćanju zrakoplova u uporabu

Prilog X. – obrazac EASA 55 Svjedodžba o odobrenju proizvodne organizacije

Prilog XI. – obrazac EASA 65 Pismo o suglasnosti (proizvodnja bez odobrenja proizvodne organizacije)«

22. Obrazac EASA 20 mijenja se i glasi:[[22]](#footnote-29081-22)

|  |  |  |
| --- | --- | --- |
| LOGO nadležnog tijela | DOZVOLA ZA LETENJE | |
|  | | |
| (7\*) | |  |
| Ova dozvola za letenje izdaje se sukladno Uredbi (EZ-a) br.1592/2002, članku 5. stavku 3. točki (a) i njome se potvrđuje da je zrakoplov osposobljen za sigurno letenje u svrhu i pod uvjetima koji su navedeni u nastavku te je valjana u svim državama članicama.  Ova dozvola vrijedi i za letove u druge države i unutar drugih država, pod uvjetom da nadležna tijela navedenih država izdaju posebno odobrenje. | | 1. Državljanstvo i registracijske oznake: |
| 2. Proizvođač/tip zrakoplova: | | 3. Serijski broj: |
| 4. Dozvola se odnosi na: (svrha u skladu s 21A.701(a)): | | |
| 5. Vlasnik: (u slučaju dozvole koja se izdaje u svrhu navedenu pod 21A.701(a)(15) ovdje treba pisati: »registrirani vlasnik«) | | |
| 6. Uvjeti/napomene: | | |
| 7. Razdoblje valjanosti: | | |
| 8. Mjesto i datum izdavanja | | 9. Potpis predstavnika nadležnog tijela |

Obrazac EASA 20a.

23. Dodaje se sljedeći obrazac EASA 20b:

|  |  |  |
| --- | --- | --- |
| Država članica nadležnog tijela koje je organizaciji izdalo odobrenje temeljem kojeg se izdaje dozvola za letenje; ili  »EASA« u slučaju kada je odobrenje izdala EASA | DOZVOLA ZA LETENJE | |
|  | | |
| Naziv i adresa organizacije koja izdaje dozvolu za letenje | | (\*) |
| Ova dozvola za letenje izdaje se sukladno Uredbi (EZ-a) br.1592/2002, članku 5. stavku 3. točki (a) i njome se potvrđuje da je zrakoplov osposobljen za sigurno letenje u svrhu i pod uvjetima koji su navedeni u nastavku te je valjana u svim državama članicama.  Ova dozvola vrijedi i za letove u druge države i unutar drugih država, pod uvjetom da nadležna tijela navedenih država izdaju posebno odobrenje. | | 1. Državljanstvo i registracijske oznake: |
| 2. Proizvođač/tip zrakoplova: | | 3. Serijski broj: |
| 4. Dozvola se odnosi na: (svrha u skladu s 21A.701(a)) | | |
| 5. Vlasnik: (Organizacija koja izdaje dozvolu za letenje) | | |
| 6. Uvjeti/napomene: | | |
| 7. Razdoblje valjanosti: | | |
| 8. Mjesto i datum izdavanja | | 9. Ovlašteni popis:  Ime:  Broj odobrenja: |

Obrazac EASA 20b

24. List B obrasca EASA 55 mijenja se i glasi:

|  |  |  |  |  |
| --- | --- | --- | --- | --- |
| Nadležno tijelo države članice Europske unije ili EASA | | Uvjeti odobravanja | | TA: NAA.21G.XXXX |
| Ovaj je dokument dio svjedodžbe o odobrenju proizvodne organizacije broj NAA.21G.XXXX izdane  Ime društva  Odjeljak 1. PODRUČJE RADA:  PROIZVODNJA PROIZVODI/KATEGORIJE  Za pojedinosti i ograničenja vidi Priručnik proizvodne organizacije, odjeljak xxx.  Odjeljak 2. SJEDIŠTA ORGANIZACIJE:  Odjeljak 3. POVLASTICE:  Proizvodna organizacija, u okviru svojih uvjeta za odobrenje i u skladu s postupcima navedenim u Priručniku proizvodne organizacije, ima pravo koristiti povlastice iz točke 21A.163 pod sljedećim uvjetima:  (zadržati samo odgovarajući tekst)  Prije izdavanja odobrenja projekta proizvoda moguće je izdati obrazac EASA 1 samo za potrebe sukladnosti.  Izjava o sukladnosti ne smije se izdati za neodobreni zrakoplov.  Održavanje se smije provoditi u skladu s odjeljkom xxx Priručnika proizvodne organizacije, sve dok se ne traži usklađenost s propisima o održavanju. | | | | |
| Datum prvog izdavanja: | Datum ovog izdavanja: | | Potpis:  Za nadležno tijelo ili EASA | |
|  | | |
|  | | |

Obrazac EASA 55 – Svjedodžba o odobrenju proizvodne organizacije – List B«

DODATAK VI

UREDBA KOMISIJE (EZ-a) br. 287/2008
od 28. ožujka 2008.

o produženju razdoblja valjanosti iz članka 2.c stavka 3. Uredbe (EZ-a) br. 1702/2003
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 1592/2002 Europskoga parlamenta i Vijeća od 15. srpnja 2002. o zajedničkim pravilima u području civilnoga zrakoplovstva i osnivanju Europske agencije za sigurnost zrakoplovstva19[[23]](#footnote-29081-23), a posebno njezin članak 5.,

budući da:

(1) Za zrakoplove obuhvaćene člankom 2.c Uredbe Komisije (EZ-a) br. 1702/200320[[24]](#footnote-29081-24), koji ispunjavaju posebne specifikacije u pogledu plovidbenosti iz navedene Uredbe, države članice moraju izdati ograničene svjedodžbe o plovidbenosti koje im omogućuju da do 28. ožujka 2008. godine nastave izvršavati operacije koje su bili ovlašteni izvršavati do 28. ožujka 2007. godine.

(2) Članak 2.c stavak 3. Uredbe (EZ-a) br. 1702/2003 predviđa mogućnost da Komisija produži razdoblje valjanosti iz stavka 2. navedenog članka za najviše 18 mjeseci pod uvjetom da je Europska agencija za sigurnost zrakoplovstva (»Agencija») započela postupak certifikacije određenog tipa zrakoplova prije 28. ožujka 2008. i da je Agencija utvrdila da se takav postupak može okončati u dodatnom razdoblju valjanosti.

(3) Na temelju članka 2.c stavka 3. Uredbe (EZ-a) br. 1702/2003 Agencija je 15. veljače 2008. odlučila da su uvjeti za produženje razdoblja valjanosti iz stavka 2. članka 2.c Uredbe (EZ-a) br. 1702/2003 ispunjeni u pogledu određenih tipova zrakoplova. Istoga je dana obavijestila Komisiju o svojoj odluci.

(4) U svojoj odluci Agencija navodi da je primila i prihvatila zahtjeve za certifikaciju i/ili potvrđivanje certifikata tipa koja su izdala certifikacijska tijela bivšeg Sovjetskog Saveza za dva zrakoplova: zrakoplov tipa Antonov AN-26, što mu omogućuje da također razmotri certifikaciju zrakoplova tipa AN-26B, i helikopter tipa Kamov-32A11BC, što mu omogućuje da također razmotri certifikaciju helikoptera tipa Kamov-32A12.

(5) U svojoj odluci Agencija također zaključuje da postupak certifikacije navedenih tipova zrakoplova može završiti do 28. rujna 2009. godine.

(6) Mjere predviđene ovom Uredbom u skladu su s mišljenjem Odbora iz članka 54. stavka 3. Uredbe (EZ-a) br. 1592/2002,

DONIJELA JE OVU UREDBU:

Članak 1.

Razdoblje valjanosti iz stavka 2. članka 2.c Uredbe (EZ-a) br. 1702/2003 se za zrakoplove tipa Antonov AN-26 i AN-26B i helikoptere tipa Kamov 32A12 i Kamov-32A11BC produžuje do 28. rujna 2009.

Članak 2.

Ova Uredba stupa na snagu prvoga dana nakon objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 28. ožujka 2008.

Za Komisiju
Jacques Barrot, v. r.
Potpredsjednik

DODATAK VII

UREDBA KOMISIJE (EZ-a) br. 1057/2008
od 27. listopada 2008.

kojom se izmjenjuje i dopunjuje Prilog II. Aneksu Uredbi (EZ-a) br. 1702/2003 o potvrdi o provjeri plovidbenosti (Obrazac EASA 15a)
(Tekst od važnosti za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnoga zrakoplovstva i osnivanju Europske agencije za sigurnost zrakoplovstva, kojom se ukidaju Direktiva Vijeća 91/670/EEZ, Uredba (EZ-a) br. 1592/2002 i Direktiva 2004/36/EZ21[[25]](#footnote-29081-25), a posebno njezin članak 5. stavak 5.,

budući da:

(1) Uredba Komisije (EZ-a) br. 2042/2003 od 20. studenog 2003. o kontinuiranoj plovidbenosti zrakoplova i aeronautičkih proizvoda, dijelova i uređaja te o ovlaštenju organizacija i osoblja uključenih u te poslove22[[26]](#footnote-29081-26) izmijenjena je i dopunjena uredbom (EZ-a)

br. 1056/200823[[27]](#footnote-29081-27).

(2) Potvrda o provjeri plovidbenosti navedena u Prilogu II. Aneksu Uredbi Komisije (EZ-a) br. 1702/2003 od 24. rujna 2003. o provedbenim propisima za certifikaciju zrakoplova i srodnih proizvoda, dijelova i uređaja u pogledu plovidbenosti i okolišne prihvatljivosti te certifikaciju projektnih i proizvodnih organizacija24[[28]](#footnote-29081-28) mora se zamijeniti kako bi odražavala promjene Uredbe (EZ-a) br. 2042/2003.

(3) Mjere predviđene ovom Uredbom temelje se na mišljenju Agencije25[[29]](#footnote-29081-29) u skladu s člankom 17. stavkom 2. točkom (b) i člankom 19. stavkom 1. Uredbe (EZ-a) br. 216/2008.

(4) Mjere predviđene ovom Uredbom u skladu su s mišljenjem Odbora osnovanog na temelju članka 65. Uredbe (EZ-a) br. 216/2008,

DONIJELA JE OVU UREDBU:

Članak 1.

Prilog II. (potvrda o provjeri plovidbenosti, obrazac EASA 15a) Aneksu (Part 21.) Uredbi (EZ-a) br. 1702/2003 zamjenjuje se tekstom navedenim u Aneksu ovoj Uredbi.

Članak 2.

Ova Uredba stupa na snagu prvoga dana nakon objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 27. listopada 2008.

Za Komisiju
Antonio Tajani, v. r.
Potpredsjednik

ANEKS

»Prilog II.

Potvrda o provjeri plovidbenosti

[DRŽAVA ČLANICA]

Članica Europske agencije za sigurnost zrakoplovstva

POTVRDA O PROVJERI PLOVIDBENOSTI

Referenca PPP:

U skladu s Uredbom (EZ-a) br. 216/2008 Europskog parlamenta i Vijeća koja je trenutno na snazi, [NADLEŽNO TIJELO DRŽAVE ČLANICE] potvrđuje da se sljedeći zrakoplov:

Proizvođač zrakoplova:

Oznaka proizvođača:

Registracija zrakoplova:

Serijski broj zrakoplova:

u trenutku provjere smatra plovidbenim.

Datum izdavanja:

Datum isteka valjanosti:

Potpis:

Broj odobrenja:

Prvo produženje: tijekom protekle godine zrakoplov je ostao u kontroliranom okružju u skladu s točkom M.A.901 Aneksa I Uredbi Komisije (EZ-a) br. 2042/2003. U trenutku izdavanja potvrde zrakoplov se smatra plovidbenim.

Datum izdavanja:

Datum isteka valjanosti:

Potpis:

Br. odobrenja:

Naziv poduzeća:

Referenca odobrenja:

Drugo produženje: tijekom protekle godine zrakoplov je ostao u kontroliranom okružju u skladu s točkom M.A.901 Aneksa I Uredbi Komisije (EZ-a) br. 2042/2003. U trenutku izdavanja potvrde zrakoplov se smatra plovidbenim.

Datum izdavanja:

Datum isteka valjanosti:

Potpis:

Br. odobrenja:

Naziv poduzeća:

Referenca odobrenja:

Obrazac EASA 15a«

[[1](#footnote-29081-1-backlink)]SL L 240, 7.9.2002., str. 1.

[[2](#footnote-29081-2-backlink)]Vidi str. 5. ovog Službenog lista.

[[3](#footnote-29081-3-backlink)]SL L 373, 31.12.1991., str. 4.

[[4](#footnote-29081-4-backlink)]SL L 333, 29.12.2000., str. 47.

[[5](#footnote-29081-5-backlink)]1.9.2003.

[[6](#footnote-29081-6-backlink)]\* Za potrebe državne registracije.

[[7](#footnote-29081-7-backlink)]\* Za potrebe države registracije.

[[8](#footnote-29081-8-backlink)]\*\* Izbrisati prema potrebi.

[[9](#footnote-29081-9-backlink)]6 SL L 240, 7.9.2002., str. 1. Uredba kako je posljednji put izmijenjena i dopunjena Uredbom (EZ-a) br. 1701/2003 (SL L 243, 27.9.2003., str. 5.).

[[10](#footnote-29081-10-backlink)]7 SL L 243, 27.9.2003., str. 6.

[[11](#footnote-29081-11-backlink)]8 Mišljenje br. 1/2004, 24.2.2004.

[[12](#footnote-29081-12-backlink)]9 SL L 240, 7.9.2002., str. 1. Uredba kako je posljednji put izmijenjena i dopunjena Uredbom Komisije (EZ-a) br. 1701/2003 (SL L 243, 27.9.2003., str. 5.).

[[13](#footnote-29081-13-backlink)]10 SL L 243, 27.9.2003., str. 6. Uredba kako se izmjenjuje i dopunjuje Uredbom (EZ-a) br. 381/2005 (SL L 61, 8.3.2005., str. 3.).

[[14](#footnote-29081-14-backlink)]11 SL L 240, 7.9.2002., str. 1. Uredba kako je posljednji put izmijenjena i dopunjena Uredbom Komisije (EZ-a) br. 1701/2003 (SL L 243, 27.9.2003., str. 5.).

[[15](#footnote-29081-15-backlink)]12 SL L 243, 27.9.2003., str. 6. Uredba kako se izmjenjuje i dopunjuje Uredbom (EZ-a) br. 706/2006 (SL L 122, 9.5.2006., str. 16.).

[[16](#footnote-29081-16-backlink)]13 Ovisno o standardu za izdavanje potvrde o razini buke ove rubrike mogu ostati prazne.

[[17](#footnote-29081-17-backlink)]14 SL L 240, 7.9.2002. str. 1. Uredba kako je posljednji puta izmijenjena i dopunjena Uredbom Komisije (EZ-a) br. 1701/2003 (SL L 243, 27.9.2003., str. 5.)

[[18](#footnote-29081-18-backlink)]15 SL 243, 27.9.2003., str. 6. Uredba kako je posljednji puta izmijenjena i dopunjena Uredbom Komisije (EZ-a) br. 706/2006 (SL L 122, 9.5.2006., str. 16.)

[[19](#footnote-29081-19-backlink)]16 EUR 15: 28. rujna 2003; EUR 10: 1. svibnja 2004; EUR 2: 1. siječnja 2007.

[[20](#footnote-29081-20-backlink)]17 Mišljenje 1/2007 od 30. siječnja 2007. i Mišljenje 2/2007 od 8. veljače 2007.

[[21](#footnote-29081-21-backlink)]18 Za EUR 15: 28. rujna 2003; za EUR 10: 1. svibnja 2004 i za EUR 2: 1.1.2007.

[[22](#footnote-29081-22-backlink)]\* Za potrebe državne registracije.

[[23](#footnote-29081-23-backlink)]19 SL L 240, 7.9.2002., str. 1. Uredba kako je posljednji put izmijenjena i dopunjena Uredbom Komisije (EZ-a) br. 334/2007 (SL L 88, 29.3.2007., str. 39.).

[[24](#footnote-29081-24-backlink)]20 SL L 243, 27.9.2003., str. 6. Uredba kako je posljednji put izmijenjena i dopunjena Uredbom (EZ-a) br. 375/2007 (SL L 94, 4.4.2007., str. 3.).

[[25](#footnote-29081-25-backlink)]21 SL L 79, 19.3.2008., str. 1.

[[26](#footnote-29081-26-backlink)]22 SL L 315, 28.11.2003., str. 1.

[[27](#footnote-29081-27-backlink)]23 Vidi str. 5. ovog broja Službenog lista.

[[28](#footnote-29081-28-backlink)]24 SL L 243, 27.9.2003., str. 6.

[[29](#footnote-29081-29-backlink)]25 Mišljenje 02/2008.

Pravilnik, NN 134/2009-3259
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)